
“Junda susigūžė. Ji dar būtų galėjusi šokti į 
balną ir ilgos jos palšosios kumelės kojos būtų 
išnešusios pro dabar juos lanku siaučiančius 
raitelius, tačiau palikti motinos ir Mildos ji negalėjo. 
Nerimo pilnomis akimis ji žvelgė į artėjančius rai- 
telius. Vieni jų buvo iškėlę kalavijus, kiti po dešiniąja 
pažastim spaudė ietis. Apranga ir ginkluotė buvo 
pažįstami. Sitaip vilkėjo Pskovo kariai per Traupės 
puolimą. Ir kalba... Šaukiama buvo rusiškai! 

Sustingus ir bejėgė ji stebėjo, kaip šuoliuoja artyn 
žirgai. 

— Vyrai! Ventės dievai jus regi! - suriko Eitminas. 
Dešinėje jis laikė kalaviją, kairėje — dvi ietis. — 
Parodykit, ko verti! 

Pirmieji raiteliai pasiekė stovyklą. Švilpdamos 
skriejo ietys, sudžeržgė kalavijai. Žvengdamas krito 
sužeistas žirgas, ir rusas ritosi kūlversčiais iki pat 
rusenančio laužo. Narūnas jį prismeigė ietim. 

Milda klykdama puolė prie Jundos ir apsikabino 
Ją. 

— Ne dabar... Paleisk! — suriko ši. Jai tratėjo 
dantys ir stingo krūtinė. Karštligiškai griebėsi 
kabančio prie juosmens peilio. 

Dešinėje sudejavo sužeistas Narūnas. Kalavijo 
smūgis jam kliudė kairijį petį. Ten, kur dar prieš 
akimirką, gynėsi kalaviju Eitminas, siuvo bent trys 
užpuolikų žirgai... Junda mėšlungiškai suspaudė 
peilio kriaunas, bet nebuvo jėgų jo ištraukti. Narūnui 
rusas kirto vėl ir karys susverdėjo. Kraujas sunkėsi 
per jo palaidinę. 

“Dievų klaida!.." - šmėkštelėjo mintyse, ir per 
ginklų žvangėjimą tarsi pasigirdo Šventaragio slėnio 
vyriausiojo žynio Prūto balsas." 

Akmens patarimas 


„1lį gaubė ankstyvojo vakaro sparnas; tamsus šešėlis lyg de- 
besis gulė ant balkšvu plienu spindinčios upės, ir tik siau- 
ras tilto ruožas atrodė sušildytas ugnies atspindžių - pi- 
lies kieme virė dervą, sprangūs dūmai skleidėsi pažeme. 

Aukšta mergina odine juosta suveržtais vešliais plaukais stovėjo, 

atsirėmusi storo vartų rąsto, ir žiūrėjo į aukakalnį, kuris pamažu 

niro į artėjančias sutemas. Jos veidas buvo įsitempęs ir neramus. 

Virš galvos praklykė laukinių žąsų trikampis; mergina akies kam- 

pu dirstelėjo viršun, tačiau tik trumpam, žvilgsnį vėl nukreipė į 

aukakalnį. Ji kiečiau suspaudė lūpas. 

— Uždarykit vartus! - suriko kieme. 

— Motina dar negrįžo, - įsakmiai pratarė mergina ir pasitaisė 
plaukus veržiančią stirnos odos juostą. Tamsus vartų rąsto medis 
paryškino jos pablyškusius skruostus. 

Sklaidydamas sutemas dervuoto deglo liepsna, pribėgo guvus 
vaikinukas. Jis nežymiai šlubčiojo kaire koja; akyse mirgėjo ug- 
nies atšvaitai. 

— Kaip?.. —- nusistebėjo jis. - Motina dar neparėjo? 

Jis išbėgo iki pakeliamo tilto grėdų ir kiek įstengdamas pakėlė 
deglą, tarsi vangiai skleidžiama šviesa gebėtų pasiekti net alkakal- 
nį. Apsidairęs atsisuko į nepajudėjusią merginą. 

— O tu ko čia styrai, Junda? Stulpo ramstyt nereikia, pats sto- 
vi... | 

— Dink iš čia! - atšovė Junda. 

Vaikinukas tik prunkštelėjo. 

— Baisi kupeta! - tarė jis. - Nori, tai stypsok sau... Kai pradė- 
jai šaudyti tuo kvailu daiktu, tai ir pasipūtei, susišnekėti neįmano- 
ma. 

Mergina pasižiūrėjo į jį, jos lūpa virptelėjo, tačiau ji tylėjo. Pi- 
lies kieme į ėdžias ramiai prunkščiojo arkliai, šen bei ten zujo šei- 
mynos mergos, artėjo vakarienės metas. Visi skubėjo savais rei- 
kalais ir stengėsi nesižvalgyti į pilies vartus, kur, prisiglaudusi prie 
rąsto, akmeniniu veidu stovėjo Junda. Ventės pilėnams sunkiai se- 
kėsi pamiršti kraupius įvykius, kurie prieš kelis mėnesius klostėsi 
tolimoje Deltuvos krašto pilyje. Iš ten grįžusi Junda pirma užsida- 


rė savo kambaryje ir atsisakė išeitį, Galop vieną dieną ji pati pasi- 
balnojo savo palšvą ilgakoję, iš Traupės atsivestą kumelę ir, prisi- 
rišusi už balno kryžlankį, išjojo į laukus. Tą patį kryžlankį, kurio 
strėlė amžiams pas Veliną pasiuntė Tolvaikį.* 

Grįžo tik sutemus, o po to išjodavo kasdieną. Su nieku į kal- 
bas nesileisdavo, nebent su kalviu Kernium, kuris jai kalė strėlių 
antgalius. 

Traupės įvykiai ją persekiojo nelyg slogus pusiaudienio sapnas, 
kai netyčia užmingi ir atsibundi, išpiltas lipnaus prakaito. Užtat 
Junda vis labiau užsidarė savyje, tapo atšiauri ne tik Ventės pilė- 
nams, bet ir šeimos nariams. Nesugebėjo savo skausmo išlieti net 
motinai. Negana to, kad motinos smilkiniuose atsirado ankstyvo 
šerkšno, - Medeinos akyse Junda ir nenorėdama įžvelgdavo tylų 
priekaištą, kuris trikdė ir glumino ją. 

— Ar nepakaks su šitu?.. - paklausė Medeina tyliai vakar va- 
kare, kai Junda, vėlai grįžusi, prie Ventės pilies kiemo lovio girdė 
savo ilgakoję kumelę. Ji siekė ranka paliesti kryžlankio buožę, ta- 
čiau ją atitraukė taip ir nepalietus, tarsi būtų nudegusi. - Atlikai, 
kas Laimų buvo lemta. Dabar?.. Dabar reikia tau grįžti prie savo 
tikrosios paskirties. Šitai gi supranti... 

— Suprantu ką? - klausimu tada atsakė Junda, ir jos balsas bu- 
vo šaltas kaip ledokšnis. Su motina tokiu balsu niekas nekalbėda- 
vo. 

Medeina nesutriko. 

— Supranti, kad tau metas elgtis, kaip merginai pridera. Esi 
moteris, nežiūrint to, kad moki ir kitų dalykų. Ir žinai, kas mote- 
rims skirta... 

- Skirta kas? — tuo pat lediniu balsu toliau klausė Junda. Ji iš 
tiesų suprato, kad iš jos tikimasi visai ko kito. Motina buvo teisi, 
to norėdama. - Ir ar skirta visoms? Ar būtinai visoms? Ko kabi- 
natės prie manęs? Ko visi kabinasi? 

— Vaikeli, tu keli balsą prieš savo motiną, - tyliai tarė Medei- 
na. - Kodėl taip darai? 

— Aš?.. Nes jūs visi norite... 


* Apie tai skaitykite Skomanto apysakoje “Atpildo strėlė." 


— Aš tai noriu tau gero. Tik tiek... 

— Bet jūs... - Junda sutriko. Jos ką tik tarsi šarvas nešiotas at- 
šiaurumas subliuško, ištirpo kaip ledokšnis, palaikytas rankose. Ge- 
rai, kad prieblandoje niekas nematė, jog jos akyse nesuvaldomai 
sužvilgo ašaros. - Mama, tu manai, aš taip noriu? Ar aš taip no- 
riu? Jei dievai man ko pagailėjo, ar man už tai atsakyti? 

— Vaikeli... Taip, dievai siunčia mums likimą, bet kaip jį pri- 
imam, priklauso nuo mūsų pačių, - savo ramiu balsu tęsė Medei- 
na. - Zinau, tau nelengva. Tačiau su tavimi aš pati ne viską su- 
prantu. Pasakyk man. Kodėl tau taip patinka šauti? 

— Todėl, kad... - Junda prikando lūpą ir pasisukusi vogčia at- 
bulu delnu nubraukė sudrėkusį skruostą. Daug kas jos klausdavo 
panašiai kaip motina. Klausdavo, kaip tai įmanoma, kad ji šaudo 
taip taikliai, jog atrodo, kad iš viso prašauti negali? Ji dažniausiai 
net nesiteikdavo atsakyti arba burbtelėdavo trumpai, jog jei jau 
klausti reikia, tai vis tiek nesuprasi. Tačiau dabar klausė motina ir 
rūpestis atsispindėjo jos akyse. 

— Todėl, kad... Kad aš matau strėlės likimą. Ir galiu jį valdyti. 

— Strėlės likimą? 

— Taip. Matau, kur ji privalo lėkti. Tai tarsi... Tarsi tokia gija 
ore nuo strėlės smaigalio iki ten, kur aš noriu, kad ji kirstų. Ir tai 
man... Kaip čia pasakius?.. 

— Tai suteikia tau jėgos. 

— Taip. 

— Suteikia pasitenkinimo, kad gali valdyti ateitį. 

— Taip. 

— Bet tai tik kelios ateities akimirkos. Tiek, kiek skrieja strė- 
lė. Žmogui reikia ramybės ilgesniam laikui. Nes šitaip... 

Medeina nutilo, nes minties tęsti nenorėjo. Iš savo patirties ji 
žinojo, jog sielos sumaištį pakelti galima tik ribotą laiko tarpą. Vie- 
niems jis ilgesnis, kitiems visai trumpas. 

— Kaip atgauti ramybę, mama? 

Medeina susimąsčiusi žvelgė pro Jundos petį kažkur į tolį. 

— Dievai tau paskyrė sunkią dovaną, vaikeli. Bet... Bet dievai 
kartais suklysta... — tarė ji dabar kiek prikimusiu balsu. - Taip at- 


sitinka kartais. Suklysta ir dievai. Kai laukiaus tavęs... Tai jau se- 
niai, aš tada aukojau už tavo senelį, kuris negrįžo iš žygio... Ne tik 
Jis, daug pilėnų, daug iš plačios apylinkės tada negrįžo, ir jų vėlės 
liko klaidžioti šiaurėje. Aš aukojau tada ir meldžiau, kad gimtų 
sūnus. Kad jis būtų tvirtas ir bebaimis. Ir... Ir... Tai tapo nesvar- 
bu. Nes gimei tu. Buvai tokia mažytė... Mažiausia iš visų mano 
vaikų, kai gimnei, ir aš visai, visai pamiršau, ko prieš tai meldžiau 
dievų. Karštai maldavau tik, kad sustiprėtum ir užaugtum tvirta... 

— Užaugau... - tyliai tarė Junda. Ji buvo beveik galva aukštes- 
nė už savo motiną. 

— Didžiai dėkui dievams, užaugai, - nekeisdama ramios balso 
gaidos, tęsė Medeina. — Tvirta užaugai. Ir gavai taiklumo dova- 
ną... Tačiau ją reikia grąžinti. Kitaip nesurasi ramybės. Tu esi mo- 
teris ir turi paskirtį būti motina. "Tai yra tikroji, didžioji dovana... 
O šita dovana? Reikia paprašyti dievų, kad ją atsiimtų. 

Medeina priėjo ir, nebodama dar vis kairėje laikomo kryžlan- 
kio, tvirtai apsikabino savo dukrą. Junda jau buvo spėjusi nusi- 
šluostyti anksčiau ištryškusias ašaras, tačiau dabar jos plūdo vėl ir 
jų šluostyti ji nebebandė. Nekreipė taipgi dėmesio į tai, jog iš tarp- 
durių į jas smalsiai žvelgė pilėnai. 

— Tai... Tai paprašyk jų, - sušnibždėjo Junda. 

— Reikia pasiruošt tam, vaikeli, - tarė Medeina. - Manau, iki 
rytojaus vakaro pasiruošiu... 


Rytojaus dieną Junda nerimo, tad, užsimetusi apsiaustą ant pečių 
ir susijuosusi senu Uvio diržu, pasibalnojo savo palšvąją kumelę 
ir išjojus pagirėn lyg spyglių į beržo kamieną prismaigstė kryžlan- 
kio strėlių. Jos visos smigo į medį pačiame kamieno viduryje, per 
vieną sprindį viena nuo kitos. Atrodė, tarsi tikslus dailidė į ka- 
mieną būtų sukalęs eilę plunksnuotų vinių. 

Tik pati paskutinė į medį nepataikė... Jundą nukrėtė šiurpas, 
nes atrodė, jog paskutinioji strėlė tarsi pati pasirinko savo likimo 
kryptį... 


Įdėjus strėlę į griovelį, ji pakėlė kryžlankį ir kai tik priglaudė 
jo nugludintą buožę prie skruosto, ją supantis pasaulis vėl susiau- 
rėjo ir ji matė tik baltą beržą ir vieną paskui kitą jo kamiene išri- 
kiuotas strėles. Šią paskutinę reikėjo įsegti žemiausiai, tik per uo- 
lektį nuo žemės... 

Jau ji ruošėsi sutūrėti kvapą ir nuspausti ginklo svirtelę, kai 
prie pat beržo išsikišusios šaknies iššliaužė gluodenas. Pirštas pa- 
judino svirtį, trenkė plieninis lankas, ir Junda išplėstom iš nuste- 
bimo akim regėjo, kaip plakasi kryžlankio strėlės prie balkšva to- 
šimi apsišarvavusios šaknies prikaltas gluodenas. 

Junda nejučia pajuto keistą baimę, o paskui ją lyg ugnis nupy- 
lė karštis, suvokus, ką ji padarė: nudėjo niekuo dėtą žaltį, Pagir- 
nio brolį. Giminę tų, kuriuos motina kasdien lakina pienu Ventės 
pilies kamaroje. 

Ji išlupo iš beržo kamieno iššautas strėles ir tuoj po to grįžo į 
pilį. Surinko visas, išskyrus tą, kuri prismeigė dar vis silpnai tebet- 
rūkčiojantį gluodeną. Grįžo ir dabar jau visą pusdienį laukė išėju- 
sios motinos. Temo vis labiau. Ji papurtė galvą, bandydama kiek 
galint toliau nustumti įkyriai lendančius į akis vaizdus: prakaito 
dėmę tarp tolstančio Iolvaikio menčių, bergždžiai besiplakantį 
prismeigtą gluodeną... Su siaubu brūkštelėjo sau per veidą; šiurkšti 
rankovė nutvilkė akis. 

- Šviesos dievaiti... Kas gi čia dabar, - suglumusi sumurmėjo. 

Iš ko gi Medeina burs?.. Iš ugnies? Dūmų? Lapų?.. Rupūžės 
dabar kaip tik atsigavo, iškritus rasai, bet kas supaisys jų takus to- 
kioj tamsoj? Aušrinė seniai pataluos... Gal nuo rudeniško vakaro 
vėsos, gal nuo negeros nuojautos ją nusmelkė lengvas šiurpulys. 
Junda suvirpėjo ir tvirčiau susisupo į apsiaustą. Dėklas su strėlė- 
mis barkštelėjo į šlaunį. 

— Uždarykit vartus, - švelniai tarė pažįstamas balsas už nuga- 
ros. - Jau metas. 

Junda krūptelėjusi atsisuko. Medeina stovėjo kieme ir, nors 
stengėsi laikytis ramiai, atrodė, lyg jos galvą prie žemės lenktų rūsti 
ištartis. Junda pasitraukė nuo vartų, kad netrukdytų sargybai juos 
uždaryti nakčiai. 

— Kaip? - paklausė ji, su viltimi žiūrėdama į motiną. 

Medeina švelniai papurtė galvą. Ne ką nors paneigdama, bet 
tuo ženklindama, jog tikrojo atsako dar nėra. 

- Nebus lengva. Šičia man neatsakė. Buvau ir pas Minkantą. 

— Minkantą?.. Bet ką jis gali patarti, gyvendamas paraisty vie- 
nas lyg babaužis?.. O dar kalbama, kad jis Ragei pasišventęs... 

— Būtent todėl, - tyliai tarė Medeina. - Ragė, raganų močia, 
senesnė ir už Laimą, ir už Žvorūnę, ir už mus visus. Ji baisi, jos 
mes nesuprantam, tik bijom. Bet ji žino, kada dievų būna suklys- 
ta. Patarė ir man... 

Medeina priėjo prie Jundos, palietė jos alkūnę ir sušnibždėjo: 

— Nieko man neliko, tik paklaust patarimo Laimos akmens... 

Junda giliai įkvėpė. Laimos akmuo smaksojo už alkakalnio lau- 
kuose. Tai gulįs į moters liemenį panašus akmens luitas su įspaus- 
ta pėda viršuj. Kai tik susirinkdavo toj pėdoj lietaus vandens, daž- 
na kaimo moteris ar pilėnė, ypač nevaisinga, išlaižydavo jį iki la- 
šo. Tai buvo gyvybės vanduo. Pats akmuo kartais duodavo ir pata- 
rimų, tik retas sugebėjo jį suprasti. Reikėjo ilgai klausytis. Įsiklau- 
syti taip, kad pamirštum save, savo kūną ir net pojūčius. 

Medeinos akys žvelgė į Jundą su neslepiamu nerimu. Ji suspau- 
dė dukters alkūnę. 

— Mums teks vykti į svetimą kraštą, — tarė Medeina. - Į Šven- 
taragio slėnį. Lietuvon. 

— Kaip?.. - Jundai pasirodė, kad ji neišgirdo. - Negi tiek toli? 

— Akmuo dvelkė tokiu šalčiu, kokio seniai neteko justi, - su- 
šnibždėjo Medeina. - Vėjas pūtė į Lietuvos pusę, akyse mačiau 
ilgus slėnio žynių drabužius ir net užuodžiau aitrų, gniaužiantį jų 
kvapą, lyg pernykščio šieno dūlenų smilkimą gaisravietėj... 

Ji atsirėmė į dukrą ir atrodė labai pavargusi. Motinos rankos 
buvo šaltos, tarsi dar neštųsi apgaubusios Laimos akmenio vėsą. 


LŽ 
* 


— Sakai, tikrai Lietuvon?.. - Žybartas apsiniaukęs paglostė sa- 
vo juodbėrio prusnas. Arklys suprunkštė ir papurtė ilgakartę gal- 

vą. - O kodėl ne pas savus į Aukakalnį? Galop, jei jau reikia sve- 
timų žynių, tai yra kuršiškiai Palangoje... 

— Taip akmuo lėmė, - ramiai tarė Medeina. Iš tiesų jau visa 
buvo iškalbėta ir nuspręsta. Žybartas dabar kartojo, kas sakyta anks- 
čiau, nes atsisveikint jam visad sunkiai sekdavosi. - O kelias ne 
tolesnis už Deltuvą. 

— Betgi... Ten Mindaugo užgrobtos žemės, o žemaičiams su 
juo nepakeliui. 

— Ne pas Mindaugą keliaujam. Pas žynius į Šventaragio slėnį. 
Ten Mindaugo valdžia nesiekia. O keliauti reikia, dievai geriau ži- 
no, susitaikykim su tuo, - tarė Medeina. 

— Valdžia nesiekia... O pilį statosi tiesiai virš Šventaragio slė- 
nio. Iš to gero nelauk... - burbtelėjo Žybartas. Jis nutilo, nes pats 
gerai suvokė, kad šios pastabos ne vietoje, ir matė, jog Medeina 
laukia, kada gi jis pereis prie pačio atsisveikinimo. 

— Einiaus man su jumis nesinori leisti, - krenkštelėjo jis. - Per 
jaunas tokiai kelionei. 

Medeina tik šyptelėjo, ir Žybartas vėl pasijuto kažką ne taip 
pasakęs. Nagi, iš tiesų, negi tas Einius koks mažvaikis!.. 

Stipri, ilgakojė, palšvo plauko kumelė jau prunkštė prie vartų, 
ir Žybartas, matydamas, kaip vikriai į balną įsliuogia Junda, neju- 
čia vėl krenkštelėjo. Pats nesuprato, ko: ar iš pasigėrėjimo, ar su- 
trikęs. “Gi ir dukrą Laima davė, - pagalvojo jis. - Negana Trau- 
pėj pskoviečių eiles praretino, bet ir savo jaunikį nukirto. O dabar 
dėlei to su dievais galynėkis..."' | 

— Tegu dievai lieka su jumis. Mums metas, - Medeina pažvel- 
gė vyrui į akis, ir Žybartas, kaip dažnai būdavo, pajuto jai baimin- 
gą pagarbą. Ne kiekvienai moteriai tokios gilios akys duotos... Vy- 
damas šalin sutrikimą, jis juokaudamas tarė: 

— Nepalik visų dievų namie! Pasiimkit į kelionę, gali prireikti. 

Ir stengdamasis nusišypsoti mostelėjo ranka. 

Medeina su vaikais ir palyda lėtai išjojo pro vartus. Žirgų ka- 
nopos sukaukšėjo į tilto grėdus. Sargybinis iš kuoro dar ilgai matė 
juos lyg juodas skruzdėles judant keliu, kol vilkstinė pranyko gi- 
rios tankmėje. 

Šventaragio slėnis 


irmoji kelionės diena pasitaikė saulėta ir smagi - kiek sma- 

gumu galima pavadinti pažįstamų apylinkių ir kraštų vaiz- 

dus ir žmones, kurie, pagarbiai linkčiodami, sveikino ke- 

liautojus. Tuo itin patenkintas buvo Einius. Jis atsainiai 
žvilgteldavo į susilenkusį kaimietį, peršniodavo Sartį vytiniu ir iš- 
didžiai nušuoliuodavo į priekį Tai dirgino ir taip apniukusią Jun- 
dos nuotaiką. 

— Žiūrėk, kad mabSpūi kaip varlė prieš jautį! - metė ji, Ei- 
niui pralekiant pro šalį. 

Šis pabaltakiavo seseriai ir nudavė neišgirdęs. Paragino arklį ir 
prisijungė prie karių, jojančių priekyje. Pats jauniausias iš jų am- 
žiumi ne ką pranoko Jundą, vyriausiasis, Eitminas, buvo arti tris- 
dešimties. Tiek pat turėjo ir Narūnas, trečiasis palydos karys. 

Perkirtus Dubysą, - arkliai beveik kojų nesušlapo, radus bras- 
tą per seklumą, — kraštovaizdis ėmė nežymiai keistis. Rodos, ir 
laukai, ir girios liko tarsi panašūs, tačiau keliautojų nuotaika kito. 
Niekas nebenorėjo nei garsiai juoktis, nei kalbėtis, tik kanopos cak- 
sėjo į kelio žvyrą ar minkštai šlepsėjo per raudonus nukritusių 1a- 
pų patalus. 

Giraitės nupilko, pasidarė panašios į retmiškius, pro kurių ša- 
kas toli prasišviečia palaukės ir papieviai. Prajodami dirbamos že- 
mės plotelius, visur matė šiurpsančias ražienas, o kartais pastebė- 
davo ir paliktą javų pėdą, prapliaupusios liūties ar praūžusio vėjo 
priplaktą prie dirvos, išbirusiais grūdais, subliuškusiomis varpomis. 
Kur ne kur valstiečio rėželyje dar styrojo pajuodęs pupienojas, bet 
ir tas rodėsi jau ne šios Žemės svečias — ar pralėkdami raiteliai 
sumindžios, ar nakčia šernai išknis. 

Atrodė, jog Jundą nuo pat kelionės pradžios apėmusi niūri 
nuotaika persidavė ir kitiems keliautojams. Nesugebėjo ilgiau to 
paisyti tik Jundos tarnaitė Milda. Apvaliais it bandelės visad raus- 
vais skruostais, iš po skepetaitės išsipešusiais ir paausiuose besi- 
draikančiais plaukais, šviesiais lyg beržo drožlės, ji tiesiog nenu- 
stygo balne. TIylėti ilgesnį laiką jai būtų buvę nepakeliama kan- 
čia. Tad ir tauškėjo ji, ar jos kas klausė, ar ne. Atsakydavo jai 
nebent Einius. Nors ir labai norėjo pritapti prie vyrų, bet prie- 

kyje jojančių rimtų karių mažakalbiškumas jam greitai pabodo. 

Po nakvynės pakeleivingoj Pilaitėj. kuri stūksojo tarp dviejų už- 
pelkėjusių ežerų, Medeinos pažadinti jie iškeliavo toliau rytui auš- 
tant. 

„ Kelio dar liko daug. Šventąją jie pasiekė dienai įpusėjus. Už 
Sventosios plytėjo jau Deltuvos žemės, 

Keldamiesi per sraunią upę, visi sušlapo. Nelabai šildė ir pas- 
kubom sukurtas laužas, nes diena buvo rūškana, pilkas dangus ža- 
dėjo lietų. 

Skysta dūmų sruoga driekėsi pažeme. Junda, susisupusi į ap- 
siaustą, stengėsi sutvardyti dantų kalenimą. Ji nemėgo silpnų žmo- 
nių. Nemėgo, kai silpnumą rodydavo kiti ir ypač nenorėjo to pa- 
rodyti pati. “Kas čia dabar?.. - sutrikusi pagalvojo. - Tai kas, kad 
čia Deltuva? Kraštas kaip ir kiti..." 

Ten, į šiaurės rytus, ji stengėsi nežiūrėti. 

Prisiminimai siūbtelėjo tokia galinga banga ir tokie ryškūs, kad 
ji net užsimerkė. 

“Turiu liautis apie tai galvojusi! — griežtai įsakė sau. - Turiu!.." 

Jausmai neklausė proto balso. 

Šviesaus dangaus gale iškilo Traupės kuorai, pasitinkančiųjų 
žvilgsniai ir balsai, rūstus Tolvaikio motinos Martos veidas.. O pas- 
kui kovos garsų sumaištis, gaištančių žirgų kraupus Žvengimas ir 
neišvengiamai - nuo pilies tolstantis Tolvaikis, - strėlės gija, aki- 
namai ryški ir spindinti, smigo į jo tarpumentę. 

Ir Junda pasibaisėjusi pajuto, kaip rankos pačios tiesiasi prie 
kryžlankio. 

Ji pašoko ir susidūrė su neramiu motinos žvilgsniu. 

— Dar nesušilai... - tarė Medeina, ir nuščiuvo suvokusi, jog ne 
tik upės drėgmė virpina dukters lūpas. - Sušilsim jodami. Tuoj 
keliausime. Suksime į pietus. O kas buvo... 

Medeina nutilo, nebaigusi minties. 

Junda linktelėjo. “Ir praeitis liks už nugaros..." - norėjo pasa- 
kyti motina. 

“Ar liks?.." — liūdnai šyptelėjo Junda. Jai atrodė, kad tos ne- 
lemtos praeities nei liepsna nesudegins, nei žemė neprarys. 


Trečiąją kelionės dieną, žirgams perbridus bevardį upelį, ke- 
liautojai įsuko į kelią, vedantį Šventaragio slėnin. Sutikti kaimie- 
čiai patvirtino, kad tai tikrai jis. Nors veda jis ne tik pas žynius, 
paaiškino jie. Yra ten ir Vilniaus miestelis, ir Mindaugas ant kal- 
vos pilį statosi. Bet kur kas svarbesnis, aišku, visai Lietuvai ir Že- 
maičiams Žinomas Šventaragio slėnis tarp Neries ir į ją įtekančios 
srauniosios Vilnios. 

Milda, pamačiusi moteris laukuose, suprunkštė. Ją stebino keisti 
apdarai, glumino Žmonių šnekta, net tai, kaip šitame krašte buvo 
tveriamos tvoros. Einius, suerzintas nuolatinių jos kvykavimų ir 
aikčiojimų, piktai tarė: 

— Ar liausies tu, varškės galva!.. Džiaukis, kad sutinki žmogų, 
o ne kukį. 

— Kukį, kukį! - išsiviepė Milda. — Baisiai bijau aš to tavo ku- 
kio!.. 

— Cit!.. - sudraudė juos Medeina. — Nustokit!.. Ne taip toli ir 
Vilniaus žynių slėnis. 

Milda prikando lūpą. Medeinos paliepimo reikėjo klausyti. 

Kiti keleiviai jau seniai buvo nutilę. Reikėjo kreipti dėmesį į 
giliai vežimų provėžomis išvagotą kelią. Vietomis, kur pavasariais 
ir rudenimis plytėjo balos, jis gerokai išplatėdavo. Pakelės krūmai 
čia buvo išlaužyti bandančių išvengti klampynės vežimų. 

— Ak, dievulaiti, susimilk!.. - staiga sukliko Milda. - Kukis!.. 

— Kas?! - atsisuko priekyje jojęs Einius. 

— Egi, kukis... 

Klyksmo suneramintas, atšuoliavo ir Eitminas su kariais. 

— Kas nutiko?.. - vienu balsu sušuko jie. Du jau buvo išsitrau- 
kę kalavijus iš makščių, trečiasis žvalgėsi, paruošęs lanką su strė- 
le. 

Milda drebančiu pirštu parodė į krūmus. 

— Mačiau ten baisų veidą, - sušniurkščiojo ji. - Baltom išvers- 
tom akim, perkreipta burna... 

— Matei, ar tau pasirodė? - suabejojo Einius. 

Mildai pritrūko žodžių, ji užgniaužė delnu burną, tramdyda- 
ma verksmą. Bet nuo kelio pusės krūmai, į kuriuos kūkčiodama 
rodė Milda, niekuo nesiskyrė nuo kitų. Tie patys vežimų ratų ap- 
laužyti, vietomis nuvytę karklai su alksniais ir ievomis. Už krūmų 
plytėjo pelkėtas miškas. Kariai, paklusę Eitmino rankos mostui, 
su triukšmu įsibrovė į krūmus. Junda norėjo sekti paskui juos, ta- 
čiau Medeina dukterį sulaikė. 

— Nieko ten nėra, - pranešė grįžęs Narūnas. —- Nors kažkieno 
lyg ir būta. Žolė sumindžiota... Ir va, žiūrėkite. 

Narūnas, suėmęs dviem pirštais, iškėlė žilų plaukų ar ašutų sruo- 
gelę. 

— Gal koks arklys buvo pririštas, - sudvejojo Eitminas. 

Medeina, laikydama Jundą už alkūnės, tyliai ištarė: 

— Tebūnie arklys... O mums nėra ko gaišti. Keliaukim. 

Kariams nujojus į priekį, Einius ėmė kamantinėti tebekūkčio- 
jančią Mildą. Medeina jojo tylėdama. Paskui, pasisukus balne, su- 
šnibždėjo Jundai: 

— Ir aš mačiau tą veidą. 

Junda krūptelėjo. Nepaklausė, ką motina matė. Jei motina nu- 
tars, kad reikia, pati pasakys. 

Medeina atsiduso ir sumurmėjo: 

— Ir joks ne kukis tai buvo. Dvasias aš pažįstu ir kaip su jomis 
elgtis Žinau... 

Junda, nieko nesakydama, perliejo vytiniu kumelę, ir ši, su- 
drebėjusi visu kūnu, pasidavė į priekį. 

Voros gale, praleidusi net ir jau garsiai žliumbiančią tarnaitę, 
liko Medeina. Valandėlę ji žvelgė į krūmus, paskui gūžtelėjo pe- 
čiais ir paragino arklį. 

Tolumoje jau buvo matyti apaugusios šimtamečiais ąžuolais Vil- 
niaus kalvos. Vienos kalvos ketera buvo apnuoginta ir ant jos bal- 
tavo naujos pilies gynybinė rąstų siena. Kilo ji ant akmeninių pa- 
matų. Iš tolo žvelgiant atrodė, tarsi pilis jėga brautųsi į ją supan- 
čių ąžuolų tamsią žalumą. 

- Žmonės iš Žemaičių? - vyriausiasis žynys atsitiesė nuo au- 
kuro. Jo pilkos griežtos akys lyg du plieno brūkšniai spindėjo sau- 
užbirusius pelenus, jis paliepė: 

— Paduok man meškeną, vaike!.. Nors aukojau Perkūnui, Po- 
klius žemop traukia, kaulus suka. 

Jaunas vaikinukas prišokęs paslaugiai užmetė žyniui ant pečių 
gauruotą rudą kailį. Žinianešys, atnešęs naujieną, stovėjo, pagar- 
biai atsitraukęs. 

— Rikio Žybarto šeimyna? — pusbalsiu pakartojo žynys, žiūrė- 
damas į aukuro dūmus, kurie skystomis perregimomis juostomis 
draikėsi aplink. - Dvi kilmingos moterys, viena tarnaitė, rikio sū- 
nus ir trys kariai?.. 

— Taip, - sumurmėjo žinianešys ir gūžtelėjo pečiais - lyg nuo 
vėsos, lyg nesupratęs, kodėl vyriausiasis kalba klausimais, užuot 
taręs ką nors svaraus ir aiškaus. 

— O tu ką apie juos manai? - staiga paklausė žilabarzdis ir įsmei- 
gė akis į žinianešį. - A?.. 

Žinianešys suglumo, juolab, kad nesusigaudė, ar žynio akyse 
spindėjo susirūpinimas, ar pašaipa. 

— Vadovauja ten ta vyriausioji... - sumurmėjo jis, kasydamasis 
barzdą. - Rikužis dar jaunas. Supaisysi moteris. Ypačiai dar ne 
šio krašto... 

— Taigi, kad ne šio krašto! - atrodė, pyktelėjęs sušuko žilabarz- 
dis, net meškena nusmuko nuo peties. - Iš taip toli atsibastė! Tai 
pasakok, ko joms reikia?.. 

Žinianešys, apsidžiaugęs, kad vyriausiasis ėmė šnekėti supran- 
tamiau, nuosekliai išklojo viską, ką išgirdo iš atvykėlių. Pakartojo 
tą teiginį apie dievų dovaną ir klaidą. Vyriausias žynys Prūtas klau- 
sėsi, suraukęs antakius, regis, ir vėsos nejuto, kol pritykinęs vai- 
kiūkštis neužmetė jam ant peties nusmukusio kailio. 

— Kštiš! — krūptelėjo jis. Vaikiūkštis išsigandęs šoko į šalį. — 
Nesimaišyk! Dirbk savo darbą, Ramuti. Prirink aukurui smalioko. 

Vaikiūkštis nukūrė šalin. 

— Mažai tikėtina tai, ką jos sako, tos moteriškės, - purtyda- 
mas galvą, tarė žynys. - Kad moteris šitaip šaudytų, net ir prašaut 
negalėtų? Ir vyro tokio gi nėra. Bent jau aš nesu apie tokį girdė- 
1ęs. Ak, Tautminai, ar tik nebus čia kokia kita kliautis? Tokie lai- 
kai dabar!.. Be to, tos kalbos apie dievų klaidą... Tai piktžodžiavi- 
mas, ir dar pačiame Šventaragio slėnyje! Dievai neklysta. 

— Neklysta... — lyg aidas pakartojo Tautminas. 

Žynys susimąstė. 

— O kaip priėmė tuos pasakojimus kiti? - paklausė jis, nes pa- 
gal taisyklę prieš perduodami kokią žinią Prūtui, kiti Žyniai priva- 
lėjo aptarti, ar verta tuo reikalu trukdyti vyriausiąjį. 

Tautminas perkreipė lūpų kampučius - tai reiškė, jog Žyniai, 
kaip neretai pasitaikydavo, nebuvo vieningos nuomonės. 

— Nei šiaip, nei taip, garbusis Prūtai, - tarė jis. - Kai kurie net 
pasipiktino. O ir verta pasipiktinti. Ką moterys gali išmanyti apie 
dievus ir dar teigti, kad jie klysta!.. Žynys Žvaigždautas pasakė 
netiks visais tais prasimanymais ir kad jūsų vargint neverta. O Krė- 
vius pasakė, kad jei taip toli keliauta, jei žemaičiai savo palangiš- 
kiais Žyniais nepasitiki, tai gal ir negražu būtų nepadėti. Patarė iš 
pradžių išbandyti, ar tiesą apie savo taiklumą ta moteris kalba. Beje, 
ji dar tik mergina. . 

Prūtas peštelėjo sau už barzdos ir atsiduso: 

— Gal ir bus geriausia išeitis! Iš tiesų, galėjo gi jos vykti į Pa- 
langos aukakalnį, o atsidangino čia. Vertėtų bent patikrinti. Gal 
tiesiog toji mergina gerai išmoko šaudyti, ir akį skvarbią turi, tai 
ir pasikėlė į puikybę. Gal ir į mūsų žynyčią įsibrovė, kad tai įrody- 
tų? Bet tai būtų bergždžias darbas. Mūsų ji neapgaus... 

Susidomėjimo kibirkštėlė, trumpam sužvilgusi jo akyse, užge- 
so, Prūtas vėl peštelėjo sau už barzdos ir grasinamai sumurmėjo: 

— Dievų ji neapgaus. O jeigu pasirodys paprasta pagyrūnė, tas 
jai geruoju nesibaigs. Ką gi, reikia paskirti išbandymą. Tikrai rei- 
kia. Tegul tai bus rytoj. Per tą laiką pailsės iš kelionės. 

ienoje neseniai pastatytos ir dar tvirtinamos Mindaugo 
pilies patalpoje, stebėdama grimztančią į tolimus miš- 
kus saulę, stovėjo juoda sabalų skraiste apsisiautusi mo- 
teris. Rusvos kasos krito jai ant krūtinės. Vienintelis 
jos papuošalas ir galvos dangalas buvo siauras sidabrinis lankelis, 
perpus kertantis blyškią kaktą. Kai ji pakėlė akis paskutinį kartą 
dirstelėti į saulę, virš antakių susimetė nežymi raukšlelė. Nežiū- 
rint artimų giminystės ryšių su kunigaikštiene Ragaina, Nalšios val- 
dovo Daujoto žmona nesijautė jaukiai, atvykusi į pilį, kuri stovėjo 
taip arti žymiosios pagoniškos šventyklos. 

- Čia į mus labai skersakiuoja, tiesa? — tarė ji tarsi tuščiai pa- 
talpai. — Tie Žyniai ypač. Bet jaučiu, kad ir kiti. 

Prie gelsvų aitriai kvepiančių sakais rąstų sienos ant žemo suolo 
sėdėjo vyras juodais vienuolio rūbais. Jis nusilenkė moteriai. 

— Skersakiuoja, šviesiausioji. O žyniai tai dar blogiau. Jie pilni 
šėtono įtūžio. Sako, kad jūsų vyro pusbrolis Bukontas gerai pada- 
rė, išgrūsdamas iš savo valdų tikrojo tikėjimo vienuolius. Ir sako, 
kad taip bus kitur, visose lietuvių žemėse. 

Moteris atsiduso ir pasitaisė ant kaktos lankelį, lyg jis būtų ėmęs 
veržti. 

— Taip, teve Nikolajau, - tarė ji. - Ačiū Dievui, kad valdovas 
Daujotas geresnio būdo. Bet mes nenusileisime. Kai tik Mindau- 
gas sugrįš, ketinu jo prašyti leidimo Utenoj statyti cerkvę. Tėn gy- 
vena nemažai mano giminių. Yra jau apkrikštytų. 

— Tai būtų tikra šlovė Viešpačiui, - oriai tarė vienuolis. Jo vei- 
das, puošiamas šviesios gelsvos barzdos, atrodė dar visai jaunas. 

— Man atrodo, kad valdovą Mindaugą paveikti galima. Jis ne- 
sišiaušia prieš vienuolius, - susimąsčiusi tarė moteris. - Net ma- 
žąjį Vaišvilką buvo jiems trumpam patikėjęs... 

— Palaimintas kraštas ir tauta, pažinę tikrąjį Dievą ir jo žodį, — 
tarė tėvas Nikolajus. - Šitas Lietuvos kampas kai kur jau pažino 
tikrąjį tikėjimą ir todėl šėtono tūžmastis tokia gili. Šėtonas jaučia, 
kad gali ateiti galas jo viešpatavimui, ir priešinasi. Bet man baisu 
net ir pagalvoti apie laukines žemaičių žemes. Ten Dievo žodis 
neprasiskverbė. 

Daujoto žmona nuleido galvą. Baltoje lygioje kaktoje vėl susi- 
metė raukšlelė. 

— Tiesa, — staiga tarė ji, atsigręždama į vienuolį, - kas čia per 
kalbos apie šaulę iš Žemaičių?.. Visi pilies pakraščiai klega. 

Tėvas Nikolajus tik atsiduso ir persižegnojo. 

— Stabmeldė iš girių glūdumos, - irzliai, nepatenkintas tarė jis. 
— Atvyko su šeimynykščiais ir tarnais. Keistos kalbos apie dievų 
dovaną. Sako, būsiąs išbandymas... Jie bandys iššaukti tuos savo 
dievus.. Bet iššauks nebent patį šėtoną. 

Kunigaikštienė, įsmeigusi žvilgsnį į aslą, sušnibždėjo: 

— Kad būtų tik taip. Bet stipri tebėra senųjų dievų galia. Kol 
buvau Krėvoj, maniau, kad nyksta, bet čia... Nežinau, gal ir be 
reikalo atvykau prašyti Mindaugo didesnių laisvių tikrojo Dievo 
pasiuntiniams... 

Kunigaikštienė nebaigė, nes ją nutraukė vienuolis, dabar jau 
tikrai suirzęs: 

— Ponia!.. Ponia!.. Jūs puolate į neviltį. Tai irgi nuodėmė, nes 
pamirštate, kad tik vienas Viešpats yra šioj žemėj ir danguj!.. Ir 
tepražūna visi nešvarūs pagonių darbai!.. 

Daujoto žmona apsisiautė sabalų skraiste, lyg staiga būtų už- 
plūdęs šaltis, ir nepakeldama akių tarė: 

— Taip, tu teisus, tėve Nikolajau. Aš stengsiuos neprarasti vil- 
ties. Stengsiuos nebijoti... 

Laiptuose pasigirdo žingsniai, ir pasirodęs tarnas pranešė, kad 
valdovo žmona kviečianti šviesiausiąją kunigaikštienę Galaunę į 
savo menę. 

— Ar kunigaikštienės Ragainos sveikata pasitaisė? - pasiteira- 
vo Daujoto žmona tarno, kai šis, šviesdamas deglu, laiptais lipo 
aukštyn, o tėvas Nikolajus kiek atsilikęs sekė iš paskos. 

— Jau geriau, - burbtelėjo tarnas, žaliūkas raudonais žandais. 
- Žynys buvo atėjęs, užkalbėjo. 

Už kunigaikštienės nugaros pasigirdo piktas vienuolio krenkš- 
telėjimas. Galaunė suprato to priežastį. “Tėvas Nikolajus nesusi- 
mąsto, kad jo skelbiamas Dievas taip toli, o mūsų dievai čia pat," 
— pagalvojo ji ir atsiduso suvokus, jog mintyse ištarė “mūsų die- 

vai". Lyg atspėjęs jos mintis, popas rūsčiai sušnibždėjo - tarsi sau, 
tarsi Galaunei: 

— Šis pagonių kraštas nepataisomas. Ačiū Viešpačiui, už poros 
dienų išvykstu į Pskovą... Atsigaus širdis. 

Kunigaikštienė trumpam prisimerkė ir susisupo į skraistę, jaus- 
dama, kad rusų Dievas jai dabar išties toli. O visai čia pat Šventa- 
ragio slėnis, ir kaip smarkus polaidžio vanduo neša pasitaikiusius 
jo kely šapus, taip ir ją vėl užplūdo senųjų dievų balsas, panašus į 
jaunos žolės ošimą vėjy, nesmarkaus griaustinio dundesį, šiltos liepos 
liūties šniokštimą ir griežlių raudą rugiuose... 

— Nel!.. - tarė sau ir nusipurtė, nusikratydama užplūdusios nuo- 
taikos. - Tepražūna... pagonių darbai!.. 

Mindaugo žmona, kunigaikštienė Ragaina, pasitiko ją spin- 
dinčiomis akimis ir susijaudinusi, rankose gniaužydama apsiaus- 
to kraštą. 

— Kviečiu jus, Galaune!.. — tarė ji balsu, iš kurio dar dvelkė 
jos neseniai perkentėto karščiavimo gaida. - Iš žynių sužinojau, 
kad netrukus ąžuolų giraitėj vyks keisti dalykai. Bus rodoma die- 
vų dovana. 

— A... —- susizgribo Galaunė. - Gal apie tą žemaitę kalbi?.. 

— Apie ją! - sušuko Ragaina. - Ir tu turi ją pamatyti. 

— Aš nemanau, kad eisiu, - pakratė galvą Galaunė. 

Mindaugienė suraukė kaktą. 

— Kodėl?.. - tarė nepatenkinta. - Nenori pamatyti šito vaiZ- 
do? Dievų galios?.. 

— Taip, - sušnibždėjo Galaunė. - Dievų galios... Bijau šito. Nei- 
siu. 

Mindaugienė plykstelėjo. 

— Vadinasi, tavo Dievas nieko vertas, Galaune! - sušuko ji rūs- 
čiai. — Jei tikėtumei jį, nebijotum dievų, kuriuos... 

Ji nepasakė: “išdavei"', bet skausmingai atsidususi Daujotienė 
leido suprasti, kad ištarmę suprato. 

— Ką gi... Jei šitaip, tai einame, - vangiai, tarsi naštą keldama, 
išdaužė Nalšios valdovo žmona Galaunė. Iš tiesų, sunkią jai teko 
kelti naštą. Ji apsikrikštijo netrukus po to, kai mirė jos pirmagi- 

mis. Apsikrikštijo, ir todėl jos vardas dabar privalėjo būti Sofija. 
Taip ją vadino Krėvoje. Tik ne čia, valdovo Mindaugo naujoje pi- 
lyje, visai netoli Sventaragio slėnio. 


MC 


Šimtamečiai ąžuolai iš trijų pusių rėmino neaukštą kalvelę, 
žmonių nutrypta žole apaugusią Šventaragio slėnio širdį, iš ketvir- 
tosios aikštę supo sraunioji Vilnios upelė. 

"Ten augo kelios storakamienės drebulės. Jų šakos beveik lietė 
Nerin skubantį Vilnios vandenį. Šalia upelės stūksojo žemos, iš 
netašytų rąstų suręstos žynių buveinės. Virš tos, kurioje gyveno Prū- 
tas, kilo trys aukšti stiebai su saulėje išblukusiomis arklių kauko- 
lėmis. Prieš kelias žynių kartas šiame slėnyje paaukojo dievams 
kumeles, kurių plaukas buvo toks pat baltas, kaip dabar stiebo vir- 
šuje kabančios kaukolės. 

Rytų pusėje, kur augo storiausi ąžuolai, stovėjo ir pagrindinis 
aukuras. Jo dešinėje plytėjo juodais nuodėguliais nužertas plotas. 
Tai ten buvo deginami tie, kurie gyvenime buvo pakankamai kil- 
mingi arba turėjo užsitarnavę tiek nuopelnų, kad jiems buvo leis- 
ta keliauti į Dausas iš Šventaragio slėnio. Iš jo, kaip žinia, kelias į 
Dausas pats trumpiausias. 

Pievos pakraščiu, lydimos žynių pulkelio, palengva artėjo Me- 
deina ir Junda. Rudens saulės šviesa tvino galingo dvikamienio 
ąžuolo šakomis ir pylėsi ant aukuro ugnies. 

Skrendančio voratinklio siūlas prilipo Jundai prie skruosto, ji 
krūptelėjo ir skubiai nubraukė jį lyg ką nešvaraus. Kryžlankį su 
strėlėmis ji laikė rankose taip tvirtai suspaudusi, jog net nebuvo 
kaip pasitaisyti plaukų, kurių sruogą siūbtelėjęs vėjas užmetė jai 
tiesiai ant akių. 

Žilabarzdis Prūtas, susidėjęs rankas ant krūtinės, įdėmiai žvel- 
gė į abi moteris. Vokai nusileido, lyg nenorėdami parodyti akių 
išraiškos. 

— Pataikysi į skydą ten? - paklausė jis be jokios įžangos, kai 
moterys priartėjo. 

Medinis skydas kabėjo ant šiai progai įkalto kuolo. Jo gaubtą 
paviršių margino ženklai, kurių jungtis priminė tarpusavyje susivi- 
jusius tris žalčius. Nuotolio iki skydo tebuvo koks šešiasdešimt žings- 
nių. Nesunkus taikinys pakankamai patyrusiam kariui. 

Junda paniekinančiai gūžtelėjo pečiais. Pažvelgė į motiną, tar- 
si klausdama, ar čia tik nebandoma iš jos šaipytis. 

— Ji pataikytų, - ramiai atsakė Medeina. — Tačiau tai neatskleis 
dievų dovanos. Tam reikia tinkamesnio taikinio. 

Šiaip vyriausiasis žynys Prūtas nebūtų pakentęs prieštaravimo, 
ypač prieštaravimo iš moters lūpų. Tačiau tarta buvo taip tvirtai ir 
užtikrintai, kad jis tik suraukė žilus antakius, tarsi pats dabar gal- 
vodamas apie labiau tinkamą taikinį. 

O Medeina tuo tarpu jau žengė Vilnios link. 

Vėjas suplakė Prūto apdaro skverną lyg burę, pašiaušė barz- 
dą, ir žynys pasidarė panašus į ant debesies bestovintį Perkūną. 

— Kur žengi, moterie'? - sumurmėjo jis sau pusbalsiu, bet ne- 
laukė atsako, nes Medeina jau buvo nuėjus pakankamai toli. Ji 
ėjo ramiai, užtikrintai, tarsi Ventės alkoje žengtų prie aukuro au- 
koti savo bendravardei miškų deivei. Gero šimto žingsnių nuoto- 
lyje augo viena iš storųjų Vilnios pakrantės drebulių. Medeina iš- 
kėlė ranką išskėstais pirštais ir priglaudė ją prie tamsaus grublėto 
kamieno. Atsukusi veidą žyniams, vos vos šyptelėjo. 

— Kaip? - sušurmuliavo visi. — Ką ji nori tuo pasakyti? Kas čia 
per taikinys?.. 

Prūtas gūžtelėjo pečiais. 

— Keisti tie žemaičiai, - tarė jis. - Nori kažką įrodyti, peršau- 
dami sau ranką. Tai jau per daug. O jei toji merga nepataikys į 
ranką? Aišku, nepataikys. Kad tik savo motinos nenušautų. 

Junda pasistatė prie kojų strėlinę ir ėmė tempti kryžlankį. Jos 
veide nesimatė nei nuostabos, nei abejonės, nei nerimo. Pasiėmė 
kalvio Kerniaus nukaldintą strėlę. Stangrias vanago sparno plunks- 
nas ji buvo pati pritvirtinus prie jos koto. 

— Nejaugi tikrai šaus?.. — išsigando Tautminas. - Kštiš, vaikiūkš- 
ti, iš čia! - užsipuolė Ramutį, atėjusį su pakuromis. — Nėra ko tau 
spoksoti į tokį kraujo praliejimą!.. 

Baltas Medeinos nuometas susiliejo su veido ovalu, ir Junda 
veikiau ne pamatė, o pajuto krustelint motinos lūpas: “Šauk!..? 
Ji giliai įkvėpė ir užtikrintai pakėlė kryžlankio buožę. 

Pievele atėjo sargybinių apsuptas puošnus žmonių būrelis ir, 
susidomėjęs reginiu, sustojo netoliese, bet Junda nekreipė į juos 
dėmesio. Jos regėjimo lauke dabar kitiems nematoma gija nuo 
kryžlankio griovelyje prigludusios strėlės driekėsi tolyn. Tiesiai į 
Medeinos tarpupirštį - tarp didžiojo piršto ir smiliaus. Ji net matė 
žievės gauburėlį, panašų į užsitraukusį šašą. Ten smigs strėlė. Jun- 
dos kaktą nejučia išbėrė smulkūs prakaito lašeliai. Ji sulaikė kva- 
pą, akimirkai sulaikė ir širdies plakimą. 

Vėjas nuščiuvo, aukuro dūmai lygiu stulpu pakilo į dangų. Kryž- 
lankis trenkė, ir strėlė, sušnypštusi lyg gyvatė, kirto ten, kur ir pri- 
valėjo kirsti. 

Tarp didžiojo piršto ir smiliaus. 

Prūtas gūžtelėjo pečiais. 

— Nepataikė, - sumurmėjo jis. - Aišku, to ir reikėjo laukti. 
Nors, kas tiesa, labai jau arti. 

Lyg susižavėjimo, lyg pasipiktinimo šūksnis atsklido iš atėju- 
siųjų būrelio; Jundai pasirodė, kad jis nuskambėjo svetima kalba, 
bet ir tai jai buvo tiek pat tolimi garsai kaip ir vėjo ošimas šimta- 
mečių ąžuolų lapijoje. Reikėjo vėl svirtim įtempti plieninį lanką, 
išrinkti strėlę. Prie drebulės kamieno prigludusiame baltame Me- 
deinos veide vėl vos vos krustelėjo lūpos. 

“Šauk!.." 

Junda vėl pakėlė kryžlankį ir akimirkai sustingo. 

Antroji strėlė pataikė, kur privalėjo. Į sekantį tarpupirštį. 

Žynių akys suapvalėjo. 

— Ji ten ir taikė. Taikė į tarpupirštį!.. Neįmanoma! - neištvė- 
ręs sušuko kažkuris iš jaunesnių. Kiti jį nutildė, įtampa dabar juos 
taip užvaldė, jog abejonėms neliko vietos. Tik labiausiai šaipęsis iš 
žemaičių moterų žynys Žvaigždautas, piktai susiraukęs, burbtelė- 
j0: 

— Vis viena netikiu! Matau ir netikiu. Mums akis apdumia. 

— Ššš!.. - sušnypštė Tautminas, mojuodamas plačiomis ranko- 

vėmis. Žvaigždautas murmėdamas nudūlino prie besibūriuojančio 
netoli ąžuolų, kelių sargybinių saugomo didžiūnų pulkelio. 

Trečioji strėlė su tokia jėga susmigo į kamieną, jog tarp mažo- 
jo ir bevardžio pirštų neliko nė plyšelio — uodas snapo neįkištų. 

— Stok!.. griausmingu balsu suriko Prūtas. - Užteks!.. Vardan 
Gabijos ir Namų dievo! Užteks. Dievų dovanos be reikalo eikvo- 
ti nevalia!.. O tai dovana. Šitai dabar tikra. 

Medeina nuleido sunkią it švinas ranką — ji jautėsi taip, lyg tos 
trys strėlės būtų susmigusios ne į tarpupirščius, 0 į pačią širdį. 

— Dievai savo galią parodė, - tarė Prūtas, žvelgdamas į Jundą. 
Jo akyse jau nebešvietė pašaipa. - Tu turi dovaną. Net nežinau, 
koks dievas tau ją suteikė. Bijau spėlioti. 

Junda nuleido galvą. Širdyje buvo tuščia, — rodės, su šūviais 
atidavė pusę gyvybės. 

— Atvykome čia tam, kad tas mums nežinomas dievas tą galią 
atsiimtų, - tyliai tarė dabar arčiau priėjusi Medeina. - Mano duk- 
rai tai per didelė našta. Prašau jūsų, permaldaukite dievus. Tegu 
toji dovana tenka kam nors kitam. 

Prūtas nukreipė žvilgsnį į aukurą. 

— Kam ji skirta, to spėlioti negalime... — tarė jis. - Dabar ja 
paženklinta ši mergina iš Žemaitijos. Nenoriu rūstinti dievų neiš- 
mintinga kalba, tačiau gal išties jie šiuo atveju suklydo?... Gal Ga- 
dintoja sunarpliojo Verpėjos rezgamą gyvenimo siūlą, sumaišė su 
kitu. Toks akies skvarbumas skirtas kariui. O moteriai kariauti?.. 
Nebent, kai reikia gintis... 

Jis susimąstė, ir jo kakta susiraukšlėjo tarsi spręstų neišspren- 
džiamą myslę. 

— "Tu tikrai nenori jos? - kreipėsi jis tiesiai į Jundą. 

Junda tebelaikė rankose kryžlankį ir žiūrėjo į susmigusias dre- 
bulėn strėles. Jos veidas buvo rūstus, lyg regėtų ne storakamienį 
medį, o užspeistą į kampą ir medžiotojų beveik pribaigtą žvėrį. 
Jai atrodė, jog kamienas kraujavo. 

“ „nenori jos?" — tarsi iš tolumos atskriejo žodžiai. 

Junda lėtai, bet ryžtingai papurtė galvą. 

— Sunku man su ja,- tarė ji. 

— Mums reikia pasitarti, garbioji viešnia... - pusbalsiu tarė Prū- 
tas, atsigręžęs jau į Medeiną. Šitaip jis labai retai į ką kreipdavosi. 
Šitaip jis nesikreipdavo net į pačią kunigaikštienę. 

Jis lėtai nuėjo kitų žynių link, o prie Jundos ir Medeinos pie- 
vele atskuodė Milda išsitaršiusiais, iš po skepetaitės išlindusiais 
plaukais. Skruostai degė lyg spanguolės, pati iš susijaudinimo vos 
beatgavo kvapą. 

— O kad šaudei, Junda, kad šaudei!.. O kad stebėjosi, vos akys 
neišsprogo...- Ji pati kone paspringo žodžiais ir nenustygo vietoje. 
— Bet kad stebėjosi... Tiesiog apstulbo visi. O tokie didžiūnai... 
Akys visų kaip kukuliai! 

— Kas taip stebėjosi? — paklausė Medeina. Mildos žodžiai ją 
vėl sugrąžino į kasdienišką pasaulį. 

— Aš gi stovėjau šalia didžiūnės, didelio rikio žmonos!.. Vaje, 
kokia graži jos skepeta, raudona lyg ugnis, ir!.. - Milda vėl užsi- 
kirto. Ji atbula ranka nubraukė amžinai akysna lendančius plau- 
kus. — O šalia jos buvo dar viena didžiūnė su sabalų skraiste. Kai 
pamatė, kaip Junda šaudo, jai akys taip ir išsprogo... Ir ji murmė- 
jo kažką... Tarsi užkeikimą. Ir dar buvo ten kitas. Vyras, bet su 
juodu sijonu iki žemės. Tas tai prieš akis sau mosikavo. Tarsi mu- 
ses baidytų, bet nebuvo ten jokių musių! — Milda vėl paspringo 
žodžiais ir užsikosėjo. 

Medeina apsidairė. 

Už poros šimtų žingsnių Mindaugo pilies link judėjo dvi aki- 
vaizdžiai kilmingos moterys, jas sekė keli sargybiniai ir išties, kaip 
Milda pasakojo, juodu iki žemės rūbu apsirėdęs vyriškis. Mąstyti 
apie tai nebuvo laiko, nes jau grįžo ir pats vyriausiasis žynys Prū- 
tas. Šį kartą kiti žyniai sekė jį atsilikę tik per kelis žingsnius. Vadi- 
nasi, tartis jiems teko neilgai. 

Prūtas priėjo arčiau. Kiti žyniai sustojo, laikydamiesi garbaus 
atstumo. 

— Visi sutiko, kad reikia prašyti dievų atsiimti tą dovaną,- sva- 
riai tarė Prūtas. Žynių iš tiesų buvo nutarta vieningai, nes, Prūtui 
ką pasiūlius, retai kas išdrįsdavo paprieštarauti. — Tačiau tam rei- 
kia pasiruošti. Nelengvos tai apeigos. 

— Suprantama,- palenkė galvą Medeina. — Neveltui Laimos 
akmuo man patarė čia keliauti. 

— Akmens kalbą girdi, moterie? Tai ne tik tavo dukra dievų 
apdovanota. Teisingai akmuo tau patarė. O dabar mes turime pa- 
siruošti, ir tuo labiau pasiruošti privalo tavo dukra. Reikia susi- 
kaupti, apvalyti mintis ir kūną. Tegu ji negeria nieko, tik Šventa- 
ragio šaltinio vandenį, tegu rievalgo mėsos. Ir kalbėti jai dabar leista 
tik su aukuro tarnais ir su motina. Ne daugiau devynių žodžių per 
dieną. 

Medeina linktelėjo - Junda niekuomet nebuvo šneki, tačiau, 
norint neperžengti devynių žodžių ribos, reikėjo užtikrinti, kad ple- 
pioji Milda netoliese nesimaišytų. 

— Kai mėnulis iš pilnaties sudils į siaurą sidabrinį brūkšnį, pa- 
našų į strėlę, - kalbėjo toliau Prūtas, - tada ir atiduos ji savo do- 
vaną. O dabar jai bus skirta viena iš mūsų buveinių. Va ten, slė- 
nio gale, prie šaltinio, kur šermukšniai, ant kalnelio. O kiti nesi- 
maišykite slėnyje. Jokiu būdu čia neturi teisės įžengti jūsų ginkluota 
palyda. 

Nelaukdamas atsakymo, žynys apsisuko ir lėtai nužingsniavo 
aukuro link. 

Šėtono įrankis 


airiajame Pskovos upės krante, kiek tolėliau nuo 
šurmuliuojančio žuvų turgaus ir krautuvių su sandėliais, 
stovėjo įtakingo ir garsaus bojarino, Pskovo valdovų 
giminės žmogaus Jefrosimo namai. Niūroką aukštų 
oieniiio pamatų vaizdą švelnino medinis antstatas su drožinėtais 
langelių apvadais ir stačiu malksnų stogu. Dar pakankamai šilta ir 
švelni rudens saulė užliejo išmoningus medžio drožinius savo 
spinduliais, ir jie suspindo tarsi rausvas varis. 

Mažytėj cerkvelėj už kampo oriai bambtelėjo didelis varpas, 
vėliau lyg čiurlenantis upelis prisijungė mažieji. 

Atvirame langelyje šmėkštelėjo moters veidas. Moteris žvilg- 
telėjo žemyn, papurtė galvą su raudonu kokošniku ir vėl pradingo, 
lyg debesis šmėstelėjo suraukti juodi antakiai. 

Iš menės pasigirdo piktas riksmas. 

Per tuos kelis mėnesius nuo pabėgimo iš Traupės Marfa mažai 
kuo pasikeitė, nebent dar labiau nutuko, o jos veidas, neperseniau- 
siai buvęs saikingai pilnas, apvalus ir malonus pažiūrėti, paburko, 
po akimis atsirado maišeliai. Kuntienė atrodė pikta ir amžinai 
neišsimiegojusi. Ir dabar ji vainojo jaunutę tarnaitę, kuri iš visų 
jėgų stengėsi suveržti puošnią plačią juostą Kuntienei ant nuga- 
ros, bet niekaip nepajėgė. 

— Gaišena! —- užriko Kuntienė. - Dink man iš akių!.. Tegu ateina 
Matriona, toji nors rankas turi - ir arkliui sijoną užtemptų!.. 

Mergaitė, sušnarėjusi sarafano padurkais, it lapelis nuskriejo 
prie durų. 

Kuntienė vėl iškišo veidą pro atvertą langelį ir įsmeigė akis į 
šurmuliuojančią gatvę. Štai bėga pirklio Fedoto, prekiaujančio 
saldumynais, berniūkštis, nešdamas pintinę su meduoliais - matyt, 
kažkas užsisakė į namus. Eina dailidės, užsikišę už diržų kirvius, 
nuo pilies atžygiuoja kažkoks vienuolis... Štai vienuolis sustoja prie 
Jefrosimo namų, kažką peržegnoja... nagi, šitą nevėkšlą tarnaitę, 
kad ji kur nustiptų!.. Ir toji išsišiepusi stovi, palaimingai rankas 
sudėjusi!.. 

Kuntienė užsirūstino ir, iškišusi galvą su kokošniku pro langelį, 
sušuko: 

— Mergiūkšte! Kam buvo sakyta pakviest Matrioną?! Kur 
Matriona?!.. 

— Tuoj ateis, maloningoji ponia, - net tūptelėjo išsigandusi 
tarnaitė. 

Kuntienė tik sušnarpštė. 

— Tuoj ateis!.. - pamėgdžiojo tarnaitę. - Nesitrink pakampėmis! 
"Tučtuojau į virtuvę!.. 

Vienuolis pakėlė galvą. Šviesios barzdos aprėmintas veidas 
Kuntienei pasirodė kažkur matytas. 

— Nereikia, motinėle, taip rūstauti, - juokaudamas tarė jis. — 
Piktumas kaip actas - nudegina gomurį, o sotumo kaip nėr, taip 
nėr... 

Kuntienė dar toliau iškišo galvą pro langelį. 

— Dieve danguose! - sušuko ji ir net delnais pliaukštelėjo. — 
Bene tėvas Nikolajus?.. Prapuolęs buvai kažkur, mūsų Georgijaus 
“prie ganyklų" cerkvelėj seniai tėvo Nikolajaus nebuvau mačiusi! 

— Iš pagonių krašto grįžtu, iš Lietuvos, — nusišypsojo vienuolis. 
— Tebedvelkiu andainykščių žynių smilkalais, teks eit į Jėzaus 
Atsimainymo soborą, kad šventu vandeniu apšlakstytų. 

— Iš Lietuvos?.. - Kuntienės veidu perbėgo šešėlis, akys 
blykstelėjo tamsia ugnimi. 

— Iš jos, - atsiduso vienuolis. 

— Nors dabar neprapulk lyg šventa dvasia, tėve Nikolajau, 
užeik į mano brolio namus, - sučiulbo ji, meiliai šypsodamasi. — 
Nusikratysi kelio dulkes, o ir šlakelis giros nepakenks. 

Tėvas Nikolajus per daug nesibrangino. Sėdėdamas už skobnių, 
apkrautų sterliena, sklindžiais, kimštomis lydekomis ir kitomis 
gėrybėmis, ir valgė, ir gėrė iš peties. Ausis ištempusiai Kuntienei 
buvo ko pasiklausyti. 

— Mindaugo žemėse ir Nalšioje nuo pat Kijevo aukso laikų dar 
stipri rusų įtaka, - šluostydamasis burną rankove, kalbėjo vienuolis. 
— Žinoma, viskas keičiasi, Kijevo galybės nebėra, jau visas amžius, 
kaip ištirpo... 

— Taip, taip, - palingavo galvą Kuntienė. 

— Dabar tie nekrikštai pagonys puldinėja tikratikių žemes. — 

Tėvas Nikolajus pastūmė kaušą į šalį. - Visokių ten žmonių regėjau. 
Ir žynių, atliekančių apeigas savo dievams, ir išdidžių valdovų, ir 
jų bojarinų, ir smerdų... O neperseniausiai teko matyti moterį, kuri 
šaudė kryžlankiu kaip pats nelabasis. 

Jis paėmė riekę duonos ir susimąstęs ėmė lipdyti iš minkštimo 
rutuliukus. | 

— Kryžlankiu?.. - Kuntienė suraukė plačius juodus antakius, ir 
jos veidas tapo dar grėsmingesnis. - Kokiu kryžlankiu?.. 

— Iššovė tris strėles, ir visos pataikė į tikslą, - sumurmėjo 
vienuolis, linguodamas galvą. - Dieve maloningasis, tik įsivaizduo- 
kit —- susmigo tarp išskėstų pirštų į medį maždaug šimto žingsnių 
atstumu!.. 

Kuntienė pasislinko arčiau tėvo Nikolajaus, akimis ryte rydama 
jo veidą. 

— Ir?.. - prašvokštė ji. - Kas toliau?.. 

Vienuolis truktelėjo pečiais. 

— Nežinau. Mes į visa tai žiūrėjome iš tolo. Kunigaikščio Dau- 
joto Žmonai ta šaulė irgi įsiminė. Net klausinėjo manęs, ar taip 
būna tikratikių krašte, ar toks taiklumas pasitaiko. 

— Ir?.. - Kuntienė siurbte įsisiurbė žvilgsniu į vienuolį. - Kas 
ji?.. | 
Tėvas Nikolajus kiek nustebęs pasižiūrėjo į Kuntienę. 

— Nežinojau, maloningoji ponia, kad jums tai bus įdomu! 

— Gerai jau, gerai!.. - burbtelėjo Kuntienė. 

— Kažkokio žemaičių rikio duktė, — tarė tėvas Nikolajus, 
stumdydamas duonos rutuliukus po skobnių paviršių. - Aukšta, 
stipri mergina, šviesiaplaukė. Lyg ir graži. Tik pagonių kraštuose 
tokios ir išauga. 

Kuntienė atsilošė atgal taip staigiai, lyg kas jai būtų kirtęs per 
veidą. Jos akys patamsėjo. 

— Ji! - tarė sau. - Toji... toji... 

Vienuolis spėjo ir atsisveikinti, ir išeiti, o Kuntienė tebesėdėjo 
prie skobnių, įsmeigusi negyvą žvilgsnį į pabirusius tarp indų duo- 
nos gumulėlius. Kai tarnaitė, baikščiai šnairuodama, nedrąsiai 
nubraukė juos į skreitą ir nurinko nuo stalo dubenis, Kuntienė 

atsikvošėjo. Ji pašoko, puolė durų link ir vos kaktomuša nesusi- 
dūrė su kūninga, lyg iš molio nudrėbta moteriške, kurios raudonas 
veidas bylojo ne tik apie gerą sveikatą, bet ir apie nemažą jėgą. 

-— Ponia, - atkišo ji stambias it kultuvės rankas, - kvietėte mane, 
kad juostą suveržčiau?.. 

— Eik, Matriona, prie savo puodų, - irzliai tarė Kuntienė. — 
Kas per niekai — kažkokia juosta!.. Neturiu laiko puoštis. Kur 
Jefrosimas?.. 

— Ponas į Kromą išėjęs, pas šviesiausiąjį Borisą, - sugluminta 
burbtelėjo Matriona. 

— Turiu aptarti svarbų reikalą, - sumurmėjo Kuntienė ir, 
aplenkusi nejudrią lyg pilies bokštas ir nesusigaudančią, kur šuo 
pakastas, Matrioną, nubildėjo laiptais. 

Delčia, panaši į Giltinės pjautuvą, spindėjo virš Šventaragio 
slėnio, nugrimzdusio į gūdžią tylą. Vienodai čiurleno šaltinis, 
kartkartėmis šventajame ąžuolyne sudejuodavo pelėda: duslus 
jos ūbavimas sunkiai skverbėsi per tirštą nakties tamsą. 

“Ar ne mano.likimas ten šaukia?.." —- pamanė Junda. Prigludusi 
prie siauro langelio, žiūrėjo į tamsą, kur raminančiai čiurleno 
šaltinis. Tamsūs krūmai buvo panašūs į dideles šieno kupetas. 
Artimiausiame šermukšnyje krebždėjo jau pabudęs nematomas 
paukštelis, turbūt lasiodamas prisirpusias uogas. Greitai auš. 

Nenumaldomai ateis tas laikas, kai mėnuo sudils ir pasidarys 
it plona sidabrinė strėlė. 

Junda stengėsi nustumti abejones, kurios su nakties vėsa 
skverbdavosi pro siaurus žynių tarnams skirtos buveinės langus. 
Tiesą sakant, tai buvo net ne langai, o tik pailgi plyšiai, palikti 
tarp sienojų. 

“O jeigu?... O jeigu dievai neklydo?.." - atkakliai sugrįždavo 
abejonė. 

Bet ne! Motina Medeina, ji žino. Ji Žino ir supranta viską 
ir nori jai tik gero. 

Ir žino tas senasis žynys, kurio savotiškas kvapas jai kuteno nosį. 
Jo akys gręžė kiaurai, tarsi tiesiai į širdį. Atrodė, jis žino, ką galvoja 
žmogus. Be abejo, jam prasitaria ir patys dievai... 

Ji lėtai atsisuko į patalpos tamsą, jausdama, kaip paslaptingi 
apyaušrio dvasių balsai kartu su vėsa, vandens garais ir trūnijančių 
medžių kvapu skverbiasi į širdį. Pirmąsias kelias naktis jai būdavo 
nelengva miegoti, nes kamavo alkis. Nebuvo pratusi valgyti vien 
skystą miežinių kruopų tyrę, o ir tos ne taip daug. Dabar alkis 
aprimo. Tas jaunesnis žynys teisingai sakė: kai apsišvarins kūnas, 
paliks ją ir alkis. Sakė: paliks alkis ir kiti ją kamavę geiduliai. Ir iš 
tiesų jie traukėsi. 

Tik abejonės... 

Kada gi pasitrauks jos? 

Basom kojom ji nuėjo prie gulto kitame patalpos gale. Trobelė 
grindų neturėjo, tik suplūktą smėlį. Šitaip visą laiką buvai arti 
Šventaragio slėnio žemės. Nuo kurios kelias į Dausas buvo 
arčiausias. 

Pastovėjo dar ant tos žemės. Jautė jos malonią vėsą, smulkius 
grumstus po padais ir dar jautė, kaip pro rąstų plyšius iš tamsos 
prasisunkusias abejones pamažu sugeria Šventaragio slėnio žemė. 

Atsigulė ant plataus lentinio gulto, užsimetė gauruotą, iš lapių 
kailių susiūtą antklodę ir užsimerkė. Dabar buvo tikra, jog vėl 
užmigs. 

Raminančiai čiurleno šaltinis, nešdamas vandenį į Vilnią, 
suūbavo pelėda, tačiau Junda jau buvo susitaikiusi su likimu. 

Trejybės sobore vyko pamaldos. 

Žemi darnūs giedančiųjų balsai plaukė į viršų auksinio ikono- 
staso aukštais ir maišėsi su alavinių varpų skambesiu. Večės aikštė 
už tvoros buvo beveik tuščia, retkarčiais prabėgdavo pirklio pa- 
siuntinukas ar oriai prapėdindavo turtingo bojarino pati, lydima 
tarnaitės. 

Nebuvo triukšminga ir Pskovo pilies - Kromo kieme. Prie 

malkinių jau stūksojo aukštos beržinių pliauskų rietuvės, dvel- 
kiančios šviežia mediena. Dailidės taisė pakeliamąjiį tiltą. 

Ant aukštų soboro laiptų neramiai trypčiojo berniūkštis — 
neapdriskęs, švarus, matyt, gerų namų šeimynykštis ar tarnas. Tur- 
būt jis laukė pamaldų pabaigos, nes nuolat žvilgčiojo į šventovės 
įėjimą. į 

— Bam!.. - tarė didysis varpas, ir pro duris pradėjo eiti pirmieji 
žmonės. Berniūkštis pagarbiai pasitraukė atokiau ir, ištiesęs kaklą, 
toliau stebėjo duris. 

Pro šalį plaukė išsigašinusios storos bojarinės ir pirklienės, 
užkliudydamos berniūkštį savo plačiais sijonais ir skepetomis. Išėjo 
keli žilabarzdžiai vienuoliai, susijuosę abitus storomis kanapinė- 
mis. virvėmis, kurių nubrizgę galai daužėsi jiems į kelius. Galop 
pasirodė ir pats Pskovo kunigaikštis Borisas su svita. 

Berniūkščiui nušvito akys. Pagarbiai besilankstydamas, val- 
dovui einant pro šalį, jis dar labiau sulinko, iš soboro išėjus kres- 
nam, juodais lyg varno sparnas plaukais vyrui, užsimetusiam ant 
pečių kailinį apsiaustą. Kad tai įtakingas ir garbus žmogus, liudi- 
jo ne tik auksu siuvinėtas diržas ir sidabru puoštos pušnys raudo- 
nais aulais, bet ir rūsčios, veriančios akys, kuriomis jis, vos išėjęs, 
apžvelgė aikštę. . 

— Jūsų prakilnybe, - susvirpė berniūkštis žemai lenkdamasis, 
— jūsų... 

Vyras pažvelgė į vaikėzą lyg į menką vabalą. 

— Ko reikia?.. 

— Ponia Marfa liepė nuolankiai perduoti jūsų prakilnybėms, — 
užsikirsdamas sulemeno berniūkštis, - kad norėtų jiems pasakyti 
kažką labai svarbaus... 

Vyriškis suraukė juodus antakius. 

— Aš turiu lydėti šviesiausiąjį kniazių, - tarė jis. - Ko toji 
moteriškė vėl užsigeidė?.. 

Berniūkštis, sugniuždytas pono didybės ir atsainumo, nebedrįso 
nė akių pakelti, tik raudo ir balo, kol pagaliau išstenėjo, kad visa 
tai susiję su pagonių kraštu ir kažkokia pilim. 

Vyriškis lyg ir susidomėjo. Jis nužvelgė aikštę akylu žvilgsniu 

— čia jau šurmuliavo amatininkai, siūlydami savo prekes, - mažumą 
pagalvojo ir tarė: 

— Gerai. Perduok Martai, kad ateinu. 

Berniūkštis lengviau atsiduso, nusilenkė dar sykį ir nukūrė aikš- 
te. Vikriai peršoko per išdėliotų molinių puodų bei švilpynių eilę 
ir dingo siauroje gatvelėje. 

Vyriškis, pasikasęs juodą barzdą, gūžtelėjo pečiais ir nuėjo iš 
paskos. Žmonės pagarbiai skyrėsi prieš jį. 

Gal tik apsiverkusi tarnaitė, išbėgdama iš Marfos menės, 
nepastebėjo savo pono ir atsitrenkė į jį. Mergina dar labiau 
nusigando, prasižiojo, norėdama kažką sakyti, bet vyriškis ne- 
kantriai mostelėjo ranka, parodydamas, kad tarnaitė eitų sau, ir 
pabeldė į duris. 

— Eik šalin, kvaiša! - irzliai suriko už durų. 

Vyriškis kilstelėjo antakius. 

— Oho!.. - tarė, įeidamas į vidų. - Keistokai priimi, mieloji 
sese. 

Marta, sėdėdama ant siuvinėtais patiesalais apkloto suolo, 
pakėlė akis, tačiau net pamačiusi brolį, nenusišypsojo. Vienoje 
rankoje ji laikė pintą krepšelį su saldumynais, kitoje —- prakąstą 
meduolį. Įėjus Jefrosimui, ji ir viena, ir kita bloškė į šalį lyg mirti- 
nai įkyrėjusius daiktus. 

— Kodėl tarnaites virkdai? - lyg nepastebėdamas to, pasiteiravo 
Jefrosimas. - Kuo nejtiko?.. 

Marfa pašoko nuo suolo. 

— Ne apie tą nevėkšlą kalba! — sušuko ji, treptelėdama koja. — 
"Tau reikia pakalbėti su valdovu, kad jis duotų man palydą į... - Ji 
prikando lūpą, nuožmiai sužaibavo akimis ir prakošė: — ... į Lietuvos 
Žemės. 

Jefrosimas švilptelėjo. 

— Nepakako tau ten bėdos, ką? - su nuostaba žiūrėdamas į 
seserį, tarė jis. - Ir dar su palyda!.. 

— Ieškosiu teisybės, - kimiai tarė Marta. - Jei nerasiu jos, užteks 
keršto. 

Jefrosimas palingavo galvą. 

— Pamiršk tu pagaliau tą Traupę, - tarė jis. 

Marta piktai pasižiūrėjo į jį ir norėjo kažką tarstelti, bet susi- 
valdė. Nurijusi seiles, atsikrenkštė ir netikėtai ramiai pradėjo: 

- Sakai, pamiršti... Žinau, mano nuoskauda tau nedaug tereiškia. 
Bet ten buvo pažeistos valdovo Boriso teisės! Ar pagalvojai apie 
tai?.. | 

Jefrosimas kietai suspaudė lūpas ir trumpai pamąstęs linktelėjo. 

— Tarsi taip. Esi jo pavaldinė. O aš.. Na, kaip Žinai, šviesiausias 
Borisas man neabejingas. 

- Jei būtumėm užėmę Traupę, ten išsiplėstų Pskovo valdžia, — 
kalbėjo toliau Marta, vėl atsisėsdama ant suolo. Ji net numestą 
krepšelį pakėlė ir pasilenkė, rinkdama išmėtytus meduolius. - De- 
ja, su šėtono pagalba niekais nuėjo mūsų viltys. O kas laimėjo, 
kai ten Žuvo tiek tikrojo tikėjimo išpažinėjų?.. 

Jefrosimas atsiduso. 

— Nemanyk, kad man nesvarbu, - tarė jis. - Tavo sūnus gi Žuvo. 
Mano seserėnas. O kas laimėjo iš to? Labiausiai tas išsišokėlis 
pagonių kniaziukas Mindaugas. Tai jis ten savo valdas plečia. O 
tavo sūnaus man tikrai gaila. 

Marfa pakėlė galvą. Akyse blykstelėjo tarsi ašaros, bet greičiau 
tai buvo pyktis. Ji prisiversdama dusliai nusijuokė ir tarė: 

— Aš svajojau matyti jį tarp mūsų. Troškau, kad vestų mūsų 
krašto ir tikėjimo merginą, o ne tą... - Jos lūpos pabalo nuo 
tramdomo įsiūčio. — Tą šimtus kartų prakeiktą mergą, kuri jį 
nukirto!.. Ji šėtono įrankis, paties Belzebubo. 

— Verčiau nusiramink, Marfa! - paliepė Jefrosimas. 

Paveikta brolio griežto balso, moteris nutilo. Ji apsiblausė, pe- 
čiai sulinko ir atrodė, tarsi ji dar paseno gera dešimčia metų. 

— Nekenčiu aš to krašto, - tarė ji ramiai ir šaltai. — Ir tų Žmonių, 
ir jų vardų. Ir nieko gražesnio gyvenime neįsivaizduoju, kaip matyti 
tą bjaurią Žemaičių mergšę prirakintą grandinėmis šlapiam rūsy. 
Per ją bėginėtų žiurkės ir šliaužiotų rupūžės. Mistų supuvusia mėsa. 
O gal geriau būtų, jei ... 

— Pakaks, Marfa! - tarė Jefrosimas, mosteldamas ranka. - Ne 
ta mergina tavo užmačias sugriovė, bet... 

— Bet jos aš labiausiai nekenčiu! - atšovė Marfa. - Ji nužudė 
mano sūnų. 

Jefrosimas patraukė pečiais. 

— Tai tavo skausmas. Be abejo, ir mano, nes esi man sesuo, — 
tarė jis. - Bet jei nori valdovo paramos, reikia kito priėjimo. 

Marfa šnairomis dirstelėjo į brolį ir pasistengė suvaldyti staiga 
prasiveržusį pyktį. Prieš pašaukdama brolį, ji jau turėjo sugalvojusi, 
kaip jai atrodė, neblogą pasiūlymą. 

— Mielas broli, - karštai sušnibždėjo ji, net pasvirdama nuo 
suolo į priekį, —- aš nevirkaučiau dėl niekų ir neprašyčiau palydos 
Lietuvon, jei tai nebūtų Dievo lemta. Atsirado proga. Pasirodo, 
ta mergšė dabar atvykus pas Mindaugą. 

— Na ir? 

— Tai Mindaugą įvelia į tą sąmokslą. Negi nesupranti? Aš 
gyvenau tose žemėse nemažai metų ir žinau, kaip jie linkę galvoti. 
Mindaugo teisės Deltuvoje netvirtos, visi aplinkiniai valdovai tik 
ir ieško, kaip jam pakenkti. O jei mes parodom, kad Mindaugas 
irgi kaltas dėl Traupės užpuolimo... 

Jefrosimas atsiduso. 

— Gi ne Mindaugas puolė. Tai tu su Tolvaikiu pasikvietei 
pskoviečius... O kas blogiausia, dar ir Ordino brolius. Sakiau tau, 
j0g iš to nieko gero nelauk. 

Marta, lyg neišgirdusi, tęsė: 

— Mindaugas liks kaltas, nes jis iš to daugiausiai laimėjo. Visi 
bus pasiruošę patikėti pačiu blogiausiu... O Pskovo valdovas per 
savo ištikimą pavaldinę patyrė nuostolių... UŽ tai jis privalėtų 
reikalauti atlyginimo. Todėl jis turėtų skirti palydą... Tu tik jam 
išaiškink, broli. 

— Galimybė lyg ir yra... - tarė Jefrosimas, vaikščiodamas po 
menę. — Tiesą sakai, Traupės pily nužudytas jos teisėtas paveldė- 
tojas ir jei ji dabar pateko Mindaugo valdžion, tai jis už tai gal bus 
pasirengęs Šį tą sumokėti. Gal išties vertėtų pajojėti į Nalšią, į Krėvos 
pilį pas Daujotą. Jo žmona apsikrikštijusi, mus mielai priimtų... 

Martos akys sublizgėjo. 

— Taip! — sušuko ji, pliaukštelėdama delnais. — Tas Krėvos 

kunigaikštis gali leisti mums netrukdomai keliauti per savo žemes. 
O nuo Krėvos ir Lietuva netoli... Tas slėnis, kur tėvas Nikolajus 
matė... 

Ji nukando paskutinį žodį. 

— Galėtume kreiptis į Mindaugą dėl Traupės paveldėjimo 
teisės, — pasiūlė Jefrosimas. — O tokią teisę turime! Tik reikia 
viską tinkamai pavaizduoti. Kad tai šėtono rankomis įvykdyta 
žmogžudystė, o tas šėtono įrankis yra... koks tos mergos vardas? 

— Junda! - spjaute išspjovė Marfa. 

— Tebūnie Junda,- patrynė delnus Jefrosimas. - Gal kas nors 
ir išdegs... — Jis dirstelėjo į pritryptas grindis, susiraukė ir piktai 
tarė: —- O tu liepk tarnaitei viską išvalyti. Aš einu pas šviesiausiąjį 
Borisą. 


Žmogysta perkreiptu 
sorandu 


nkstų rytojaus dienos rytą keliolikos raitelių būrys 
sparčia risčia patraukė vieškeliu į šiaurės vakarus. 
Jefrosimo įtikintas Pskovo valdovas davė nemažą ir 
gerai ginkluotą palydą, eiklius žirgus. Marfa buvo 
tiesiog atjaunėjusi, ankstesnio apsnūdimo ir tingulio jos veide 
neliko nė pėdsako. 

— Perkirtę Lietuvos sieną, turėsime pasukti Deltuvos pusėn, = 
tarė ji Jefrosimui. 

Brolis papurtė galvą. 

— Vykstam į Krėvą, tad turime teisę iki pat valdovo pilies keliauti 
per Nalšią, - nesutiko jis. - Apie Deltuvą šviesiausiajam nieko 
nesakiau. Per Deltuvą mums reikėtų keliauti slaptai. Dėl to 
nesitarėm! 

— Deltuvos nekliudysim, - užtikrino Marfa. - Stabtelsim pačia- 
me pasienyje. Užsuksime ten į vieną rusų kaimą. 

— Kodėl? - nustebo Jefrosimas. - Kam gaišti laiką? 

— Turiu pasiimti ten vieną... - numykė Marta. 

— Ką vieną? 

— Na... Žmogų. 

— Žmogų? Nesakei nieko prieš tai. Kokį? 

Marta tik trūktelėjo savo apvaliais pečiais. 

— Na,jis... Iš to meto, kai buvau Traupėje. Manau, kad mums 
praveis. 

— Aa! — vis dar nieko nesuprasdamas, sumurmėjo Jefrosimas, 
tačiau nusileido. 

Aplenkęs didelį pilką riedulį, kuris ženklino Pskovo valdų sie- 
ną, raitelių būrys lėta žingine įjojo į plačiąsias Nalšios žemes. Nuo 
dabar reikės laikytis būryje arti vienas kito. Jie keliavo su knia- 
ziaus Boriso raštu Nalšios valdovui, tad Daumantui pavaldžių ka- 
rių jiems nereikėjo bijoti, tačiau atsarga gėdos nedaro. Su apsau- 
ga visad drąsiau. 

Jefrosimas atsisuko į Pskovo pusę ir persižegnojo. Persižegnojo 
ir palydos kariai. Arklių kanopų sukeltos, ant vieškelio lėtai sėdo 
gelsvos dulkės ir aitrūs sutryptų pelynų krislai. 

— "Tas kaimas turėtų būti kažkur čia... - Marfa, kiek leido jos 
nemenkas svoris, kilstelėjo balne ir apsidairė. - Gerai atsimenu 
tuos didelius rausvus akmenis ant kalvos... dar turėtų būt ir kreiva 
pušis. Štai ji! 

Ant storo Martos piršto, nukreipto tolyn, sublizgo raudona žiedo 
akis. 

Jefrosimas įdėmiai pažvelgė nurodyta kryptimi. 

— Matau ir akmenis, ir pušį, - tarė jis. - Bet daugiau nieko. 
Aplink tik plynas laukas. 

Marta šyptelėjo. 

— Pajojėkim ant kalvos, — tarė ji. - Parodysiu vieną įdomų 
dalyką. 

Ji paragino savo žirgą ir lėta Žingine pasileido į kalvos viršūnę, 
kur augo pušis, į niūrius pilkus debesis iškėlusi praretėjusių šakų 
vainiką. Aplink kerojo krūmokšniai. 

Keliolikos ginkluotų raitelių būrys sekė iš paskos. 

Marta sustabdė žirgą ant kalvos ir atsisuko. Jos veide švietė 
klastinga šypsena. 

— Pažvelk į apačią, mielas broli, - pasakė ji, tapšnodama žirgui 
per sprandą. 

Jefrosimas nušoko nuo žirgo ir, vesdamasis jį už pavadžio, priėjo 
prie stačios atšlaitės. 

— Na, ir rado sau vietą!.. - ištrūko jam iš lūpų. 

Po kojomis, gilokame slėnyje, kurio pakraščius rėmino pelkėtas 
miškas, šviežiais sienojais švietė neseniai statytos trobos. Kai kurie 
pastatai spalva priminė tuos pačius rausvus laukų riedulius - ma- 
tyt, tai buvo iš molio drėbti tvartai ar sandėliai. Slėnio pakrašty 
matėsi iškirstų krūmokšnių žabų kaugės, kai kurios - apanglėju- 
sios, vėjo išpustytais pelenais. Čia pat kilo aštri statinių siena; 
nespėjęs nuo lietaus pajuosti medis, kurio čia buvo priversta į kairę 
ir į dešinę, liudijo, kad sutvirtinimai pradėti statyti neseniai. Pačia- 
me tų trobelių ir tvartų viduryje kilo stambesnio pastato sienojai. 
Panašu, jog čia renčiama cerkvė. 

Žimonių, išskyrus per kauges laipiojančius vaikus, lyg ir nesi- 
matė. Tik kur ne kur šmėsteldavo marga moteriška skepeta. Iš 
vienos trobos į dangų kilo pilkas dūmas. 

— Fiūū!.. — švilptelėjo Jefrosimas, neatitraukdamas akių nuo 
reginio. — Tai čia tas rusų kaimas?.. Netikesnę vietą sunkiai 
berastum. 

— Ką veiksi? Kai neliko gyvenimo Traupėje, reikėjo j IEA) 1eš- 
koti vietos, kur niekam neužkliūtų. 

— Tos pelkės, matyt, driekiasi gana toli. Iš kvapo jaučiu - 
Jefrosimas buvo medžiotojas ir vietovę gebėdavo įvertinti iš pirmo 
žvilgsnio. - Be abejo, vasarą neatsimuši nuo uodų ir gyvačių. Vie- 
na gerai, kad rasti jį nelengva. Kaip mes nusigausim žemyn?.. 

— Šlaito pakraščiu, - tarė Marfa, sunkiai nusliuofdama nuo 
balno ant žolės. - Ten yra krūmokšniais apaugęs takas. Žirgus teks 
vest už pavadžių. 

— Tavo arklys ramesnis už sotų vienuolį, - numojo Jefrosimas. 
— Gali palikt jį čia. Nenuplasnos į dausas! 

Marta, nieko nesakydama, paėmė žirgą už pavadžio. 

Siauras takas, besileidžiantis žemyn, suko tai į kairę, tai į de- 
šinę. Po kojomis šiugždėjo nukritę lapai, šakos braukė gyvuliams 
per šonus, o neretai užvažiuodavo ir Žmogui per veidą. 

— Nešnekėt! — perspėjo Marfa. — Nors Traupės rusai ir savi 
žmonės, bet nežinia, kaip mus sutiks. Po tų įvykių jie į visus šnairom 
Žiūri. 

— O kur čia vietiniai? 

— Netoliese niekas negyvena, bet Deltuvos pusėje, už pelkės, 
yra keletas kaimų. Tie kelis mėnesius net nežinojo, kad mūsiškiai 
čia atsikraustė... 

— Na, tuo tai jau netikiu, - paprieštaravo Jefrosimas, atidžiai 
sekdamas siaurą taką. - Pagonys visur miškuose akis turi. 

Marfa kažką sumurmėjo ir paslydo. Vos nenuvirto į taką 
gožiantį sustagarėjusių gervuogių brūzgyną. Išgelbėjo ją jos kant- 
rioji kumelė, kurios pavadžio Marfa nepaleido. 

Jefrosimas prunkštelėjo, bet nieko nebesakė, tik tvirčiau 
suspaudė savojo arklio pavadį. Šlaito takas jau baigėsi, ir jie vorele 

išėjo į ganomą, kupstotą pievą. Statomoji gynybinė tvora buvo 
tik už kokio šimto žingsnių. Pasuko į dešinę, nes ten tvoroje dar 
žiojėjo platoka spraga. 

Pasirodžius kaime ginkluotiems nepažįstamiems žmonėms, 
išsigandę vaikai susislapstė už kaugių. Kurie spėjo, spruko į tro- 
bas. Moteris, pasirodžiusi ant slenksčio, aiktelėjo ir išmetė iš rankų 
puodą. Karštas garuojantis viralas išsipylė ant žemės. 

— Nesibauginkit, mes ne plėšikai!... - rusiškai sušuko Marfa. 

Moteris nepasitikėdama nužvelgė ją. Kai žvilgsnis sustojo ties 
Martos veidu, moters akyse kažkas pasikeitė. Ji pasitraukė atatups- 
ta, susigriebė rankomis už krūtinės ir klyktelėjo: 

- Viešpatie maloningas... bene šviesiausioji knia... 

— Taip; moterie, taip!.. - griežtai nukirto Marfa. - Kodėl kaime 
nėra vyrų?.. Dar užpuls kas ir išpjaus kaip viščiukus!.. 

— Mišką veža, —- baugščiai sumurmėjo moteriškė, neatitrauk- 
dama rankų nuo krūtinės. — Visai netoli... čia pat... O vyrų... vyrų 
taigi yra. Mūsų šventikas... 

— Kur tas jūsų šventikas? — vėl nutraukė ją Marfa. 

Moteris apsidairė. 

— Vagi, ateina!.. - nudžiugusi sušuko. 

Skrosdamas žolę tamsaus rūbo skvernu, prie jų ryžtingai pluo- 
šė aukštas, stambus vyriškis. Juoda barzda karingai styrojo, atkišta 
į priekį. Pilkose akyse nebuvo nė krislelio baimės. 

— Kas šitie prašalaičiai? — storu balsu sugaudė jis. — Tegu nešdi- 
nasi į savo prakeiktus miškus! Stabmeldžiams čia ne vieta!.. 

— Tėve Spiridonai... —-<cyptelėjo moteriškė. - Kad savi! 

— Tylėk, Dievo avie!.. - sugriaudėjo šventikas ir atsisuko į 
Jefrosimo būrį, pakėlęs stambų pirštą. Rodės, tuoj iš jo trenks 
žaibas. 

— Mes tikrai ne stabmeldžiai, tėve, - svariai tarė Jefrosimas. 

Tėvas Spiridonas suraukė vešlius antakius. 

— Nejau pravoslavai?.. - tarė gaudžiančiu kaip varpas balsu. 

- Kaip gi kitaip... Iš paties Pskovo. Štai kniaginia Marfa... 

Tėvas Spiridonas suraukė juodus antakius ir įdėmiai pažvelgė 
į šalia Jefrosimo stovinčią Martą. Jis į kaimą buvo pakviestas jau 

po to, kai dar Traupėje buvęs popas mirė, tad iš matymo jos 
nepažinojo. Tačiau iš to, ką apie ją buvo girdėjęs, per daug geros 
nuomonės nesusidarė. 

— Tai aš į šiuos kraštus pakviečiau jūsų pirmtaką, tėvą Kirilą, 
— pridūrė Marta. Ją suerzino tai, kad tėvas Spiridonas, net sužinojęs, 
kas ji tokia, neparodė jokių pagarbos ženklų. Jei jo vietoje būtų 
buvęs tėvas Kirilas, tas iškart būtų nusilenkęs iki žemės ir jau bent 
triskart juos palaiminęs... 

— Tegu ilsisi Kristuje,- tarė tėvas Spiridonas, net šiems Žo- 
džiams sugebėdamas suteikti rūstų atspalvį. - Jis nukeliavo į ge- 
resnį pasaulį, o mums tenka kentėti šitame. Tačiau pasikliauna- 
me Dievo galybe. 

— Pasikliaunate Dievo galybe, bet statote įtvirtinimus. Pa- 
girtina...- Jefrosimas jau spėjo atidžiai apžiūrėti statmenų rąstų 
sieną. Iš apačios ji atrodė ne taip įspūdingai, kaip nuo skardžio. 
Aukščio, tiesa, buvo pakankamo, bet trūko griovio, kuris neleistų 
priešui prie jos priartėti. Be to, bokštas dar buvo tik pradėtas. 

— Užtat vieta gera gynybai, — padrąsinančiai pridūrė Jefrosimas, 
nes jam pasirodė, jog skvarbios Spiridono akys atspėjo, kaip jis 
įvertino kaimo įtvirtinimus. 

— Tai Dievas mūsų uola ir tvirtovė. Šitie... - Spiridonas plačiu 
rankos mostu apvedė visą statomą sieną. — Šitie rąsteliai mūsų 
neapsaugos. Jie tik atitraukia žmones nuo Dievo namo statybos. 
Tačiau Adomo palikuonių baimė begalinė, o šėtonas visur aplink 
mus. 

— Bet pagonys juk gana toli nuo čia? 

— "Toli... —- paniekinančiai sušvokštė Spiridonas. - Ką reiškia 
tos mylios, ką reiškia tos pelkės... Gyventi mums visvien neduoda. 
Bet ir jiems ateis atpildo valanda! 

Tarta buvo su tokia jėga, kad sukluso ir ant žemės poilsiui su- 
sėdę palydos kariai. Pakėlė antakius ir Jefrosimas. 

— Ar tikitės pagalbos? Gal iš paties valdovo Daujoto? 

— Tikimės pagalbos tik iš Dievo aukštybėse. Aš juos prakeiksiu! 
Prišauksiu ant jų galvų Dievo kerštą. 

— Prakeiksite? 

— Prakeiksiu! — pakartojo tėvas Spiridonas ir tai pabrėždamas 
iškėlė ranką. — Jau kelias dienas meldžiuosi Viešpačiui ir jo 
šlovingiems šventiesiems, tokiems, kaip kariūnas Georgijus, kad 
suteiktų man stiprybės pasmerkti pagonių kaimą. Viešai jį pra- 
keiksiu! — garsiai suriko jis, vėl išgąsdindamas baugščiąją mote- 
riškę. - Prakeiksiu jų raganių akivaizdoje, nes kas jų burtai prieš 
galybių Viešpatį?! 

Jefrosimas nelabai suvokė, ar pritarti popui. Nors jis tvirtai 
tikėjo Dievo galybe, tačiau visada būdavo už tai, kad Pskovo miesto 
siena būtų kuo stipresnė. Kai kurie jos tarpsniai jau buvo sumūryti 
iš akmenų. 

— Musų tikėjimą reikia ginti ir stiprinti, - tarė jis. - Todėl ir 
statome sienas. Gerai darot ir jūs čia. 

"Tėvas Spiridonas pakėlė akis į dangų. 

— Sienos negelbės. Prakeiksiu pagonis! — tarė jis tvirtai. — 
Prakeiksiu, ir Dievo kerštas juos sunaikins. 

Griaudžiantys šventiko žodžiai paveikė Jefrosimą ir palydos 
karius, nekalbant jau apie aplink susispietusias kaimo moteriš- 
kes. Tačiau Marfai jie įspūdžio nepadarė. Ją vis dar graužė, jos 
nuomone, akivaizdi pagarbos stoka jos asmeniui ir aukštai kil- 
mei. Ji paėjėjo keletą žingsnių į priekį, ir nors buvo žemo ūgio, 
atrodė pakankamai įspūdingai, kai išdidžiai tarė: 

— Ką gi, prakeikite tuos pagonis, kai tik turėsite laiko... O mes 
čia atvykome su reikalu. 

Tėvas Spiridonas pastebimai sutriko. 

— Aš ieškau vieno žmogaus, - tęsė Marta. - Palikau jį čia per 
patį persikraustymą. Buvo sužeistas. Žaizda galvoje pūliavo, nevaldė 
rankos. Fiodoras vardu. Ar liko gyvas? 

— Aa!.. - atsitokėjo Spiridonas ir rūsčiai suraukė antakius. — 
Bene apie puskvaišį Skarmalių kalbi, moterie?.. 

— Puskvaišį Skarmalių?.. - nustebo Marta. 

— Ta Dievo blusa tūno antai ten, slėnio pakrašty, iš molio 
nudrėbtoje žeminėje, - mostelėjo ranka šventikas. 

— Jefrosimai, tu padėsi man nueiti, - tarstelėjo Marfa. — Žmonės 
tegu pailsi, nubalnoja žirgus. 

Apie karius jau būriavosi moterys, klegėjo iš trobų pasipylę 
vaikai. Marta, linguodama apkūntiais klubais, spėriai Žingsniavo 
šventiko nurodyta kryptimi. 

“Pasiutus boba!.. - pagalvojo Jefrosimas. Eiti kartu su ja jis 
nenorėjo, kad kariai nepamanytų, jog vos seseriai paliepus, jis ir 
bėga iš paskos. — Bet kad tik jai kas nenutiktų..." 

Jis nerimaudamas dirstelėjo Marfai įkandin. Ta jau buvo 
pasiekus kažkokią apgailėtinai atrodančią žeminę. 

“Et!.. Pati velnio močia jos nenurungs", - pagalvojo. 

Tuo metu Marfa, priėjus lūšnelę, neramiai apsidairė. Visi paša- 
liai buvo priaugę dilgėlių ir kiečių, molinės sienos suskeldėju- 
SiOS, O prie žeminės angos - durų ji neturėjo - lyg koks nelemtas 
ženklas mėtėsi apgraužti kaulai ir kailio skivytai. 

Kažkas už nugaros lyg suurzgė, lyg atsiraugėjo. Marfa žaibiš- 
kai atsisuko ir suklykė ne savo balsu. 

Priešais Martą stovinti būtybė nelabai buvo panaši į žmogų. 
Ilgi, nešukuoti plaukai krito ant purvinų sudriskusių marškinių. Pro 
skyles švietė pajuodęs nuogas kūnas, bet būtybei tai, matyt, buvo 
nė motais. Susitaršiusi juoda barzda prisivėlusi kibių ir lapų, lūpų 
kampučiai šlapi nuo gleivių. Tačiau nykiausiai atrodė persikreipęs 
sprandas —- žmogėno kaklas buvo ištįsęs ir sustingęs lyg pasiruošusios 
pulti angies. Juolab ir akys buvo piktos kaip nuodingos gyvatės. 

Iš krūtinės apskurėliui vėl ištrūko neaiškus gargaliavimas. Marta 
pasitraukė atatupsta ir lyg netikėdama tuo, ką mato, suvapėjo: 

— Fio... Fiodorai?.. 

Žmogėnas pakreipė galvą, tarytum blogai išgirdęs. Nuožmią 
veido išraišką pakeitė nuostaba. 

— A... gh? 

Marfa kiek atitoko. 

— Na ir atrodai, - tarė ji, linguodama galvą. - Lyg ką tik ištrūkęs 
iš pragaro. Pačiam velniui turėjai būt atgrasus. 

Žmogėno akyse žybtelėjo pyktis. 

— Gh! - suriko jis ir užsimojo kumščiu. 

— Ei! Ei! Liaukis!.. - įsakmiai sušuko Marta. Ji atsitraukė 
atatupsta, bet toliau trauktis nebuvo kur, nes nugara atsirėmė į 

šiaudinį papilkėjusį žeminės stogą. — Ei, tik nedrįsk! Nedrįsk! 

Žmogėnas nuleido ranką ir atsigręžė, nes pasigirdo bėgančių 
kojų tapsenimas. Jefrosimas su keliais palydos vyrais šnopuodami 
bėgo prie lūšnos. Pamatę apskurėlį, iškart griebėsi ginklų. 

— Stokit!.. — šaižiai riktelėjo Marfa. - Nieko nedarykit! Jis 
nepavojingas!.. 

Jefrosimo ranka su kalaviju nusviro. 

— Klykauji tarsi skerdžiama, o dabar - nepavojingas! - piktai 
burbtelėjo jis. - Ir apskritai, kas čia dedasi? Kas šitas pabaisa? 

Atsitokėjusi nuo ką tik patirto išgąsčio, Marfa stengėsi atrodyti 
kuo oriau. 

— Na, mielas broli,- tarė ji, braukdama lūšnos molio žymes 
nuo savo sijono, - prastas akis turi. Žmonių nepažįsti! Tai juk 
Fiodoras. Mano ištikimasis Fiodoras... 

Jefrosimas apstulbo. 

— Dieve sergėk! - tarė jis, spoksodamas į persikreipėlį, kuris 
nejaukiai muistėsi ir sunerimęs žvilgčiojo į ginkluotus karius. - Šita 
baidyklė... Fiodoras?! 

Vos tikėdamas tuo, ką mato, jis pakratė galvą. 

— Gh!..- suurzgė persikreipėlis, 0 jo murzinu veidu tarsi perbėgo 
šypsnys. 

— O aš maniau, kad jis krito, tave narsiai gindamas. Kad jo 
lavonas jau seniai sudūlėjo Traupės papiliuose, - kišdamas kalaviją 
į makštis, kalbėjo Jefrosimas. - Argi tu pati nesakei, kad... 

— Nieko aš tau nesakiau, - nutraukė jį Marta ir susiraukė. — 
Palikau jį čia, kai keliavau į Pskovą, nes po Traupės jis nekaip atro- 
dė. Maniau, kad neištemps, be to, mus vijosi pagonys, tad ir... 

— Pametei jį čia lyg šunį, - tarė Jefrosimas, atidžiai pasi- 
žiūrėdamas į seserį. Neaišku, ko daugiau buvo jo žodžiuose - 
atsainumo ar paniekos. 

Žmogėnas piktai suurzgė. 

— Tai negi dėl jo mes čia atvykome? — stebėjosi Jefrosimas, 
nužvelgdamas niūriai dėbčiojantį Fiodorą. - Ką su juo veiksi? Var- 
gu ar kalbėt bemoka. Jam gi sumišęs protas... 

Marfa su pasidygėjimu numojo ranka. 

- Šiaip ar taip, - kreivai šyptelėjo ji, - net toks Fiodoras tinka 
tam, ką esu sumaniusi. Gal net geriau. 

Dabar, atsitokėjusi nuo išgąsčio, ji vėl atrodė pilna ryžto. 

— Aišku, tokios baidyklės mes su savim pas garbingus lietu- 
vių kunigaikščius nesivešim, - tęsė Marfa. - Reikia apkirpti tuos 
baisius jo gaurus ir išmesti lauk skarmalus. 

— Gh!.. Ne!..- vėl suriaumojo žmogėnas. 

— O kaip tu tai padarysi? - paklausė Jefrosimas. - Ši baidyklė 
nesileis nei kerpama, nei rengiama. 

— Užtvokit jam kuo nors per galvą, vyrai, - šaltai tarė Marfa. 
— Tu ten! Nespoksok, o užtvok, kad sakyta! 

Karys, į kurį dėbtelėjo Marfa, plokščiąja kalavijo puse vožė 
susigūžusiam Fiodorui per galvą, ir žmogėnas lyg pelų maišas 
minkštai susmuko tarp dilgėlių. 

— Nair puiku, - patenkinta tarė Marfa. - Paimkit tą nelaimėlį 
ir nuneškit į kaimą. Reikia jį aptvarkyti. Negali juk šitoks bjaurus 
ir purvinas pasirodyti jaunai ir gražiai nuotakai. 


Sidabrinė strėlė 


“ šaušo pilkas rytmetis. Drėgna migla rasos lašeliais sėdo 
ant geltonų ir purpurinių klevų lapų, ir šie, lyg neišlaikę 
jų svorio, tyliai sklendė ant šaltos žolės. Balzgana ūkana 
gaubė šventųjų ąžuolų giraitę, rūke skendėjo ant kalvos 

stūksanti valdovo pilis, niekas nedrumstė slogios tylos, tik retkar- 

čiais pro ūką lyg pro antklodę pasigirsdavo prislopintas gaidžio gie- 

dojimas. į 

Kokia bus diena, nelengva buvo nuspėti. Gal dar ilgai tvyros 
migla, palengva virsdama dulkiančiu lietumi, o gal pagaliau prasi- 
verš saulė? Žynyčiose irgi jau niekas nebemiegojo, net pasiunti- 
nukai ir mokiniai. 

— O jeigu lis?.. - nuogąstavo Tautminas, iškišęs pro duris gal- 
vą ir spoksodamas į dangų. — Gal paskirti kitą dieną? Bet kažin ar 
tokių bebus?.. Pradės pliaupti lietūs, net Poklius giliau nulis, kad 
nesušlaptų pakaušio. 

Prūtas, pakirdęs iš susimąstymo lyg iš gilaus miego, piktai ta- 
rė: 

— Ir koks gi tu žynys, Tautminai, jei nematai dienos ženklų!.. 
Pažvelk į ūkanas, lapus, patikrink, kaip elgiasi paukščiai, kokia vėjo 
kryptis. Nežinau, ko išmokysi savo mokinius. Nebent kasryt kai- 
šioti galvą į lauką ir dejuoti: “O jeigu... o gal!.." 

Tautminas sumurmėjo: 

— Mokinių... Mokinių... tiek aš tų mokinių ir teturiu - kelis 
vaikėzus... 

Prūtas dėbtelėjo į jį, bet nieko nebesakė. Norėjo atnašauti au- 
ką dangaus dievaičiams ramus ir susikaupęs. Juolab kad šis atna- 
šavimas buvo susijęs su taikliąja šaule iš žemaičių. 

— Pasiųsk Ramutį, tegu sukrauna aukurą, - paliepė jis stoda- 
masis. - Medis turi būti švarus. Šiukštu, jokių drebulės ar karklo 
stagarų. Tik uosis arba ąžuolas. O vakar perlydytą ugnyje sidabri- 
nę strėlę aš pats atsinešiu. 

Tautminas neprieštaraudamas nulenkė galvą, bet širdy nebuvo 
labai patenkintas. “Ką nors galėjo patikėti ir man," — pagalvojo 
jis. 

Išėjęs pro duris, net prisimerkė nuo ištryškusių per miglą pir- 

mų saulės spindulių. Rūkas dideliais tumulais ritosi per pievą ir 
pamažu sklaidėsi, virsdamas rasa. 

“Mat, neapsigavo senolis, - su nuostaba pamanė Tautminas. — 
Graži bus diena..." 

Prie aukuro atsiklaupęs berniūkštis pagarbiai dėliojo sausša- 
kes. Netoliese jau stovėjo ir abi žemaičių moterys. Ta aukštoji da- 
bar atrodė dar aukštesnė. Ji beveik badavo per visą apsivalymo 
laikotarpį ir jos skruostai buvo pastebimai įdubę. Vyresnioji Taut- 
minui pasirodė kažkuo panaši į Austėją - rami, protingų, gilių akių. 
Aukštosios šviesiaplaukės merginos akys atrodė tarsi priblėsusios. 
Ji nemirkčiodama žvelgė tiesiai į aukurą. Kryžlankis su strėline ka- 
bojo jai ant peties. 

Tautminas palingavo galvą. “Taip, taip, čia tau ne kuodelį peš- 
ti, - sumurmėjo sau po nosimi. - Kai su dievais prasidedi, tai pi- 
giai nepabaigsi." 

Mergina, tarsi atspėjusi jo mintis, giliai atsiduso. 

— Anksti atėjot, - tarė Tautminas moterims. - Senolis dar mel- 
džiasi... 

Jis prisiminė, kaip Prūtas jį barė, kai ėjo pas jį pasitarti, ar ko 
reikia. 

— Apsivalymas baigėsi. Galite kalbėti, - paaiškino jis, tačiau 
abi moterys vis vien tylėjo ir jis pasijuto nejaukiai. 

— Eik jau, nesimaišyk, Ramuti, — atsisuko jis į darbą baigusį 
berniūkštį. 

Šis linktelėjo ir nubėgo. 

— Ne visai geri rytmečio ženklai, - pagaliau prabilo vyresnioji. 
Jos balsas skambėjo, tarsi ji kalbėtų pati sau. - Nežinau, gal aš 
apsirinku, čia svetimas kraštas, ir dievų kalba truputį kitokia. Bet 
migla podraug su saule... ir žąsų virtinė praskrido visai be balso. 
Į šiaurę, kur keliausim, o ne į pietus, kur priklauso. 

Tautminas kilstelėjo antakius. “Na va, - pagalvojo jis suglu- 
męs, — dar viena pranašystė. Ir ši atvykėlė ženklus skaito. Iš akių 
matosi, ne paprasta kažkokio rikio žmona..." 

— Apeigom pasiruošta... — tarė jis kuo tvirtesniu balsu. - Va- 
kar būrėm ir ženklai buvo geri. Jau ir aukota už jus buvo. 

— Žinau, kad apeigos bus sėkmingos, - ramiai sutiko Medei- 
na. - Aš ne apie tai. 

“Visi kalba mįslėmis, - pagalvojo Tautminas. - Visi kažką lyg 
ir žino. Nejaugi tik man vienam gyvenimas toks slėpiningas, o da- 
bar, kai reikia pradėti aukojimą, senolis Prūtas lyg tyčia nesiro- 
do..." 

Jis nekantraudamas apsižvalgė. Baltosios, ant stiebų iškeltos 
kumelių kaukolės jau kyšojo iš miglos, bet žynyčios, išskyrus patį 
kraigą, dar nesimatė. Šalia jo abi moterys taip pat atsigręžė, bet 
ne į žynyčias, o į aukuro ąžuolų pusę. Išties ten tarp storų kamie- 
nų kažkas sušmėžavo. 

— Ei, kas tu? Išeik! - įsakmiai sušuko Tautminas. Balsą jis tu- 
rėjo stiprų. - Čia niekam ne vieta! 

Iš miglos nelyg pamėkliškas paukštis, plevėsuodamas drobi- 
nio rūbo skvernais, išniro keistas senis ir skubiu žingsniu artėjo. 
Medeina staigiai įtraukė kvapą. Šį veidą ji buvo jau mačiusi pake- 
liui į Šventaragio slėnį krūmuose, Mildai suklikus. Tada iš netikė- 
tumo išties galėjai pagalvoti, jog regi ne žmogų, o nežemišką bū- 
tybę. Tačiau veidas liko įspūdingas ir pažvelgus atidžiau. Jį per- 
kreipė, matyt, dar jaunystėje persirgta liga, neišdildomas žymes pa- 
liko amžius ir vėjas. Ir buvo dar kažkas, kas darė jį panašų į šmėklą, 
o ne į žmogų. Tai pabrėžė jo giliai įrėžtos, keistai žiburiuojančios 
akys. 

Tautminas, piktai suraukęs antakius, dėbtelėjo į ne laiku įsi- 
veržusį senį. 

— Ko drįsti čia brautis, Mediveiša? — rūsčiai tarė žynys. - Ko 
nesmaksai savo pelkėse?.. 

— Laima atleis, kad braunuos. Nes reikalas svarbus, - švelniu, 
visai netinkančiu jo išvaizdai balsu prabilo senis. - Labai svarbus. 
Man būtina apie tai pranešti Prūtui. 

— Pačiam Prūtui... — atsiduso Tautminas. - Žinai gi tvarką. 
Kreipkis į žynių tarybą. Jei taryba nutars, praneš Prūtui. O čia tau 
būti nevalia. Čia tuoj prasidės svarbus aukojimas... Dink iš čia, ir 
kuo greičiau. 

— Žinau... Žinau ir kad jūs manęs prie Prūto greitai neprilei- 

sit, o reikalas dega! - tęsė Mediveiša pavadintas senis. - Žinau ir 
kad jis čia būtinai ateis... 

— Kokį tu gali turėti degantį reikalą, Mediveiša? 

— Pasakysiu Prūtui! O tau tik tiek, kad dievai prakeiks ir tave, 
ir mane, jei tą reikalą atidėsime. — Senis susikryžiavo ant krūtinės 
rankas, pabrėždamas, jog pasitraukti nežada. 

"Iautminas apsidairė, tarsi ieškotų pagalbos, tačiau jos tegalėjo 
sulaukti tik iš kitų žynių. Bet tada išeitų, jog jis pats nesusitvarko, 
nors būtent jam šį rytą teko pareiga užtikrinti, kad apeigoms prie 
aukuro būtų pasiruošta. Laiko nebuvo daug, nes viską reikėjo baigti 
prieš saulei pasiekiant vidudienį. 

— Sakai, tik žinią Prūtui... Ar ilga ta tavo žinia? 

— Neilga, bet labai svarbi. 

— Migla vis vien dar neišsisklaidė... Jūs čia palaukit, - tarė Taut- 
minas Medeinai, skėstelėdamas rankomis ir tuo parodydamas, kad 
neturi kitos išeities. Medeina oriai palenkė galvą ir ramindama už- 
dėjo ranką ant Jundos peties, nes pamatė, kaip suvirpėjo jos lū- 
pos. 


LZ 


— Tai kalbėk, Mediveiša, - dusliai tarė vyriausiasis Šventara- 
gio slėnio žynys Prūtas. Kiti žyniai gerai pažino jo balsą ir suvokė, 
j0g jis itin nepatenkintas, kad tokiu metu yra trukdomas. Tačiau 
Mediveiša buvo per daug užsiėmęs savo rūpesčiu, kad kreiptų į 
tai dėmesį. 

— Nebeliko mums kur trauktis, nebėra gyvenimo, garbusis Prū- 
tai. Nebuvo nuo to meto, kai atsikraustė į mūsų kraštą tie sveti- 
mo dievo garbintojai. - Mediveiša giliai atsikvėpė. Buvo panašu, 
70g jis ruošiasi ilgai kalbai. - Nuo to meto, kai svetimo dievo še- 
šėlis aptemdė mūsų trobų langus, sunyko derlius ir žvėrys apleido 
mūsų pelkes. Dar tikėjomės dievų užtarimo, bet dabar atėjo ga- 
las. Dabar tas rusų... 

— Lukterk mažumėlę, Mediveiša! - Senasis žynys suraukė kaktą 
ir, atrodo, stengėsi prisiminti. - Tu kalbi apie tą rusų kaimą Del- 
tuvoje? 

— Jie buvo Deltuvoje, — paaiškino Krėvius, kuris įvykius įsi- 
mindavo tiksliausiai. — Traupės pilies rikio Kunto žmonos atkvies- 
ti. Čia dar vienas įrodymas, kad būtent per moteris visokios ne- 
gandos ateina. Bet po Traupės užpuolimo jie perbėgo į Nalšios 
pakraštį. Atrodo, netoli Mediveišos pelkynų. 

— Aa! - palingavo žilą galvą Prūtas. 

— Mes Deltuvoje, jie Nalšioje, bet kraštas tai tas pats, - sku- 
bėjo dėstyti Mediveiša. — Tik trys mylios nuotolio, o gyvent nebe- 
galim. 

— Kodėl nebegalit? 

— Rusų popas prakeikė mūsų kaimą, - dusliai tarė pelkių se- 
nis. —- Prisišaukė savo dievo galią, o mūsų dievai?.. Mūsų dievai 
apleido mus. Ir Žmonės pasimetė. Jie bijo! Todėl ir atvykau pas 
jus. Atvykau, nes iš Šventaragio slėnio kelias pas dievus trumpiau- 
sias... | 

Žyniai sustingo, tarsi juos būtų palietęs šaltas Mėnulės šešėlis. 
Tautminas užsikosėjo, įkvėpęs žynyčios deglo dūmo; nuo garsaus 
jo krenkštimo krūptelėjo ne tik pats kertėje tūnantis Ramutis, bet 
Ir jo išmoningai suręstas sausšakių statinys - kažkuris šakaliukas 
sujudėjo ir virsdamas patraukė paskui save kitus. 

— Svetimo dievo šešėlis užgulė mūsų kraštą, - tęsė Mediveiša, 
veriančiomis akimis apžvelgdamas žynius. - Ugnis nebejsidega ži- 
diniuose, Gabiją matė pasivertusią mėlyna kate, sprunkančią iš kai- 
mo! Šuliny ėmė žydėti vanduo - ir tai rudenį, prieš šalnas!.. Kar- 
vė atsivedė penkiakojį veršiuką, vištos pragydo gaidžiais. Bijau, kad 
neatsirastų maro mergelių!.. Jeigu sušmėžuos jų raudonos skaros, 
ne tik mūsų kaimui, ir kraštui galas! 

— Nekalbėk taip! Dievai mus apsaugos, - nutraukė dar vis ky- 
lančią Mediveišos negandų eilę Tautminas. Pelkių žynys trumpam 
nutilo, ir visi pažvelgė į Prūtą. Tas sėdėjo nudelbęs akis, gilios raukš- 
lės rėžėsi kaktoje. 

— Kad jūs nesutarėt ten ir anksčiau, - pridūrė Krėvius. - Kai 
santarvė prapuola, ir dievams nėra kas veikia. 

Mediveiša piktai susiraukė. 

— Esmi tik Praamžiaus šešėlis, - tarė jis šiurkščiai, — tik dulke- 

lė, nukritusi nuo jo kojų. Visa, ką galiu, tai prašyti jo, kad neap- 
leistų manęs ir mūsų kaimo. Kartais Praamžius manęs neišklau- 
so. Bet dabar prakeikė mus rusų žynys, prakeikė degindamas ug- 
nį, mojuodamas kryžmai sukaltom lazdom ir giedodamas giesmes 
savo dievui. O mūsų dievai neatsiliepė ir žmonės prarado viltį. Todėl 
čia ir atvykau... Ar leis Šventaragio žyniai svetimiems dievams to- 
liau alinti mūsų kraštą? 

Žyniai nudelbė akis. 

Net Prūtas, ir tas žiūrėjo kažkur virš ryto saulės raudonai nu- 
tviekstų ąžuolų viršūnių. Visi laukė, nes dabar eilė buvo kalbėti 
vyriausiajam. 

— Yra čia dvi kliautys... — pradėjo jis lėtai. - Viena kliautis, 
kad jus, kaip sakai, apleido dievai. Bet tai yra tik antroji kliautis. 
O pirma yra tai, kad nebuvo gintasi, kad nebuvo santarvės. Tei- 
singai Krėvius sakė - kur nėra santarvės, ten ir dievams nėra kas 
veikti. Tai ne rusų dievas atėjo į mūsų žemes, pirma atvyko jo žmo- 
nės. Ojūs tai pakentėt. 

— Ten Nalšios žemės... - tarsi teisindamasis tarė Mediveiša. — 
Ir kur kas žemės gauna, tai rikių teisė spręsti. 

— Ne teisė, bet galia, - patikslino Prūtas. — Ir kol jie dievų 
valią vykdo, ta galia jie ir naudojasi. Bet pastaruoju metu rikiai 
dievų valios vis mažiau boja. Štai Mindaugas pilį pasistatė visai 
prie Šventaragio slėnio, Nalšios Daujotas nusileidžia savo žmo- 
nai, kuri svetimus dievus pamilo. Gerai, kad dar yra tokių kaip 
Bukontas, kurie laikosi senolių tvarkos. O šiaip valdovais per daug 
pasitikėti negalima. Jiems svarbu, kad žmonės duokles mokėtų, 
raitelius statytų. O tokiam darbui ir rusai geri... 

— Taip, taip!.. - įsiterpė atkutęs Tautminas. — Jiems ar savi, ar 
svetimi dievai — didelio skirtumo nėra. 

Prūtas linkterėjo galvą ir laukė, kol visi nutils, bet Tautminas, 
pagautas įkarščio, tęsė: 

— Argi galima pakęsti, kad rusus atsiveda ne kaip vergus, bet 
kaip lygiateisius žemę dirbančius valstiečius? Ką ten lygiateisius? 
Tai jie mūsų žmonėms gyvent neduoda. O kol mes jiems nuolai- 
džiaujam, nepadės mums ir dievai. Išmušt juos reikia. Išmušt iki 

vieno prakeiktus kitatikius, ir viskas grįš į savo teisėtą vietą! 

Jis nutilo. Mediveiša pažvelgė pirma į Prūtą, bet to veidas nieko 
neišdavė. Tačiau priešiškumo jo veide nebuvo. 

— Išmušt... - tarsi pats tokią galimybę svarstydamas, pakartojo 
Mediveiša. - Bet Deltuvoje dabar nevisai aišku, kuris rikis galią 
turi... 

— Negi jums trūksta žmonių, Mediveiša? - įsiterpė Krėvius. — 
Žinau, kad esate susivaidiję, tačiau bendram reikalui aplinkiniuo- 
se kaimuose vyrų turėtų atsirasti... 

— Taip... Vyrų yra. Ne viename žygyje dalyvavę... Be rikių, sa- 
kote?.. 

— Taip! - tyliai, bet tvirtai tarė Prūtas. - Žmonės patys priva- 
lo apginti savo kraštą. Tada dievai sugrįš. Manau, kad Krėvius su- 
tiks tave palydėti ir pakalbėti su gretimų kaimų vyrais. - Jis žvilg- 
terėjo Krėviaus pusėn ir tas klusniai linktelėjo. - Paimkit dar ke- 
letą jaunesnių žynių. Tokių, kuriems dievai liežuvio nepagailėjo. 

Žvaigždautas, niūriai šyptelėjęs, pusbalsiu pridūrė: 

— Va, ko turim, tai turim... 

— Tai baigiam kalbas, — nusprendė Prūtas. - Ir eikit prie dar- 
bo. Svarbių reikalų daug. Dabar liko tas aukojimas už žemaičio 
rikio dukrą. Reikia, kad viskas vyktų kuo sklandžiau. Kas žino, 
gal ateityje mums reikės pasikliauti ir žemaičiais. 

— Žemaičiais? - nustebo Tautminas, kuris paprastai niekad vie- 
šai nerodydovo abejonių vyriausiojo žodžiais. 

— Keistų gijų kartais suverpia Laimos, - dar pridūrė Prūtas. — 
Ir keistos mintys aplanko mano žilą galvą. Štai ir dabar pagalvo- 
jau- O gal ir teks kada pasikliauti žemaičiais? 

Jis pakilo eiti, ir plati jo dukslaus apsiausto rankovė supleveno 
tarytum pilka vėliava. 


Kai Tautminas atėjo dar kartą patikrinti, ar prie aukuro viskas 
paruošta, Medeina pastebėjo, jog jo veidas buvo paraudęs iš 

susijaudinimo. Kalbėti jis nieko nekalbėjo, tik nusilenkė šventie- 
siems ąžuolams ir apžiūrėjo, ar nesutriko prieš tai ant aukuro 
sukrautų prakurų tvarka. Tai atlikęs, atsistojo iš dešinės nuo aukuro 
ir sustingo, laukdamas apeigų pradžios. 

Pievos viduriu, lydimas Žvaigždauto ir Ramučio, dabar artėjo 
senolis Prūtas, nešdamasis smilkstančią pintį. Ramutis ant ištiestų 
rankų, apdengtų baltu audeklu, nešė kažkokį pailgą švytintį daiktą. 
Raudoni saulės spinduliai, sumišę su sidabriniu jo švytėjimu, lyg 
lemtingas delčios ženklas virpėjo virš vaiko rankų. 

“Patrimpe, žaliasis dieve. Nekliudyk mums šį kartą, - Tautmi- 
nui per nugarą nubėgo šiurpuliai. - Tarsi Giltinės dalgis sidabru 
švytėtų!.." 

Žemaitė šaulė, pamačiusi sidabrinę strėlę, nejučia krūptelėjo. 
Veidu nuslinko tamsus šešėlis. 

Žvaigždautas rankose laikė ilgą ir puošnią erelio plunksną. Jos 
galas buvo apvyniotas drėgnomis samanomis. 

“Kad rankos netyčia nepaliestų ir nesuterštų, — pagalvojo 
Tautminas. - Bet kodėl samanomis? Kodėl ne drobe?.." - jis 
nebespėjo toliau nieko pagalvoti, nes senolis padavė jam rūkstančią 
pintį ir paliepė: 

— Uždek aukurą. 

Tautminas pagarbiai paėmė pintį. Šitą darbą jis mokėjo atlikti 
gerai. Trumpam visi tarsi suakmenėjo, žvelgdami, ar ugnis įsikurs 
iš karto. Tautmino tiksliai pridėtos rusenančios pinties žiežirbą 
pagavo džiovintos laukų žolės, tos liepsną perdavė ketvirtainiais 
suklotoms kadugių šakelėms ir netrukus ugnis jau plazdėjo tarp 
paruoštų uosio pliauskų. 

Saulė, apvali ir raudona, pamažu kopė virš ąžuolų viršūnių. 
Netrukus ją pasivijo pilkšvas aukuro dūmas. Tarytum milžiniškas 
žaltys jis ėmė rangytis storomis grublėto medžio šakomis, ištiesė 
išskydusią galvą į šviesulį, lyg ketindamas jį praryti, ir sutrūko 
gabalais. 

Medeina krūptelėjo. 

Senolis atsisuko į ją ir suraukė tirštus žilus antakius. 

— Kas yra, moterie? - paklausė jis griežtai. 

— Nieko. Laukiame, kad prasidėtų, garbusis Žyny, — per jėgą 
šypteldama, sumurmėjo Medeina. 

Žynys nusisuko, trumpam užmerkė akis, po to ištiesė rankas 
virš rūkstančio aukuro. 

Junda suspaudė lūpas. “Kad greičiau visa tai baigtųsi, — prislėg- 
ta pagalvojo ji. - Nuo šito svetimo krašto man darosi bloga." 

— Perkūne dievaiti, dievų Rikuži, - prakalbo Prūtas, rankomis 
ūkį, esi Praamžiaus dešinioji ranka, iš savo vežimo matai ir mus, 
mirtinguosius, ir savo šeimynykščius, kad ir kur jie būtų - žemėj, 
danguj ar vandeny, ar pilkom kerpėm, ar juodais žalčiais, ar mirusio 
dvasia pasivertusius... tad sakyk gi, kuris iš tavo šeimynykščių šitai 
moteriai, — Prūtas lėtai ištiesė ranką į Jundą, ir į šnerves jai priplūdo 
deginamo uosio kvapo, —- davė dovaną, lyg Naktinyčios sparno 
šešėliu užklojo, lyg laumės plaukais supančiojo?.. Kur tas dievas, 
ar po Žeme, ar virš jos?.. 

Aukuro dūmai slinko pažeme lyg rūko tumulai, žyniai stovėjo, 
užkandę žadą. Netolimam kaime vėl sukliko gaidys, pasigirdo šuns 
lojimas. Keliu pro pilies kalną prajojo vienišas raitelis. 

Prūtas susirūpinęs žvelgė į aukurą. 

— Dievas nieko nesako, - sumurmėjo jis. - Jis nenori. Deja... 
Nėra kaip perduot tos dovanos atgal dievams į Dausas. 

Senolis atitraukė delnus nuo aukuro ir persibraukė rankove akis. 

— Tai ji liks čia, žemėje... — tęsė Prūtas. — Sukaupsime ją į 
sidabrą, o jūs perduosit ją savo aukakalnio žyniams. Žemaitijoje 
kilus, ten ji ir liks. Kadangi tyli Perkūnas, tegu mums padeda Laima 
ir Gabija. 

- Ir Giltinė, - pridūrė Žvaigždautas. Tamsiame bebarzdžiame 
jo veide it du nuodėguliai švietė niūrios akys. 

Prūtas išskėtė rankas ir pusbalsiu murmėjo. Buvo tylu, tik 
Tautminas staiga šoktelėjo į priekį, saugodamas kairiąją plataus 
savo apsiausto rankovę, kuri lengvo vėjelio stumiama pavojingai 
priartėjo prie aukuro liepsnos. 

— Pasiruoškit šauti, — tarė Prūtas pusbalsiu ir Junda nusiėmė 
nuo peties kryžlankį. Strėlinė išsprūdo iš rankų ir garsiai barkštelėjo, 

atsitrenkus į žemę. Garso paveiktas krūptelėjo Tautminas, bet Prūtas 
to tarsi ir negirdėjo. Jis nuleido rankas ir prieš krūtinę septynis 
sykius kartojo abiem delnais brėžiamą sudėtingą ženklą. Pabaigęs 
paėmė nuo ištiestų Ramučio rankų sidabru švytintį daiktą ir iškėlė 
į saulę. 

“Strėlė, bet be plunksnų... - pagalvojo Junda. - Kaip jie šaus 
tokią?" 

Tačiau pasirodė, kad ji dar nebuvo paruošta. Prūtas, suspaudęs 
strėlę kaulėtais dešiniosios rankos pirštais, pirmiausia panardino 
ją į aukuro dūmus. 

Šie lyg tiršta ūkana apgaubė senolį, ir tesigirdėjo tik jo balsas: 

— ... namų dievo tarnaite Gabija, kiekvienos moters židinio 
gyvastie, sutrauk į šią strėlę pragaištingą taiklumą, paversk jį strėlės 
sidabru... 

— ... Ir tegu Laima tau padeda, - pusbalsiu pridūrė Medeina. 

Žvaigždautas žiojosi, nes jo paskirtis buvo tarti tuos žodžius. 
Praverta burna jis atsigręžė į Medeiną ir pakartojo pašnibždom tą 
patį. 

— ... 1r tegu Laima tau padeda, - atsklido iš dūmų senolio bal- 
sas. — Ir... kaip? Reikia kraujo?.. Be kraujo nieko nebus?.. 

Jis padėjo strėlę tiesiai į aukuro ugnį ir po kurio laiko, tarsi ji 
nebūtų spėjusi įkaisti, dešine ranka iš ten ištraukęs, atsisuko į 
Žvaigždautą. Tas kaire ranka paėmė strėlę. Ji nusvilino jam pirš- 
tus, tačiau akmeninė jo veido išraiška nepasikeitė. Padėjo ją ant 
prie aukuro stovinčio akmens ir prie jos koto prispaudė dešinėje 
laikytą erelio plunksną. Plunksna tiksliai tiko kote iškaltan grio- 
velin. Pasigirdo tylus šnypštimas, pasklido svylančios plunksnos 
kvapas. Laikydamas už plunksnos, Žvaigždautas pakėlė strėlę. 
Plunksna buvo pritvirtinta, strėlė paruošta šūviui. 

Aukuro dūmai, ką tik sklaidęsi pažeme, pakilo tiesiu ir lygiu 
stulpu į dangų, o Prūtas, perėmęs strėlę, skubiu žingsniu priėjo 
prie Jundos. 

— Šauk! - tarė jis dusliu balsu ir įbruko strėlę Jundai į rankas. 

Sidabras buvo karštas lyg ką tik iškepta duona. 

— Kaip?.. Ką man daryti?.. - nesusigaudė mergina. 

— Pirma privalai įtempt ginklą! - sušuko Prūtas, tarsi moky- 
damas mažą vaiką. 

Nors ir visai sutrikusi, Junda stengėsi paklusti. Po ilgų neval- 
gymo dienų svirtis, tempianti plieninį lanką, sunkiai jos klausė. Ji 
sukando dantis ir pagaliau išgirdo pažįstamą trakštelėjimą, ku- 
ris reiškė, kad tampriai susuktos templės gyslos užsikabino. 
Neramios senojo žynio akys, klaidžiojusios po dangų, nušvito. 

— Šauk! — skardžiai sukliko jis, rodydamas virš ąžuolų viršūnių. 
- Šauk!..Greičiau!.. 

Junda sutrikusi apsidairė. 

— Į dangų žiūrėk! —- šaukė Prūtas. - Į dangų!.. 

Šviesioje žydrynėje ant oro vilnies ramiai suposi raibas sakalas 
— jis suko ratus aplink aukuro dūmų stulpą, plačiai ištiesęs sparnus, 
lyg mėgaudamasis apačioj atsiveriančiu reginiu. 

Junda nebesvarstė. Sidabrinė strėlė dilgino pirštų galiukus, o 
neregimoji gija, vedanti prie taikinio, buvo tokia ryški, kad net akis 
gėlė. 

Ji pridėjo strėlę ir atsilošė, taikinio gija perbraukė debesis ir 
dangų, kol sustingo paukščio raibos krūtinės viduryje. Aikštę 
gaubiančioje tyloje kurtinančiai trenkė plieninis lankas. 

Kažkuris iš žynių slopiai sušuko. Pašautas paukštis tarsi sustin- 
go ore, bergždžiai mostelėjo dar kartą sparnais, apsivertė ir, tarytum 
slysdamas žemyn statmena dūmų juosta, žnektelėjo tiesiai į aukurą. 
Sučirškė plunksnos, pasmirdo degėsiais. 

Ramutis pribėgęs pagaliu iškapstė paukštį ir, primynęs koja, 
ištraukė strėlę. Nupurtęs nuo plunksnos pelenus, padavė strėlę 
Prūtui. | 

Antgalio sparneliai buvo raudoni nuo kraujo. 

— Įvykdyta, - sušnibždėjo žynys, - dievų dovana štai sukaupta 
šitoje strėlėje. Atiduokite ją kur pridera, Ventės aukakalnyje. 

Jis padavė strėlę Medeinai, apsisuko ir, nebetaręs nė žodžio, 
nuėjo. Jam iš paskos nusekė žyniai. Paskutinis žygiavo Žvaigždautas 
— oriai Ir su savo vertės pajautimu. 

Tautminas vis atsigręždavo ir lyg su nuostaba, lyg su liūdesiu 


*-— 

Junda stovėjo išbalusi, nuleidusi kryžlankį. Jai svaigo galva, o 
akyse plaukė keisti raibuliai. Ji nusekė akimis tolstančių žynių 
nugaras ir tik tada pažvelgė į motiną. 

Sidabrinė strėlė gulėjo Medeinos delne lyg soti gyvatė. Raudo- 
nas antgalis švietė tarsi šliužo akys. 

“Nejaugi?.. “— sumurmėjo Junda. Nepajėgdama dar suvokti, 
kas įvyko, ji išsitraukė iš strėlinės strėlę. Priklaupė, nes stovėdama 
to padaryti nepajėgė, ir svirtimi ėmė tempti kryžlankį. Sekėsi kaip 
niekad sunkiai. Pagaliau, sukaupus visas jėgas, ketvirtą kartą 
bandydama išgirdo pažįstamą trakštelėjimą. Pakėlė kryžlankio buo- 
žę, tačiau beveik nepajėgė jos nulaikyti. Kryžlankis suposi, oru 
nebesidriekė jokia gija. Šauti buvo neįmanoma. Junda suvokė, jog; 
nepataikytų dabar net į gretimo ąžuolo kamieną. 

— Motin!.. - Junda papurtė Medeiną už peties. - Motin!.. Aš 
nebegaliu... Nebegaliu. Nėra to... Nėra to!.. 

Jos balsas buvo šaižus ir trūkinėjantis. 

— Nėra tikrumo? 

— Nėra. 

Ji nutilo, lyg užspringusi žodžiais. 

— Ačiū dievams, - Medeina giedromis akimis pasižiūrėjo į 
sutrikusią dukterį. — Tikrumo rasi kituose dalykuose, dukrele. Daug 
svarbesniuose. Dabar tam atsirado vietos. Eime, tau reikia pailsėti, 
ir tada keliausime. 

Junda atsiduso, pakėlė nuo žolės kryžlankį ir užsikabino ant 
peties. Ginklas jai pasirodė sunkus ir itin nepatogus nešti. Po kelių 
žingsnių akyse vėl ėmė plaukti keisti raibuliai, jie didėjo, plėtėsi, 
mainėsi kaip laumės juosta, kryžlankis akmens luitu ėmė slėgti pe- 
tį, į šnerves vėl plūstelėjo aitrus svylančių plunksnų dvokas, ir Jun- 
da pati nepajuto, kaip, numetusi šalin ginklą su strėline, atsispyrė 
nuo žemės ir nuplaukė virš ąžuolų viršūnių... 

— Dukrele!.. - išgirdo ji neramų motinos šūksnį. - Kas tau?.. 
Dukra! Junda! 

Junda norėjo atsiliepti, tačiau nepajėgė, tarytum kas būtų ranka 
užėmęs burną. Ji jau neskrido, ji gulėjo kvepiančioje jonžolėmis ir 
čiobreliais Šventaragio slėnio pievoje. 

— Kelkis, kelkis, dukra!.. Vardan židinio dievų!.. 

“Židinio dievų... - aidu atsimušė Jundos ausyse; rodės, ji girdi 
ne motinos, bet rūstų Mediveišos balsą, gaudžiantį kaip varpas. 

Vargais negalais pakilusi nuo žolės, ji su nuostaba pajuto, kad 
kojos, ką tik buvusios lengvesnės už pienės pūką, dabar tarytum 
švino pripiltos. 

— Kas nutiko?.. - jų link bėgo žynyčios berniukas. 

Ir jo vardą Junda prisiminė lyg pro miglą. 

Medeina liūdnai palingavo galvą. 

— Ak tu, sidabrine galvele, - tarė ji strėlei, pasikišdama ją po 
drabužiais. — Iš tiesų iščiulpei Jundos jėgą. Ką gi... teks palaukti 
kelias dienas, kol dukra sustiprės. Gal likimo deivės nebus mums 
rūsčios Ir nieko blogo neatsitiks pakeliui į namus. 


Krėva 


ietus pilkais ilgais siūlais driko iš dangaus. Krėvos pilis 
dūlavo pro miglos maršką lyg aukštyn įspėjimui iškeltas 
pirštas. Šitą įspūdį stiprino tai, kad pilies kalvos nesupo 
nei miškai, nei pavieniai medžių guotai, tik stūksojo 
galingas žemių pylimas, 0 jį juosė apsauginis griovys. 

Pilis ir buvo ginkluoto būrio, besikasančio tuščia laukyme, 
tikslas. Bet raiteliai, norėdami sutrumpinti kelią, padarė klaidą — 
užuot joję vingiuotu, kur ne kur akmenimis grįstu keliuku, pasuko 
per laukus. Arklių kanopos klimpo į molingą dirvą, - ypač ten, 
kur valstiečiai rudeniop buvo suarę. 

— Po velnių! — nusikeikė būrio vedlys, kresnas juodabarzdis. 
Lietaus lašai sruvo jo niūriu veidu. - Šita molynė man įkyrėjo iki 
gyvo kaulo. Žirgas eina lyg septynis pūdus neštų. 

Šalia jojantis raitelis atsmaukė gobtuvą, ir pilki lietaus siūlai 
nudriko jam ant glotniai sušukuotų ir per vidurį perskirtų plaukų. 

— Ko lydaisi!.. - piktai tarė juodabarzdis. - Dar neaišku, ar 
mūsų neišvys kaip kokių valkatų. Nepasitikiu aš tais pagonimis! 

— Neburnok, Jefrosimai, - žiūrėdamas į priekį, tarė raitelis. — 
Aš juos pažįstu kaip nuluptus. Kalbą gi moku. 

Juodabarzdis tik nepatikliai prunkštelėjo. 

Pilyje pasigirdo skardus rago balsas, šmėkliškai nuaidėdamas 
tuščiais laukais. 

— Na štai! - tarė Jefrosimas, kiek sunerimęs. - Mus jau pastebėjo. 
Budrūs, šunsnukiai... 

Rago aidas dar tebeklydinėjo kažkur darganoj, kai jie prijojo 
griovį ir sustojo. Juodas vanduo padvelkė šalčiu. Ant paviršiaus 
sproginėdami tiško burbulai - tai reiškė, kad lietus greit nesiliaus. 
Krantai buvo patežę, tad raiteliai nušoko nuo žirgų ir, vesdamiesi 
juos už pavadžių, priėjo prie pat vandens. Už gerų dešimties žings- 
nių, pakėlęs pirmgalį į ūkanotą dangų, storomis grandinėmis pri- 
tvirtintas kybojo sunkus rąstų tiltas. 

— Iš kur?.. Ko norit?.. - suriko kažkas iš sargybinės bokštelio. 
Balsas kaip ir rago garsas keistai nuskambėjo darganotoj prie- 
temoj. 

— Mes pas šviesiausiąją kunigaikštienę, - nuolankiai tarė rai- 

telis su gobtuvu, truputį grebluodamas, pasverdamas kiekvieną žodį. 
— Trylikos žmonių būrys iš Pskovo... 

— Ginkluoti? - nutraukė jį kitas balsas, atšiaurus ir griežtas. 

Raitelis su gobtuvu metė žaibišką žvilgsnį į Jefrosimą ir tuoj 
pat išvertė pasakytus žodžius. Vyriškis tik krenkštelėjo, lyg pyk- 
damas, kam tokių paikų dalykų klausiama. 

— Taip, žinoma! — suskubo atsakyti raitelis su gobtuvu. — 
Neginkluotiems keliauti nesaugu. Mūsų vos nenugalabijo užpuo- 
lę plėšikai... 

— Kas? - vėl pasiteiravo atšiaurusis balsas. 

Raitelis su gobtuvu sutriko, bet tik valandėlei. 

— Tarsi jotvingiai. Kalbėjo panašiai, kaip jie... Žuvo du mūsų 
vyrai... 

Ir prikando liežuvį lyg mirtinai apsimelavęs. Gerai, kad Jef- 
rosimas nieko nesuprato. Būtų pamanęs: “Pasiuto boba!.. Sugadins 
viską!.." 

— Aš esu Deltuvos Traupės rikio Kunto Žmona, - gailiai tarė 
raitelis su gobtuvu. — To pat tikėjimo kaip ir šviesiausioji ku- 
nigaikštienė. Praneškite jai, kad atvykome... 

— Deltuvos? Bet sakėte, iš Pskovo. 

— Dabar iš Pskovo. Ir su linkėjimais Krėvos valdovui nuo 
šviesiausiojo Boriso. Bet gyvenau Deltuvos žemėse. Tačiau ten įvyko 
didelė neteisybė... Garbioji kunigaikštienė mus užtars. 

— Tai ir iš Deltuvos, ir iš Pskovo? —- nustebo atšiaurusis balsas 
ir nutilo. Po kiek laiko iš viršaus pasigirdo griežtas įsakymas: 

— Nuleidžiam tiltą! Jokite vorele, po vieną. Ir kad nebūtų jokių 
kvailysčių!.. 

Raitelis su gobtuvu lengviau atsiduso, atsisuko į būrį ir pusbalsiu 
sumurmėjo: 

— Pavezlo!..* 

Sugirgždėjo grandinės, ir sunkus tiltas ėmė palengva leistis ant 
gynybinio griovio vandens. Kažkas ant pilies kuorų uždegė deglus, 
raudoni atspindžiai numirgėjo stačiais pylimo šlaitais. 

Netrukus arklių kanopos dusliai sukaukšėjo į pakeliamo tilto 


* Pasisekė!.. (Rus.) 

rąstus. Pilies kieme juos pasitiko ginkluota sargyba. 

Marfa baiminosi dėl Fiodoro, bet šis pribaugintas elgėsi santū- 
riai. Gal trinktelėjimas kalavijo geležte per galvą padėjo? Tik į 
perkreiptą sprandą nemalonu buvo žiūrėti. 

— Jie prašėsi pas kunigaikštienę, - paaiškino sargybai vyresnysis, 
pusamžis vyras nubalusiais smilkiniais. Tai jo atšiaurus balsas 
skambėjo iš bokštelio. - Ką gi, nuveskit. Ne visus!.. Šituodu! 

Jis parodė ranka į Martą ir Jefrosimą. 

— Elgiasi kaip su gyvuliais, - sumurmėjo įsižeidęs Jefrosimas. 
— Tai ten, tai šen... Nenustebsiu, jei ir apnakvydins arklidėje. Iš 
pagonių visko gali tikėtis. 

Marfa nieko jam neatsakė, tik tarusi: “Einam", pasitaisė 
apsiaustą ir nužingsniavo. Jefrosimui neliko nieko, tik sekti paskui 
Ją. 

Raudonų plytų menėje kūrenosi Židinys, ugnies atspindžiai 
linksmai mirgėjo ant sienų. Nuo gulto, apdengto storu lūšies kailiu, 
pakilo oraus stoto moteris. Jos veidas, apšviestas ugnies, išdavė ir 
smalsumą, ir pasitenkinimą pasirodžiusiais svečiais. Ant kaktos 
blausiai žibėjo sidabrinis lankelis. 

— Sveiki atvykę į Krėvos pilį, broliai stačiatikiai, — tarė ji malo- 
niu krūtininiu balsu. - Džiugu jus čia matyti ir man, ir mano vyrui 
— jis tuoj jus priims. Sargybos vyresnysis man minėjo įvykius 
Deltuvoj... Ar jūs dėl to atvykot? 

Marfa pagarbiai, kiek tik leido apkūnus jos liemuo, nusilenkė 
Daujoto žmonai. 

— Ir dėl to, šviesioji kunigaikštiene, — rimtai tarė ji. - Bet 
svarbiausia tai dėl Dievo galybės skleidimo... Todėl prašysime 
Krėvos valdovo, kad mums padėtų nukeliauti Lietuvon. 

Galaunė pakėlė akis aukštyn, atsiduso ir persižegnojo. 

— Nelengva tikrojo tikėjimo padėtis Lietuvoje... - atsiduso ji. 
— Per Nalšios žemes jūs galite keliauti. Mano vyras Daujotas jums 
suteiks leidimą. Bet Lietuvon? Tam reikia priežasties. 

— Jų turime. Štai mano brolis - vienuolis, - tarė Marfa, staiga 
nutarusi, jog šitaip ką nors pasiekti bus lengviausia. Ji atsiduso ir 
parodė kunigaikštienei nebyliai stovintį Jefrosimą. - Tai dėl pavojaus 

mūsų tikėjimui jis išmainė savo tikrąjį apdarą į kario apsiaustą. 
Per jūsų žemes taip sunku keliauti - tikrojo tikėjimo Žmonės pati- 
ria daugybę negandų ir kliūčių... 

Ji patylėjo, tarsi laukdama atsakymo. Daujoto žmona susivokusi 
palingavo galvą: 

— Būtinai paprašysiu kunigaikštį. Kad į Lietuvą galėtumėt be 
pavojaus patekti, jums prireiks palydos iš Nalšios. Bet kunigaikštis 
sutiks. Ir Dievas jums padės. 

— Būtume be galo dėkingi... - slėpdama pasitenkinimo šypseną, 
vėl nusilenkė Marfa. - Trejetas ginkluotų vyrų tikrai praverstų. 

— Bent trys bus! - ryžtingai tarė kunigaikštienė. - O dėkoti 
daug nereikia. Jūs tikėjimo skleidėjai ir dar kilmingos šeimos, tad 
nesižeminkit prieš lygius sau! 

“Zinoma, kad kilmingos, - paniekinamai pamanė Marfa. - Ir 
ne tokių iš rupūžės kurkulo išsiritusių, kaip jūsiškiai, 0 paties 
Naugardo valdovo Vsevolodo, Rusios pasididžiavimo, giminės...“ 

— Gerbiamas broli vienuoli, - laužyta rusų kalba Daujoto žmona 
kreipėsi į Jefrosimą, ramiai besišildantį prie Židinio. Šis, be galo 
nustebęs, atsisuko. 

— Čto?* — lyg neišgirdęs paklausė jis. 

Marfa sukrenkštė lyg užspringusi ir ėmė kosėti. 

— Atleiskite, - sūšvokštė, laikydamasi rankomis už krūtinės, — 
kelionėje kiek peršalau... 

Galaunė palingavo galvą. 

— Taip, oras iš tiesų bjaurus, — liūdnai tarė ji. - Visada toks 
rudenį, O ypač mūsų kraštuose. 

Susizgribusi ji pliaukštelėjo rankomis ir atsiprašančiai tarė: 

— Prašom man atleisti! Visai pamiršau, kad jūs alkani ir 
sužvarbę. Prašom į menę. - Kunigaištienė svetingai nusišypsojo. — 
Stalą liepsiu padengti anksčiau, nors iki vakarienės dar nemažai 
laiko. 

— Čto?.. — vėl paklausė Jefrosimas, suraukdamas antakius. 

— Nakrojut na užin,** - burbtelėjo Marta ir tyliai sušnypštė 


* Ką? (Rus.) 
** Padengs vakarienei. (Rus.) 

broliui į ausį: - Ja tebia predstavila kak monacha, znaj eto!* 

— A kakovo čior...** — Žiojosi Jefrosimas, bet plykstelėjusios 
Martos akys privertė jį nutilti. 

Pskovietis piktai suraukė kaktą. Dviprasmiška padėtis ir keistas 
sesers melas jį trikdė ir erzino. 

Nulipę sraigtiniais laiptais, patraukė ilgu plačiu perėjimu. Pirma 
ėjo kunigaikštienė, truputį pasikėlusi sijonų kraštus, kad netyčia 
nebrūkšteltų per balutę, telkšančią ant akmeninio grindinio. Ant 
sienų, įstatyti į apdailintus jaučių ragus, liepsnojo deglai, nušvies- 
dami niūrius skliautus. 

— Žapomni sebe, čio ty monach iz sviatovo Georgija, - vėl 
sušnypštė Marfa Jefrosimui į ausį. - / esli nado budet govorit, to i 
govoni pro eto... *** 

Jefrosimas krestelėjo galvą, lyg sakydamas - “nemokyk 
protingo!.." 

Nežiūrint deglų šviesos, perėjimas liko nejaukus. Tačiau netru- 
kus svečių nuotaika pasitaisė. Didelėje menėje, kurią apšvietė ne 
tiek deglai, kiek liepsnojantis Židinys, tarnai baigė dengti skobnį. 
Blausiai švytėjo sidabriniai indai, keptos Žvėrienos kvapas maišėsi 
su smalingu pušies dūmu. Išalkę pskoviečiai nejučia nurijo seiles. 

Kunigaikštienė atsigręžė. Jos veidas švytėjo pasitenkinimu. Mos- 
tu liepusi svečiams sėstis ant kailiais užklotų suolų, priekabiai ap- 
žiūrėjo skobnį, kažką pasakė priėjusiam tarnui. 

— Žiūrėk, kad būtų senas ir stiprus, - pridūrė. 

Tarnas nusilenkęs išėjo. 

“Turbūt apie midų," — pamanė Marta. Nelabai ji mėgo tą 
gėrimą — atrodė jai per saldus ir lipnus. 

— Kur kunigaikštis?.. - paklausė Daujotienė įėjusio vyriškio. 

Šis, matyt, buvo svarbus pilies karys, nes dėvėjo brangius 
grandijų šarvus, 0 tamsiai raudonas apsiaustas, nerūpestingai 
užmestas ant sulenktos rankos, buvo apsiuvinėtas sidabrinėmis 


* Aš tave pristačiau kaip vienuolį, žinok tai! (Rus.) 

** O kokio vel... (Rus. ) 

*** Atsimink, kad esi vienuolis iš švento Georgijaus vienuolyno. Ir jei reikės kalbėti, tai ir kalbėk 
apie tai... (Rus. ) 

skardelėmis. Nepatikliai dirstelėjęs į pskoviečius, tarė dusliu, 
gergždžiančiu balsu: | 

— Kalvėje, kunigaikštiene. Tikrina, kaip grūdinamas jo naujasis 
kalavijas. 

— Bet jam gi pranešta, kad atvyko žmonės iš Pskovo?.. - Ku- 
nigaikštienė prisėdo greta svečių. 

— Taip, kunigaikštiene, - linktelėjo vyriškis. — Išgirdęs apie 
Traupę, jis susidomėjo ir pasakė, kad tuoj ateis. 

Marfa sukluso, pirštais gniaužydama apsiausto kraštą. 

Daujotienė šyptelėjo ir tarė: 

— Pasikalbėti turim ne tik apie Traupę, bet ir apie mūsų brolių 
tikratikių reikalus. 

Karys apsiniaukė ir, nedraugiškai dėbtelėjęs į pskoviečius, 
burbtelėjo: 

— Kaip jūs pasakysit, kunigaikštiene. 

— Nesikuklink, sėsk į savo vietą, Daugirdai, — švelniai tarė 
Daujotienė. 

Karys, netardamas nė žodžio, atsisėdo prie skobnies. 

Ant laiptų pasigirdo balsai ir netrukus, lydimas gero penketo 
vyrų, į menę įėjo pats kunigaikštis. 

Daujotas buvo kresnas, tvirto sudėjimo vyras jau Žilstančia 
barzda. Dėvėjo paprastą gerai išdirbtos stirnos odos striukę, tik 
šermuonėlių kailiais apvesti kraštai ženklino jo išskirtinę padėtį. 
Žvilgsnis, kuriuo jis nudelbė svečius, buvo tiriantis ir ypatingo 
džiaugsmo nerodė. 

Daujotienė pašoko jo pasitikti. 

— Mūsų tikėjimo broliai... - pradėjo ji, bet kunigaikštis, mos- 
telėjęs palydovams, kad sėstųsi, nutraukė: 

— Žinau, žinau, Galaune. 

Atsisėdęs galustaly, nesivaržydamas vėl įsmeigė įdėmų žvilgsnį 
į pskoviečius. Marfa nesmagiai pasimuistė. Sunerimo ir Jefrosi- 
mas, bet stengėsi to neparodyti. 

Tarnas įpylė kunigaikščiui midaus į didelę sidabrinę taurę. 
Daujotas suėmė ją stambia ranka, gurkštelėjo ir, nenuleisdamas 
akių nuo pskoviečių, tarė: 

— Vadinasi, teigiate, jog Traupėje nužudytas teisėtas paveldėto- 
jas. Hm... Esu apie tai viena ausim girdėjęs. Kaip gi tai atsitiko?.. 

Marta atsiduso ir ėmė iš lėto dėstyti. Pabrėžė savo kančią, 
Tolvaikio visapusišką kilnumą ir klastingus žemaičius, kuriems 
padėjo ir pats nelabasis. Apie Ordino karių dalyvavimą neužsiminė. 
Neįtariai kunigaikštienei to pakako ir nuo Marfos giliais atodū- 
siais pertraukiamo pasakojimo ji pastebimai susigraudino. Jos vy- 
ras klausėsi kur kas šalčiau, tačiau akivaizdžiai pasakojimu domėjosi 
ir jis. Net Jefrosimas, lietuviškai nesuprasdamas, pradėjo šį tą su- 
vokti: žodžius “Traupė", “Tolvaikis", “nužudė" lietuviškai jis buvo 
jau ne kartą girdėjęs ir dabar nusisuko į židinį, slėpdamas kreivą 
šypseną. “Marfa mala kaip prisukta, - mąstė jis. - Kertu lažybų, 
kad nepaminėjo, jog tai ji prikalbėjo kniazių Borisą pasiųsti 
Deltuvon vyrus. Dauguma jų taip ir negrįžo..." 

— Todėl mes ir keliaujame į Lietuvą, - nuleidusi galvą, lyg 
prislėgta savo pasakojimo, baigė Marfa. - Teisybė juk turi būti. 
Tai, be abejo, supras ir Vilniaus valdovas Mindaugas... 

Kunigaikštienė karštai pritardama sumurmėjo: 

— Supras jis. Turės suprasti... Ar ne taip, Daujotai? 

Daujotas gurkštelėjo lašelį iš taurės ir tik tada pakėlė galvą. 

— Na, su Mindaugu... Bet ką pasakojate, tai tikrai stebėtina.. 
Aš girdėjau truputį kitaip... Ką tu apie tai manai, Gerbūtai?.. 

Vienas jį atlydėjusių pilėnų, jau ketinęs pjautis kepsnio, 
stabtelėjo. Peilis sustingo ore. 

— Genys margas, O varna vienos spalvos, - ramiai atsakė jis. — 
Taip privalėtų būt ir su tiesa. Reikės išsiaiškinti. 

Jo peilis nusileido ir įsmigo į gražiai apskrudusią stirnos kulšį. 

— Ką gali žinot, kiek čia tiesos, kiek pramago, - užsigalvojęs 
burbtelėjo Daujotas, pirštais barbendamas į skobnį. 

Marfa buvo bešokanti prieštarauti, bet susivaldžiusi prikando 
lūpą. 

— Kad Mindaugas skverbiasi į Deltuvą - tiesa... - negarsiai tęsė 
Daujotas, pasikasydamas barzdą. - Ką tu apie tai manai, Gerbūtai?.. 

Gerbūtas, jau atsikandęs kepsnio, kažką burbtelėjo pilna burna 
ir gūžtelėjo pečiais. 

— Šu Mindaugu reikia atsargiai, - atsiliepė pilėnas su grandijų 
šarvais. - Nepaneigsi, jog dievai jo pusėje. Žiū, kaip iškilo! Kai 
traukėm į Volynę, buvo tik jaunesnysis brolis. O dabar... 

„Daujotas linktelėjo ir atsiduso. Kunigaikštienė, pagarbiai 
kostelėjusi, tarė: 

— Mūsų tikėjimo broliams reikėtų įgaliojimų, kad galėtų ne- 
trukdomi keliauti iki Mindaugo žemių ir būti priimti jo pilyje. 
Manau, kad tu, valdove... 

- Taip, taip, - nutraukė ją Daujotas. - Žinau ir suprantu. Ką 
gi, gaus jie įgaliojimus. 

— Ir keleto ginkluotų vyrų palydą, - vėl įsiterpė Galaunė. 

Kunigaikštis kilstelėjo antakius, lyg sakydamas: “Oho! Ar ne 
per daug norit? Jis suraukė antakius ir kurį laiką mąstė. 

— Gal ir praverstų. Ar nemanote, vyrai? Tėgu jie ten pasiaiški- 
na dėl Deltuvos... O mūsų kariai pažiūrės, kaip Mindaugas tą pilį 
virš Šventaragio slėnio statosi... 

Gerbūtas neskubėdamas dar vis kramtė ir tik linktelėjo galvą. 
Daugirdas atsilošė į sieną. Židinio atšvaitai žaidė ant šarvų. 

— Jei ras Vilniuje, - tarė jis. - Dabar Mindaugas vis pakeliui... 
Žinia - vilkas bėga, vilkas tunka. 

Vėliau, jau einant naktigulto, po sočios vakarienės ir šnekų su 
kunigaikščiu ir jo pačia, Marfa dar spėjo sušnibždėti broliui: 

— Pavyko puikiausiai! Gausime ir Daujoto įgaliojimus, ir trijų 
vyrų palydą. Kelias į Vilnių tiek pat atviras, kaip į Pskovo turgų... 

Jefrosimas pakraipė galvą. Sesers sumanymai per dažnai pri- 
nokindavo karčius vaisius, tad jis neskubėjo pritarti. “Duok Dieve, 
kad bent dabar pavyktų, - pagalvojo jis. - Jau metas sulaukti bent 
kokio laimėjimo. Mūsų nuodėmės negali būti tokios didelės, kad 
to nenusipelnytume." 

Virš pilies, pilni lietaus, slinko sunkūs debesys, arklidėse 
retkarčiais suprunkšdavo žirgas. Niekas daugiau nedrumstė nakties 
tylos. Tik nuošaliam šeimyninės kampe, palinkęs prie molinio 
žibintuvo, sėdėjo žmogus. Gal jis snaudė, gal mąstė, gal tiesiog 
žiūrėjo į smilkstantį dagtį. Kreivai nusukta ir lyg priplota prie vieno 
peties galva linko vis žemiau, o veide klaidžiojo keista šypsena. 

raėjo kelios dienos po aukojimo. Medeina kuo toliau, 

tuo labiau nerimavo, bet stengėsi neišsiduoti, be to, buvo 

gaila nusilpusios, sutrikusios Jundos. Tiesa, ji lyg ir taisėsi, 

nemažai valgė ir miegojo, tačiau veidas tebebuvo blyškus, 
akys blausios — gal dėl to, kad Junda visai nebeturėjo ūpo nei 
jodinėti, nei šaudyti, sėdėjo pilies kamaroje prie lango ir spoksojo, 
kaip kieme slenka gyvenimas. 

Kelis kartus Medeina norėjo pasikalbėti su Prūtu, tačiau 
susilaikė. Ar jis supras jos nerimą ir tuos keistus ženklus, ne- 
duodančius Medeinai ramybės?.. Naktimis mėnulį dengdavo juodi 
gauruoti debesys, pilnaties akis įgaudavo šaltą žalsvą atspalvį, ir 
jos šviesa ne ramino ir migdė, kaip buvo įprasta, o kėlė nesu- 
vokiamą siaubą. 

Pagaliau atėjo kelionės rytas. 

Vos prabrėškus ir pilkai šviesai apsėmus po pilim miegantį slė- 
nį, į pilies kiemą, kur prunkštė pabalnoti žirgai, lydimas Ramu- 
čio, oriai įžengė Prūtas ir iškart patraukė Medeinos link. 

— Iebūna palankus jums Keliukis, — tarė senolis, skvarbiai 
nužvelgdamas ant arklio sėdinčią Jundą. - Ir ypač jai... - mostelėjo 
ranka. 

Medeina linktelėjo. Tai, kad vyriausiasis žynys taip anksti 
atskubėjo į pilies kiemą, reiškė kažką svarbaus. Tik ne tai, kad jis 
nori atsisveikinti. Priežastis turėjo būti kita. 

Medeina neklydo. 

— Moterie, - be jokios įžangos pradėjo senolis. - Dievai, kurie 
taip palankiai atsiliepė į tavo prašymą, nusisuko nuo Mogilės 
kaimo... Namų židiniai ten išblėso ir Žmonės bijo sugrįžti. Bijo 
sugrįžti, nes kaimą prakeikė rusų dievo žynys. Ar tau baisi rusų 
dievo galia?.. 

— Dievų galia baisi, kai esi jiems nusižengęs, - trumpai atsakė 
Medeina. — Mogilės? Berods girdėjau tokį kaimo pavadinimą 
Deltuvoje... 

— Iš tiesų. Mogilės kaimas beveik tau pakeliui. Bet klausiu tavęs 
ne tik dėlei to. Pelkių žynys, o ir aš bei kiti dievų patikėtiniai 
nusprendėme, kad... — Prūtas trumpam nutilo, tarsi ieškotų 

tinkamesnių žodžių, bet taip jų ir nerado. Atsikrenkštęs tęsė: — 
Nusprendėme, kad tai tu, moterie, gali padėti Mogilės gyvento- 
jams. Gali atkeikti Mogilės kaimą, idant ten sugrįžtų ir mūsų die- 
vai, ir mūsų Žmonės. 

Medeina nejučiomis pakėlė dešinę ranką prie kaktos. Tai jai 
leido pridengti akis nuo veriančio Prūto žvilgsnio. 

— Mes meldėmės vakar, — kalbėjo Prūtas, oriai iškėlęs galvą, 
— Ir dievai pritarė mūsų sprendimui. Tad, moterie, įduodu tau jų 
palaiminimą. Keliauk ir vykdyk dievų valią. Juolab ilgai nesu- 
gaiši - Mogilės kaimas jums pakeliui. 

— Aš... Aš pasistengsiu, — Medeina patrynė kaktą ir atsiduso. 
— Esu išties skolinga. Ir jums, ir dievams. Bet sakėte, rusų žynys 
prakeikė tą kaimą. Jei tai jau kartą įvyko, kas sukliudys, kad 
neįvyktų vėl? 

— Vėl neįvyks. Tai jau tikra...- Prūtas stabtelėjo ir, kai jam 
pasirodė, jog Medeina laukia paaiškinimo, pridūrė: - Nebėra tos 
svetimšalių dievo buveinės. Dabar joje pelėdos teklykauja... 

— Ir rusų dievo žynio? 

— Ir rusų dievo žynio nebėra, - tvirtai pakartojo Prūtas. - Bet 
jo užkeikimas liko. 

— Ir žmonės dar bijo, - atsiduso Medeina. - Baimė gali būti 
didesnė už mirtį. 

— Dievų baimė privalo būti didesnė!.. — Prūtas, suraukęs 
antakius, žiūrėjo į dangaus pakraštį, kuris po truputį šviesėjo; die- 
na žadėjo būti ūkanota, nebent koks pragiedrulys kartais švysteltų. 

— Į Mogilės kaimą turi grįžti žmonės, - pusbalsiu tarė jis. - Į 
kaimo židinius turi grįžti namų dvasios, jų pamatuose vėl apsigy- 
venti šventieji žalčiai... Tebūna palankus jums Keliukis. 

Nieko daugiau nesakydamas, jis apsisuko ir nuėjo vartų link. 
Iš paskos nutipeno berniūkštis. 

Medeina nusišluostė kaktą. Jautė, kad ją sudrėkino smulkūs 
vėsaus prakaito lašiukai. 

Dievų ištarmė ne visada būna aiški. Ką gi... 

Ji paėmė žirgą už pavadžio. 

— Eei!.. Pirmyn!.. - sudavęs kojomis Sarčiui į šonus, kiemu 

pralėkė Einius. Svetimas kraštas jam buvo pabodęs, ir jis veržte 
veržėsi kelionėn. 

Raiteliai išjojo pro vartus. 

Pilies sienos tolo, kol galop pasislėpė dar neišsisklaidžiusioje 
migloje, ir tik duslus šuns lojimas liudijo, kad kažkur netoliese yra 
žmonių gyvenama vieta. 

Pro akis slinko tušti laukai. 


. 
04 


Šventaragio slėnis liko už nugaros lyg grėsmės pritvinkęs debe- 
sis. Visi lengviau atsikvėpė. Net arkliai ėmė linksmiau prunkščioti, 
ir jų kanopos caksėjo į žvyrkelio akmenukus lyg skambūs plaktukė- 
lio dūžiai. 

Du kariai kaip žvalgai jojo pirmi, pralenkę būrį dviem šimtais 
žingsnių, nors pavojaus, regis, nereikėjo laukti. Baigėsi paskutinės 
saulėtos rudens dienos, oras buvo sunkus ir tirštas, dar negildantis 
kaulų žvarba, tačiau kaip tik toks jis ir buvo pavojingas - galėjai 
peršalti ir susirgti nei iš šio, nei iš to. Todėl visi ir suposi į apsiaustus, 
kišo nosis į kailines apykakles. Net guvi ir linksma Milda buvo 
pritilusi, tik didelės akys švietė iš skepeta apmuturiuoto veido. 

Junda, palenkusi galvą prie arklio karčių, retkarčiais kilsteldavo 
akis ir žvilgteldavo į šalia jojančią motiną. Mergina atrodė nuliūdusi 
ir neišsimiegojusi. 

Medeina susirūpinusi dirstelėdavo į dukterį. Nors svarbiausias 
jų kelionės uždavinys buvo atliktas ir baisioji Jundos galia lyg 
paprasta balana slėpėsi Medeinos rūbų klostėse, motina nerimo. 
Greičiau pasiekti Ventės aukakalnį ir atiduoti Laimai nelemtąją 
strėlę!.. “Tik tada bus ramu, - tarė ji sau. - O dabar jaučiuosi 
taip, lyg mūsų pėdomis sektų nuodais alsuojanti Giltinė..." 

Einiui nusibodo ramia risčia sekti paskui moteris, ir jis, 
šmaukštelėjęs savo Sarčiui vytine, nušuoliavo į priekį. Būrys kelia- 
vo siauru, patižusiu keliu per girią. Juodi eglių bokštai stūksojo iš 
abiejų pusių tarsi sienos, grasindami suspausti. Žalzganas balų 
vanduo tvoskė dumblu. 

— Man pradeda atrodyti, kad mes ne tuo keliu jojam, - tarė 
Medeina priekyje jojančiam kariui. - Ar tik nebūsim nuklydę? 

— Nemanyčiau, - akylai žiūrėdamas į priekį, atsakė šiuo metu 
vedliu jojantis karys. - Aš pamenu šitą akmenį. Jame buvo įspaustas 
Perkūno strėlės ženklas. 

— Perkūno strėlės? - sunerimo Medeina, sustabdydama žirgą 
prie didelio samanoto akmens, gulinčio beveik ant kelio. - Bet 
kad čia ne strėlės ženklas, o brastos. Parodyta, kad pavojinga bristi, 
labai gilu. 

Milda sumirksėjo akimis ir sumurmėjo į apykaklę: 

— Gilu?.. Čia ir varlė neprigertų. 

— Ženklas labai senas, - susimąsčiusi tarė Medeina. - Gal pelkė 
užako?.. 

— Pažiūrėsim... — Karys negaišdamas paragino žirgą ir nušuoliavo, 
tik akmenukai pažiro iš po kanopų. Jį nusekė Einius. Vos abiem 
raiteliams pasukus už posūkio, kurį uždengė tamsus eglynas, kanopų 
garsai staiga nutilo. Tarsi juos būtų kas nukirtęs. Liko tik gūdus 
eglyno ošimas. 

— O kas ten, už posūkio?! — sunerimus sumurmėjo Milda, 
įsikibdama į arklio karčius. —- Aš ten nejosiu!.. 

— Nekalbėk niekų, - Medeina papurtė galvą ir lėtai nujojo į 
priekį. Dar nepasiekus posūkio, žvyruotą siaurą kelią pakeitė 
sumindžiotų samanų takas. Taškydamas žirgo kanopomis patižusias 
samanas, atskubėjo sušilęs Einius. Apsiaustas karojo jam ant vieno 
peties, kepurė buvo pakrypusi į šoną, bet jis to nepaisė. 

— Narūnas su Eitminu aptiko senį kaip kukį! — pranešė jis, 
modamas ranka. — Toks dailus, kad kaip sykis Mildai į vyrus... 

— Palik ją ramybėje, - pabarė sūnų Medeina. - Jai ir taip nedrą- 
su. Koks ten senis?.. 

Ji paragino žirgą ir tik aplenkus juodą eglių sieną iš tolo pamatė, 
jog siaurame sumaknotame kelyje, apsuptas prunkščiančių žirgų, 
stovi žilas apdriskęs senis. Visa savo povyza jis rodyte rodė, jog 
šitas šurmulys jam visai nerūpi. Stūksojo akmeninis, lyg Poklių 
pamatęs. 

— Šventoji deive!.. - nustebo Medeina. - Nejaugi čia Mediveiša!.. 

— Koks dar Mediveiša?.. - nustebo Einius. 

— Jis buvo Šventaragio slėny, - paaiškino Medeina. - Nors... 

Priartėjo ir lėtai iš paskos jojanti Milda. Pamačiusi seni, ji 
sukliko: 

— Nagi kukis!.. Tai tas! Kur smaksojo krūmuose!.. 

— Cit! - sudraudė ją Medeina. Senis pasuko į juos veidą. Bet 
jo žvilgsnis buvo bereikšmis'ir tuščias. Giedravalkis lyg pilkšva plė- 
vė dengė akių baltymus. Nosies šnervės išsiplėtė, tarsi mėgautųsi 
priartėjusių žmonių kvapu. 

— Ne Mediveiša, - sumurmėjo sau Medeina. - Bet, o dievai, 
tai jo dvynys. Tik aklas. 

Senio lūpos sučepsėjo ir jas iškreipė pašaipi šypsenėlė. 

— Egi, egi... Jūs paklydot, - tarė jis dusliu balsu. — Tiek šviesių 
galvų nelyg kopūstų ir paklydot... 

Kariai susižvalgė. Vyriausiasis jų, Eitminas, gūžtelėjo pečiais. 
Jis nemėgo, kai buvo abejojama jo sugebėjimais. Tuo labiau, kai 
abejojo aklas skarmalius. 

— Nesišakok! Jei paklydom, rasim ir tikrąjį kelią. 

Senio lūpas vėl iškreipė šypsenėlė. 

— O kaip gi?.. - pasiteiravo jis lipšniai. - Kaip gi, kaip gi jūs 
rasit, pasakykit? 

— Josim pirmyn, o paskui darysim lankstą per eglyną, - paaiškino 
karys. 

Senis taip prajuko, kad net skarmalai ant kūno ėmė kilnotis. 

— Vai vai vai!.. - suriko jis. Tai jį taip pradžiugino, kad juoko 
ašaros ištryško iš neregių akių. - Pirmyn!.. Lankstą!.. Ar bent Žinot, 
kas ten, prieky, yra, a?.. 

— O kas?! - išsigando Milda. Ji niekaip nepajėgė atitraukti nuo 
senio savo išgąsčio pilno žvilgsnio. 

Senis, nekreipdamas į ją dėmesio, sukikeno ir tarė: 

— Liū-—-u-ūnas, mielieji mano, gramzdus ir gilus liūnas!.. Ten 
baisybės vaivorų ir gyvačių. Net nežinau, kurių daugiau. 

Jis išsišiepė į nuščiuvusius žmones ir patrynė delnus. 

— Negi teks grįžti? - Medeina sunerimusi atsigręžė atgal. Nujotas 
kelias atrodė tuščias ir gūdus. 

Senis surūstėjo. 

— Ne! - suriko jis, iškeldamas gyslotus kumščius. — Nedrįskit! 
Seniai šituo keliu niekas nejojo. Jūsų vėles pasiglemš Žlibius. Prarys 
nelyg garnys varlę! 

Junda jautėsi nejaukiai. 

— Motin, - pašnibždom tarė ji, - ko gero, jis pamišęs. Paliekam 
jį 1r keliaujam toliau. 

Einius jai pritarė. 

- Tylėkit! - sudraudė juos Medeina. - Žodis ne žvirblis, paleidai 
ir nesugausi. Nežinia, į kieno ausį paklius. Pasakyk mums, senoli, 
kur kelias į Mogilės kaimą?.. 

— Velniakeliu per liūną, - klastingai mirktelėjo senis ir susidėjo 
rankas ant krūtinės. Jam išsišiepus matėsi tik keli pageltę dantys. 
Rodės, jis tik ir telaukia, kad visas būrys atsiklauptų prieš jį ir imtų 
maldauti parodyti kelią. Bet tam, rodos, tebuvo pasiryžusi vien 
Milda, kuri, išpūtusi akis, spoksojo į senį ir vos sulaikė ašaras. 

— Tai negi jis žinos, kur tas kelias? - suabejojo karių vyresnysis 
Eitminas. - Kaip aklas gali parodyti kelią? 

— Kad aklas, tai tuo labiau gali, - ramiai tarė Medeina. Senio 
balkšvos akys tarsi nužvelgė ją ir jis pritardamas palingavo galvą. 
— Čia jis iš kvapų viską pažįsta. 

— Ir naktį, ir dieną... - sukikeno senis. — Tai jūs apžlibę! 

— Tai sakyk, kur tas kelias? — sausai tarstelėjo Eitminas. 

— Ch-o0-0!.. - tarė senis, paniekinamai šniurkšteldamas. - Kelio 
jis nori? Sakiau jau - Didžioji Motina geidauja aukų. Tik tada ji 
leis man parodyti velniakelį. Va šitos mergšės... | 

Senis kaulėtu pirštu parodė tiesiai į Mildą. Milda neišlaikė — 
viena ašara lyg pupa nusirito skruostu, ji nubraukė ją skepetos kraš- 
tu ir proverksmiais sumurmėjo: 

— Dievulaiti mielas... Tas senis nori mane paaukoti?!. 

Piktai susiraukęs, aklasis sušnypštė: 

— Paika lyg kempinė mergiūkštė!.. Deivė visada troško vėlių, 
o ne kūnų! Ot tavo vėlė tai būt jai gardumėlis... 

— Pakaks tos gaišaties. Josime... - nusprendė Eitminas, praradęs 
kantrybę. - Senis niekus tauškia. Gal jokio liūno ir nėra. 

— Aa, koks paikas... Jokite, jokite! - suriko senis, grūmodamas 
kumščiais. - Pala, pala, dar kruvinom ašarom šauksite mane, kad 
jus kur Naktinyčia sparnu perbrauktų!.. 

Raiteliai, aplenkę beburnojantį senį, nušuoliavo į priekį, tik 
žvyro akmenukai pažiro į šalis. 

Pajojus toliau, eglynas praretėjo, eglės sumenko. Daugėjo 
nudžiūvusių, juodomis šakomis styrančių eglių kamienų. Pagaliau 
teliko tik kelios nuskurusios eglaitės, pakilusios vos per sieksnį nuo 
žemės. Prieš keliautojų akis atsivėrė žemais krūmokšniais ir vaivorų 
kupsteliais apaugęs plotas. Ir taip nelengvai atsekamas kelias suko 
jo pakraščiu ir baigėsi ties duobe, pilna išvartų. Nuo pilkomis 
kerpėmis apsitraukusio dylančio beržo stuobrio lyg žaibas švystelėjo 
žalias driežas. 

— Čia gi pievelė!.. - sušuko patenkinta Milda. - Turėtų būt 
smagu joti!.. 

— Ek tu, varškine galvele! - suniekino ją Einius. - Ar pelkės 
gyvenime nesi mačiusi? Pamėgink ja pašuoliuoti — tuoj atsidursi 
pas Kaulinį diedą. 

— Taip... Senis, ko gero, teisybę sakė, - atsiduso Eitminas. - Ir 
galo nelabai matyt. Ką darysim, vyrai? 

— Arba grįžtam, arba ieškom tos kūlgrindos, - atsiliepė vienas 
iš karių. — Gi sakė, kad yra. 

— Chm... - tarė užsigalvojęs Eitminas. — Tai būtų tas pats, kaip 
šieno kupetoj adatą rasti... 

Iš krūmų, suplakęs sparnais, pakilo kryklių pulkelis. Vakarėjo. 
Pilkas ir sunkus oras vis labiau blausėsi ir temo, pakilęs vėjelis 
šnabždėdamas perbėgo šaltekšnių viršūnėmis ir vėsiu šiurpuliuku 
įsisuko po apsiaustais. 

Medeina stengėsi neparodyti savo vis didėjančio nerimo vaikams 
ir palydai. Negana to, kad iškvaišęs pelkių senis neparodė kelio į 
Mogilės kaimą, dabar buvo galutinai aišku, kad jie pasiklydo. Ir ji 
jautė, jog į milžinišką šliužą panašus pavojus alsuoja į nugarą. 

Koks pavojus — apčiuopti ji negalėjo, tik juto jį visu kūnu. 

Mindaugo pilyje 


iauros Mindaugo pilies langų kiaurymės, iškirstos storose 
rąstinėse sienose ir panašios į šaudymo angas, rūsčiai žvelgė 
žemyn, į Šventaragio slėnį, kur tarp ąžuolų į šaltą rudens 
dangų kilo lengvas aukuro dūmas. Šalna, pakandusi medžių 
lapus, nublaivino ir padangę, nustūmė pilkšvus sunkius debesis, — 
amžinoji dievaičio Mėnulio buveinė plytėjo virš galvos lyg išbalinta 
drobė. 

Už geros mylios keliu pilies link skubėjo juoda raitelių vorelė. 
Arklių kanopos. caksėjo į šalnos sustingdytus grumstus, raiteliams 
iš burnos veržėsi šiltas garas. Jie nesikalbėjo, tik retkarčiais jojęs 
priekyje neaukštas gaubtu apsigaubęs raitelis atsisukdavo ir mesda- 
vo trumpą žvilgsnį į kitus, tarsi ragindamas - greičiau!.. 

Jis vos neužlėkė ant kelių valstiečių vaikų, kurie su stagarų 
kūleliais ęjo per kelią. 

— Čtob vas lešij poputal!..* - suriko raitelis keistai aukštu, tarsi 
moterišku balsu. Jo akys piktai blykstelėjo. - Šalin iš kelio, apdriskę 
šuniūkščiai!.. - pridūrė lietuviškai. 

Vaikai lyg pabaidyti zuikiai nukūrė pakele, mažiausiasis net 
kūlelį pametė. 

Raitelis bakstelėjo žirgui pentinais į šonus ir vėl pasileido risčia. 

Kresnas barzdotas vyras, paraginęs savo juodbėrį, prisivijo pik- 
tąjį raitelį ir sušuko: 

— Be reikalo tuos vaikigalius gąsdinai!.. Atmink, kad mus lydi 
trys Nalšios vyrai. 

— Tfu, kad tave, - atšovė raitelis, nusismaukdamas gobtuvą, 
lyg jam būtų pasidarę karšta. Pasirodė skepeta aprišta Martos galva. 
— Smerdai visur smerdai. Naujiena būtų, jei valdovas kreiptų į juos 
dėmesį. Tegu dirba savo darbą ir nesimaišo po žirgo kanopom. 

— Taaip, - lyg su pašaipa, lyg juokaudamas nutęsė kresnasis 
vyras, viena ranka pasiglostydamas žilstančią juodą barzdą. - Esi 
apsigimusi valdovė, Marfa, tik kur tavo pavaldiniai? 

Raitelė tik sušniurkštė. 

— Pakviesk man Fiodorą! - įsakmiai tarė. 

Kresnasis vyras suraukė antakius. 


—————  — ————— —— — —————— M o L 


* Kad jus miškinis paklaidintų!.. (Rus.) 

— Pasakysiu, kad kvietei, — tarė jis sausai, - bet atmink: tavo 
įsakinėjimai man ima atsibosti. Žinok savo vietą, moterie. 

Jis apgręžė arklį ir grįžo prie atsilikusios vorelės. 

Moters veide pasirodė paniekinama šypsena. Ji staigiu judesiu 
užsimetė gobtuvą ir, suspaudusi melsvas nuo žvarbos lūpas, 
pusbalsiu tarė: 

— Kvailys. 

“Nieko jis nesupranta, - su piktdžiuga pagalvojo Marfa. - Jis 
ir nenutuokia, ką aš sumaniau. Jam terūpi, ką pagalvos šitų prakeiktų 
pagonių valdovas, kokią naudą tai duos kniaziui Borisui... O keršto 
saldumas?.. Ar jis tai supranta? Ar supranta, koks bus džiaugsmas, 
pamačius baimę tos prakeiktos mergos akyse? Ir ta motina... Ta, 
kuri į mane žvelgė iš aukšto... O!.. Išgaruos visa jos didybė. Kaip 
mat išgaruos... Tai jos abi kaltos dėl tos velniavos Traupėje... Bet..." 

Marta skausmingai susiraukė. Ji susigūžė, lyg iš tikrųjų būtų 
pasidarę šalta. 

— Nuo)!.. - sušuko ir vėl sudavė pentinais ristele bėgančiam žirgui 
į šonus. 

Stambus eržilas šnarpšdamas aplenkė ją, ir balne sėdintis vy- 
ras atsuko į Martą nejudrų veidą. Užgriuvę vokai slėpė akis. 

— Fiodorai, - garsiai tarė Marfa, - mes jau netoli tikslo. Jos 
turbūt šitam slėny arba pily. Atsimink, kad turime būti labai 
atsargūs. Turime elgtis su jomis lyg su stiklo indais, kol išviliosi- 
me iš čia. Bet paskui... 

Ji šelmiškai mirktelėjo Fiodorui ir sukikeno. Fiodoras tylėjo, 
neatmerkdamas akių. 

— Paskui jos tebus molio puodynės, - sušvokštė ji. - Trenkei 
kartą kitą, ir pažiro šukės... 

Fiodoras kilstelėjo akių vokus. Nedaug tegalėjai ir dabar iš akių 
išskaityti. Jos žvelgė blausiai ir be išraiškos. 

— Nejaugi dar vis nesupranti?.. - paklausė ji aštriai. - Tu būsi 
mano keršto įrankis. Suvoki tai?.. Jų nežudysim iš karto. Tai tu... 
Tu jas pažeminsi, kaip pažemint tegalima... 

Fiodoras pakrutino savo perkreiptą galvą. Nebuvo aišku, ar ją 
papurtė neigdamas, ar palingavo pritardamas. 

— Jei nesupranti, tuo geriau... - išsiviepė Marfa. - Ačiū Dievui 
ir Svarogui!.. Keršto saldumas skirtas man... O tau, mulki ne- 
laimingas, tau irgi bus malonumo. Gausi ją už vergę. 

Fiodoras sumirksėjo užgriuvusiais akių vokais. Vis dar nebuvo 
aišku, ar suprato. 

— Tą raganą... - pakartojo Marfa. - Kuriai šėtonas taiklumą 
dovanojo. Kuri Tolvaikį nušovė, o tau sprandą susuko. Ar patiks? 

Fiodoro lūpas iškreipė kreiva šypseną, o paskui iš krūtinės 
gilumos pasigirdo garsas, panašus į patenkinto plėšrūno urzgimą. 

— Patiks, - kimiai tarė jis. 

Marfa piktai sukikeno ir patapšnojo žirgui per sprandą. 

— Na pagaliau! Visada buvai geras tarnas, Fiodorai, - tarė ji. 
— O dabar privalai manęs klausyti dar labiau. Tik manęs. Supranti'? 

Nors galva ir buvo perkreipta, buvo aišku, kad Fiodoras ją 
linguoja pritardamas. 

Aplenkęs šventųjų ąžuolų giraitę pagarbiu lankstu, kad 
nepapiktintų žynių, raitelių būrys prijojo prie kalvos. Rūsčios pilies 
sienos didingai kilo į dangų ir, rodos, su tyliu priešiškumu sutiko 
atvykusius svetimšalius. 


LŽ 


Palikę būrį kieme, Marfa ir Jefrosimas patraukė prie valdovo 
rūmų. Pagyvenęs karys grandijų šarvais, pasitikęs juos prie durų, 
neparodė nei nustebimo, nei tinkamos pagarbos. 

— Tai ir būsit tie pskoviečiai? - burbtelėjo jis. - Valdovo, kaip 
jums sakė prie vartų, nėra. Apie jus pranešėm kunigaikštienei. Ji- 
nai jūsų laukia didžiojoje menėje. Eikite paskui mane. 

Marta atsiduso. 

— Kaip gaila! - tarė. - Mes vežėme jam sveikatos ir stiprybės 
palinkėjimus nuo Pskovo kniaziaus šviesiausiojo Boriso... 

Pilėnas metė aštrų žvilgsnį per petį: 

— Atvežėte laišką? 

— Ne, ne laišką... - sutriko Marfa, toliau eidama paskui karį. 
— Laišką veža kiti... Tiesa, dar norėtume sužinoti, kur yra tokios 

moterys iš Žemaitijos... Viena iš jų puikiai šaudo, matyt, pats Kovas 
ją globoja. Drąsi mergina, o ir ūgio, ir jėgos jai dievai nepagailėjo!.. 

— Aš domiuosi tik savo valdovo reikalais, - sausai atkirto pilėnas 
ir paspartino žingsnį. 

Marfa prikando lūpą, nes paprasta nepagarba dabar skambėjo 
tarsi patyčios. Tačiau reikėjo valdytis. 

— Ji mūsų pažįstama ir vylėmės sutikti... 

— Žmonės iš Pskovo, - sustojęs ant atvertų durų slenksčio, 
garsiai šūktelėjo pilėnas. - Bojarinas Jefrosimas ir jo sesuo Marfa. 

— Tegu užeina, - atsiliepė pavargęs, duslus moteriškas balsas. 

Mindaugo žmona, susisupusi į kailinius, sėdėjo prie menės lan- 
go, ir blyški dienos šviesa krito ant jos veido. Kunigaikštienė 
akivaizdžiai nesveikavo; ant skruostų matėsi raudonos dėmės, akys 
buvo įkritusios, lūpų linija beveik nesiskyrė nuo išbalusios odos. 

Greta jos, ant gauruoto lokio kailio patiesalo, sidabrinių pini- 
gėlių vėriniu žaidė kokių penkerių metų vaikas, ilgi šviesūs plaukai 
driko jam ant raudono durtinio. Pamatęs svetimus žmones, pakėlė 
akis ir smalsiai į juos įsispoksojo. 

— Ringaile! - pašaukė Mindaugienė. 

Įbėgo jauna mergina. 

— Išvesk Vaišvilką, — paliepė jai kunigaikštienė ir tvirčiau 
apsisiautė kailiniais. Matyt, ją krėtė šaltis. 

Mergina, paėmusi vaiką už rankos, išsivedė. Sidabro vėrinys 
liko ant patiesalo. Kunigaikštienė akimis paglostė paliktą žaislą ir 
tarsi atsiminusi, jog prieš ją stovi svečiai, lengvai linktelėjo galvą. 
Į priekį išėjo kokios trisdešimties metų vyras ir nusilenkė daug 
žemiau. Jam teko vertėjo pareigos. Vyresnysis karys liko stovėti 
netoli durų, bet buvo akivaizdu, jog ir jis pokalbyje dalyvaus. 

- Atvykote iš Pskovo? Su Nalšios Daujoto įgaliojimais?.. - Kol 
vertėjas sklandžiai kartojo jos žodžius, Mindaugienė įsmeigė į sve- 
čius karščiuojančias, bet stebėtinai skvarbias akis. Pirma ji nužvelgė 
Martą ir tuo tarsi jai perdavė balsą. | 

— Taip, šviesioji kunigaikštiene, - nusilenkė Marfa. - Su Nal- 
šios valdovo ir jo kilmingos žmonos įgaliojimais bei linkėjimais. 

— Apgailestauju, kad nėra paties valdovo, - kunigaikštienė 

pakilo nuo suolo ir priėjo arčiau pskoviečių. Dabar gerai matėsi 
tamsūs ratilai po jos akimis ir raukšlelės lūpų kampučiuose. - Ta- 
čiau štai ten stovi valdovo patarėjas, jis mane patikslins, jei suklysiu. 
O Mindaugo valią ir jo mintis aš pažįstu gerai. Taigi, klausau. 

Dabar žingsnį į priekį žengė Jefrosimas. Jis nusilenkė beveik 
taip pat žemai, kaip lenkdavosi Pskovo kniaziui. 

— Kas svarbiausia, turiū didžią garbę perduoti linkėjimus 
valdovui Mindaugui nuo šviesiausiojo Pskovo kniaziaus Boriso. 
Linki jis geros sveikatos ir daug sėkmės ir tikisi, jog jų draugystė 
stiprės ir ateityje... 

Jefrosimas kalbėjo lėtai, o vertėjas bėrė lietuviškus žodžius tar- 
si kur skubėtų. Vos jam baigus kunigaikštienė linktelėjo galvą. 

— Dėkojame, - tarė ji paprastai. - Vilniaus valdovas taip pat 
perduoda linkėjimus Pskovo kniaziui. 

Ji nutilo ir laukė. Atrodė, kad kunigaikštienė nekantrauja. 

— Vienas reikalas, kuris rūpi mano valdovui, yra toks... - tarė 
Jefrosimas, atsargiai rinkdamas žodžius. Nors pats ir neturėjo 
galimybės patikrinti, ar vertėjas juos tiksliai verčia, bet tai gebėjo 
padaryti Marfa. - Beveik prieš metus kaimyninėje Deltuvoje klojosi 
skaudūs įvykiai. Žuvo teisėtas Traupės žemių įpėdinis, liko žiauriai 
nuskriausta šviesiausiojo Boriso pavaldinė, šio jaunuolio motina. 
Buvo šiurkščiai pažeistas teisėtumas. Galiu pranešti, jog ir Nalšios 
valdovui, garbiajam Daujotui, tai sudaro rūpesčių... 

Jefrosimas palaukė, nes buvo akivaizdu, kad kunigaikštienė 
vertėjo žodžius atidžiai seka. 

— Deja, iš mirusiųjų pasaulio sūnaus motinai negali grąžinti net 
valdovai,- tęsė jis. - Bet į pažeistą teisę jie gali ir privalo atkreipti 
dėmesį. Esu tikras, jog maloningasis valdovas Mindaugas panorės... 

Jefrosimas norėjo tęsti, tačiau vertėjui išvertus šiuos Žodžius, 
Mindaugienė papurtė galvą. 

— Kieno teisę? — pakartojo vertėjas jos tiesų klausimą. — Deltuva 
yra dalis mano valdovo, Mindaugo, tėvonijos. Tai ten buvo antpuo- 
lis. Tuo nuožmiu antpuoliu išties buvo pažeista teisė, tačiau Traupėje 
liko Mindaugo vietininkas. Atleiskit, kuo jis vardu? 

— Rikis Kuntas, - tuoj pat pridūrė prie durų stovintis patarėjas. 

— Taigi, garbusis rikis Kuntas. 

— Tačiau teisėtas paveldėtojas juk žuvo... - sutrikęs pratarė 
Jefrosimas. 

Vos išvertus šiuos žodžius, kunigaikštienė vėl papurtė galvą. 

— Jei Kuntas nepaliks palikuonių, valdovas Mindaugas skirs 
paveldėtoją. Tik jam priklauso ši teisė. Tik jam, ir niekam kitam. 

"Iarta buvo be jokių pagražinimų. Ir Mindaugienės įsitikini- 
mas, ir patarėjo akmeninis veidas aiškiai ženklino, jog tai yra 
Mindaugo nuostata. Deltuva priklauso jam, ir jokių pašalinių 
įsikišimo jis nepakęs ir į jokias derybas neis. 

Jefrosimui net kvapą užgniaužė nuo tokio atsakymo. Jis jau 
buvo paruošęs pasiūlymus, kaip atitaisyti skriaudą, kurią per sa- 
vo pavaldinę patyrė šviesiausiasis Borisas. Tie pasiūlymai lietė 
Polocko žemes, naujas sutartis, lengvatas vežant prekes ar samdant 
karius ir daug kitų. Tačiau taip vienu kirčiu nukirtus derybų ga- 
limybes, visos prarado prasmę. 

— Perduosiu tai šviesiausiajam Borisui, - tramdydamas įniršį 
išspaudė Jefrosimas. — Taip pat ir Nalšios valdovui... 

— Daujotas pats privalo tai Žinoti, - trumpai užbaigė Min- 
daugienė. - Atleiskite man, moteriai, jei ką būsiu nepakankamai 
aiškiai pasakiusi. 

— Aiškumo netrūksta... - sumurmėjo Jefrosimas. Jei prieš jį 
būtų buvęs vyras, kad ir pats Mindaugas, jis būtų atviriau parodęs 
savo pyktį. Tačiau priešais stovėjo serganti moteris, kuriai, atrodė, 
net stovėti buvo nelengva, ir Jefrosimas net pasijuto dėl to kaltas. 

— Tai... Tai gal atleisite, - pradėjo jis ir, žvilgtelėjęs į Martą, 
suprato, kaip sunkiai tramdo savo pasipiktinimą jo sesuo. Atrodė, 
ir kunigaikštienė pastebėjo, kaip tirštai paraudo Marfa. 

— Jūs negaluojate, gerbiamoji? — paklausė ji. — Gal pakviesti 
žynį? Atleiskite, ir mano sveikata truputį pašlijusi... 

Šis moteriškas pasidalinimas negalia jai tarsi suteikė galimybę 
nebepaisyti svečios šalies pasiuntiniams paprastai skiriamo man- 
dagumo. Kunigaikštienė lėtai nuėjo prie kailiu užkloto suolo ir 
sunkiai atsisėdo. 

Marfai nereikėjo laukti, kol vertėjas išvers. 

— Ne, aš... Aš, ačiū Dievui, sveika... —- iškošė ji pro dantis, laiku 
atsiminus, jog reikia atsakyti rusiškai. - Mes, matote... Turėjau dar 
klausimą. Apie dvi kilmingas moteris iš Žemaitijos. Viena jų taikli 
šaulė. Gal jūsų pilėnai ką nors apie jas žino? 

Kad iš nekantrumo nesudrebėtų rankos, Marfa prispaudė jas 
prie krūtinės. 

Vos išvertus, kunigaikštienės veidas pagyvėjo. 

— Iš Žemaitijos! Tai ir aš gi žinau. Oo, jūs turite omenyje 
merginą, kuri savo taiklumu visus pribloškė?.. 

— Tai ta!.. - tarė Marfa garsiai, ir vertėjas įtariai pažvelgė į ją, 
nes jis kunigaikštienės žodžių išversti dar nebuvo suspėjęs. 

— Puikiai prisimenu! — Kunigaikštienė sugebėjo net šyptelėti. 
— Visi buvome nustebę. Ypač Galaunė, Daujoto žmona. Ji tuo 
metu svečiavosi čia, pily. Matėme tuos visus šaudymus. 

— Taip. Tai ta, - dusliai tarė Marfa. - Kur ji dabar?.. 

— Iš pradžių nelabai norėjau tuo tikėti, - tęsė Mindaugienė, 
tarsi neišgirdusi paskutinio klausimo. - Įsivaizduokit tik, merginos 
motina padėjo plaštaką ant medžio kamieno, o duktė šaudė. Ir ne 
iš lanko, bet iš kryžlankio. Ir pataikė tiesiai tarp pirštų. Net tris 
kartus. Iš neįmanomo atstumo! 

— Ta... - pakartojo Marfa. - Ar galėtumėt pasakyti, kur ji? 

— Dabar?.. - Mindaugo Žmona atsilošė į sieną ir užsimerkė. 
Atrodė, kad ją apvaldė silpnumas. - Tai buvo jau prieš mėnesį. 
Kur ji dabar, tikrai nežinau... Gal grįžo į Žemaitiją... 

Prie durų stovintis nekalbusis patarėjas grandijų šarvais pajudė- 
jo jų pusėn. Tai rodė, jog pokalbis pasibaigė. 

— Valdovo žmona nesveikuoja. Prašome... 

Jefrosimas jau žengė durų link. Marfa, bejėgiškai skėstelėjusi 
rankomis, pajudėjo įkandin jo. Tarpduryje ji nebesusivaldė. 

— Nejaugi niekas nežino, kas nutiko toms žemaičių moterims?.. 
— pratrūko ji. - Kur jos?.. Išvyko?.. Ar pasiliko čia, Vilniuje?.. 

"IVlusis patarėjas, kaip ir prieš tai, atsainiai papurtė galvą. 

— Aš užsiimu savo valdovo reikalais, — tarė jis atšiauriai. - Tik 
tuo. Linkime jums sėkmingos kelionės... 

Persekiojimas 


rūmokšniuose kažkas sušlamėjo. Tarsi koks lokys ar 
šernas pro juos brautųsi. 

— Ai!.. - sukliko arčiausiai stovėjusi Milda. 
Iš šaltekšnyno pirmiausiai išlindo senio galva, paskui 
pasirodė jis visas. Senis atsistojo, sukiodamas galvą į visas puses. 
Nosies šnervės gaudė orą, tarsi tikrintų, ar visi raiteliai čia atjojo. 

— Deivė neklydo, - tarė aklasis ir sukikeno. - Ji neklysta niekad. 
"Tai ar nusilenksit jai, bėdžiai nelaimingi?.. 

— Tai sakyk, ką mes turime daryti? - Medeina tiriamai pažvelgė 
seniui į nerėges akis. 

Šis, tarsi pajutęs Medeinos žvilgsnį, pats skubiai užsimerkė ir 
sumurmėjo: 

— Nagi, ką?.. Privalu Žinot. Reikia paaukoti vieną vėlę. Vieną 
vėlę iš viso būrio, - argi tai daug?.. 

— Jis nori mano vėlės... - suaimanavo Milda. - O dievai! Kaip 
aš grįšiu Ventėn?.. 

Senis susiraukęs dėbtelėjo į ją. 

— Egi kam tau ji? — rūsčiai tarė jis. — Esi ir taip tuščia kaip ant 
mieto pamauta puodynė... 

Atrodė, jis norėjo eiti Mildos link, bet staiga sustojo. Pasisuko 
į priešingą pusę, įtraukė galvą į pečius ir susigūžė. 

— Nedrįsk... Nedrįsk čia lįsti! - suriko. - Tai aš aptikau vėlę 
Didžiajai Motinai. 

Atsigręžė ir visi kiti. Ten, kur samanų kelias, atrodo, smego į 
neperžengiamą liūną, staiga atsirado kitas senis. Ūgiu ir išvaizda 
jis buvo stebėtinai panašus, nors ir ne taip apskretęs. Be to, iš 
laikysenos buvo aišku, jog jis regi. 

— Praamžiau dieve!.. - ištrūko jam iš lūpų. —- Tai juk Žmonės iš 
Šventaragio!.. Ir pataikėt ant žlibiaus Preivilo... 

— Mes iš Žemaičių, - pataisė jį Eitminas, o Medeina atsiduso: 

— Perkūne dievaiti, štai ir Mediveiša. Bet nemanau, kad 
paklydome. Šitas senis mus paklaidino. 

— Nedrįsk brautis!.. Nedrįsk, tu smarve, - širdo aklasis. Jis 
skeryčiojo rankomis, vėjelis, nušlamėjęs per liūną, pašiaušė jo re- 
tus žilus plaukus. Atrodė jis tarsi koks nušiuręs, įširdęs apuokas. 

Mediveiša jau buvo taip arti, jog matėsi, kad ir jis įpykęs. 

— Ko čia vargini keleivius, tu, liūno knysly nelemtas! - šaukė 
Mediveiša. Jei tas atrodė kaip nušiuręs apuokas, tai Mediveiša 
daugiau buvo panašus į įkiršintą teterviną. - A, jis savo uosle at- 
seka! Nosis it paties babaužio, atrandančio vaikus pagal pieno 
kvapą!.. Kaip tu nesuuosi arklių ir vyrų prakaito!.. 

Aklojo šnervės vos vos suvirpėjo. 

— Tai tu nieko nematai, Mediveiša, — įniršęs suniurzgė jis. — 
Žlibas nelyg tik gimęs šunytis... Ne tik dievai, net nušiuręs kaukas 
tavęs neklauso. Nedrįsk čia man painiotis... 

— Pradink!.. Pėdink į savo irštvą!.. Ar Žinai, ką čia klaidinai 
savo liūnuose? 

— Vėlę... Didžiajai Motinai... 

— Tu žlibiau nelaimingas... Čia gi žynė, kuri atkeiks kaimą. 

Aklasis iškėlė rankas ir sukrutino pirštus, nukreiptus Medeinos 
link. Jis užsimerkė ir giliai įkvėpė orą. Atrodė, kad jo veidas kiek 
pabalo. 

— Nesistenk... Tie burtai ne tavo jėgoms, - tęsė Mediveiša 
atšiauriai. — Tu tik kenkti sugebi, tik kenkti ir dar kvailus žmones 
gąsdinti. Tavo deivė papelky murkdosi arba pelėda pasivertusi kaukus 
peri. Ne veltui Ganda ją vadina!.. 

Aklasis spragtelėjo pirštais ir sušnypštė lyg ant įkaitusio Židinio 
akmens palietas viralas. 

— Tai per jį čia tiek bėdų! - Mediveiša dabar atsigręžė į Medei- 
ną. — Jis manė, kad jis didesnis žynys už tą juodą nelyg varnas ru- 
są... Kalbėjo žmonėms, kad nieko nebūsią, o tas prakeikė, ir Židinio 
deivės apleido kaimą. Tai ruso paklausė dvasios, o ne tavęs, tu 
prasmirdęs skarmaliau. Dievams dėkui, kad Šventaragio žyniai 
mums padėjo. Tačiau bėda dar nesibaigė. 

Akląjį suėmė toks įtūžis, kad jis nebesugebėjo tinkamai atsaky- 
ti. Švokštė kažką pro savo pageltusius dantis ir grūmojo liesais 
kumšteliais. 

— Eik į savo tamsybes ir ten garbink Mogilę, - nekantriai tarė 
Mediveiša. —- Nes neištvėręs vošiu per momenį. 

Aklasis taip staigiai apsisuko, kad net skarmalai subangavo. 

Jau buvo bežengiąs į krūmus, jau lapai buvo beužsiskleidžią jam 
už nugaros, kai lyg gyvatės įgeltas stryktelėjo, ištiesė kumštelį ke- 
leivių pusėn ir kažką nuožmiai sukriokė. 

— Perkūno ugnie šventoji!.. - aiktelėjo Mediveiša. - Tas nelemtas 
žabalius nori jus prakeikti!.. 

Medeina žengė į priekį. 

— Aš nebijau jo prakeikimo, - tarė ji ramiai. - Tėgu mane pirmąją 
prakeikia. 

Aklasis krūmuose tik suurzgė. Įbedęs nereges akis į Medeiną, 
žiojosi, — rodės, tuoj prapliups baisiausiais prakeiksmais, - bet staiga 
kiauktelėjo lyg paspirtas šuniūkštis ir įsikando iškeltą grūmojimui 
kumštelį. 

Pelkių senis pagarbiai žvilgtelėjo į Medeiną. 

— Prūtas žino, ką siunčia, - sumurmėjo sau į barzdą. - Taip ir 
reikia tam irštviniui, atmušė iltis. 

Aklasis dar kartą gailiai kiauktelėjo ir lyg primuštas šuniukas 
sunkiai nusvirduliavo per krūmus. Užkliuvęs už eglaitės, parpuo- 
lė ir nuropojo per samanas, maigydamas vėlyvuosius šungrybius, 
margais tilteliais pabirusius papelky, kol dingo už didelio apsa- 
manojusio kelmo. 

Visi, netekę žado, žiūrėjo jam įkandin. 

Pirmasis atsipeikėjo Einius. 

— Papasakosiu Ventėje, jog regėjau kukį, - tarė jis lyg su pagarba, 
lyg stebėdamasis. - Ir kad jo galia niekis prieš motinos. 

— O ką gi aš būčiau veikus be vėlės? — suaimanavo kiek atkutusi 
Milda. — Kaip putrą iš ryto išvirčiau? Net galva sukasi!.. 

— Tavo galvelė varškinė, - numojo Einius. - Kaip ji suksis? 

Pelkių senis dėbtelėjo į juos niauriu žvilgsniu, kuris rodė, j0g 
dabar juokams ne vieta. 

— Deivė tai deivė, - rūsčiai tarė jis. — Ir tas žlibius su ja išties 
šnekasi. Ir vardas jos žinomas. Giltinė ji, štai kas. 

Medeina, tebežiūrėjusi į tą pusę, kur nuropojo aklasis, staigiai 
atsigręžė. 

— Giltinė? —- pakartojo tyliai. 

Medeina sunerimusi apžvelgė būrį - susimąsčiusią Jundą, Einių, 

paslapčia besižodžiuojantį su įraudusia Milda, karius, kurie, pratę 
prie Žygių ir mūšio pavojų, jautėsi nejaukiai, susidūrę su dievų bei 
dvasių pasauliu. Tai buvo žynių sritis, ir dabar jie pasimetė. 

— Gerieji miškų dievai, - sumurmėjo Medeina, - padėkit mums, 
vardan Laimos. Ne deivę, o pamišusį žmogų aš nuvijau. Mėnulės 
pasiųsta neganda slenka mūsų pėdomis. Reikia skubėti. 

Jos šnabždesį išgirdo Jūnda. 

— Et, motin, - tarė ji, liūdnai šypteldama. — Argi nuo dievų 
ištarties pabėgsi?.. 

Palšvoji kumelė šnarpštė ir kanopa kasė žemę, lyg stebėdamasi, 
kodėl jos šeimininkė tokia sugniužusi ir abejinga sėdi, žemai 
nuleidusi galvą, ant patiesto ant žalsvų samanų apsiausto. 

— Nekalbėk šitaip, vaikeli, - Medeina padėjo rankas Jundai 
ant pečių ir įsakmiai tarė: — Kelkis! Pamiršk visa tai, kas buvo. 
Dabar svarbiausia - pasiekti Ventę. Mediveiša parodys mums kelią 
per liūną. Nepasiduok Slogutei. Kelkis!.. 

Junda lėtai pakilo nuo žolės, užsimetė ant pečių suglamžytą 
apsiaustą ir, netarusi nė žodžio, priėjo prie nerimstančios kumelės. 

— E, ne!.. - sušuko senis. - Nuo arklių tai jau nulipkit!.. Saugiau 
bus, jei vesitės juos už pavadžių. 

Nužvelgęs būrį, jis vyptelėjo ir tarė: 

— Nesibaiminkrt, neprasmegs jūsų ristūnai, nebent koks 
vienšniurkšlis užsimanytų arklienos ir nusitemptų už uodegos. 
Velniakelis platus, ne tokiems arkliams ir kariams, kaip jūs, buvo 
grįstas, o tikriems milžinams. 

Daugiau netaręs nė žodžio, jis apsisuko ir nupėdino per kemsus, 
atsargiai keldamas kojas. Vesdamiesi arklius, paskui jį patraukė 
kiti. 

— Turime suspėti, kol vakaras ateis! - senis neramiai dirstelėjo 
į dangų. - Šiąnakt nesimatys nei Kaušo, nei Šuns galvos. Dangus 
lyg atvėsusiais taukais aptrauktas, kad jį kur plynios, tokį orą. 

Jis nusišnypštė nosį į rankovę ir sumurmėjo: 

— Praamžiau šviesusis, padėk mums, kad nenumarmėtume pas 
Poklių. Turėtų jis darbelio, kankindamas mūsų sielas... 

Arklių kojos giliai smego į dumblą, jie prunkštė ir baidėsi keistų 

vakarinio liūno garsų — kažkas gailiai klykavo, retkarčiais pasi- 
girsdavo tolimas tarytum jaučio baubimas, - rėkė baublys, - ir vis 
tirštėjant prieblandai, pažeme ėmė vinguriuoti keisti šešėliai — lyg 
gyvačių, lyg driežų. 

— Et, - lyg atspėjęs neramias keleivių mintis, paguodė senis. — 
Žemynos gyvulėliai žiemomygio atgulė. Neturėtų cvaktelėti. 

Toliau maknojo per dumblą tylėdami. Vietomis, nors pelkė 
atrodė visai tokia pati, kaip ir prieš tai, tekdavo staigiai pasukti į 
dešinę ar į kairę. Vienu metu, prajojus pro pat gličiais maurais ap- 
trauktą akivarą, prireikė net apsigręžti ir trumpam maknoti atgal. 
Pagaliau kūlgrinda vis labiau kilo į pelkės paviršių. Arkliai ir žmo- 
nės ėmė žengti lengviau. Pasitaikydavo vis daugiau kupstų, ap- 
augusių pušaitėmis ir berželiais. Prietema tirštėjo, ir senis jau beveik 
nosimi matavo liūno paviršių, kol pagaliau atsitiesė ir patenkintas 
tarė: 

— Cheee... rodos, viskas. Atėjom! 

Priešais tarsi aukšta tamsos siena juodavo miškas. 

Kieme būreliu stovėjo Jefrosimo kariai. Palyda iš Nalšios laikėsi 
nuo jų atokiau, nes, nesuprasdama pskoviečių šnekos, negalėjo 
bendrauti. O gal ir neturėjo noro... Prunkštė nubalnoti Žirgai; nuo 
įkaitusių nugarų kilo garas. Arklininkas, pripylęs pilną liepinį lovį 
vandens, šakėmis nešė didelę gabaną šieno. 

Iš rūmų išėjo nekalbusis pilėnas, rankos mostu pasišaukė 
sargybinį ir negarsiai tarė: 

— Nusileisk į slėnį ir pakviesk Prūtą ar Žvaigždautą. Pasakyk: 
valdovo žmona vėl silpna. Ir paskubėk, Trainy. 

Pilėnas palydėjo karį žvilgsniu, kol šis dingo už vartų, tada 
pasisuko į kiemo pusę, kur tyliai, bet, atrodo, piktai ginčijosi Pskovo 
valdovo pasiuntiniai. “Matyt, jie tikrai giminės,- pagalvojo. - Šiaip 
kažin ar taip rietųsi. Ir dar svetimoje šalyje..." 

Iš tiesų, vos išėjus iš Lietuvos valdovo menės, Jefrosimą užvaldė 
ilgai tramdytas pyktis. Neliko jį ant ko išlieti, išskyrus Martą. 

— Atvedei čia mane, kad pagonys pažemintų,- pusbalsiu dėstė 

jis seseriai. - Tas Mindaugas per daug sau leidžia... Kas jis? 
Kniaziukas, kuris mūsų Borisui net už arklininką netiktų... Išsišo- 
kėlis! Kad pagonys vieni kitus žudo ir vienas kito žemes grobia, 
tai ko iš jų norėt. Bet kai į Polocką braunasi, to mes nepakęsim. 
O dabar štai, pati girdėjai, ką užgiedojo... 

— Negi nepastebėjai, kad Mindaugo ten net nebuvo,- pašai- 
piai atrėžė Marfa. - Kas svarbiausia, meluoja jie... Tartum tos bo- 
bos iš čia gegučių sparnais būtų išlėkusios. 

Jefrosimas tik sušvokštė. Į savo sesers pašaipas atsakyti jis 
neketino. 

— Keliausim atgal, - atsidusęs tarė jis. - Ir pagonių kniaziukui 
tai atsirūgs. 

— Niekur mes nekeliausim. Bent kol tų raganų nepagavom!.. 
— užsimiršusi garsiai šūktelėjo Marfa. - Ar tau neaišku, kad jie 
meluoja? 

— Tu man dar įsakinėsi? Kai šitiek kelio bergždžiai sukorėm!.. 

— Kas sako, kad bergždžiai? Kodėl bergždžiai'? 

— O kas mums liko? Atrodo, esi tokia pat kvaiša, kaip tas 
tavo skersakaklis Fiodoras... 

Kita proga tokio įžeidimo Marta broliui nebūtų atleidusi. Bet 
dabar ją degino nepermaldaujamas keršto troškimas. 

— Jos čia kažkur visai netoli... Ar supranti? Ir mes jas pagausim! 
Tada ir grįšim į Pskovą. Kartoju tau, kad grįšim tik su tom dviem 
žemaitėm! Tomis, kurios kaltos dėl Traupės. Pasakyk, broli, ar tada 
bus bergždžia mūsų kelionė? 

— Bet kur mes jas... pagausim?.. — nutęsė Jefrosimas. Prieš tai 
Ji apėmęs pyktis atlyžo. Tiesą žmonės sako, kad pyktis prastas proto 
brolis, tad reikėjo susikaupti ir pamąstyti. - Manai, tikrai galėtume 
jas pagauti? 

- Žinau, kad pagausim! - tvirtai tarė Marfa. 

Pskovo kariai, nepatenkinti, kad poilsis buvo toks trumpas, 
murmėdami ėjo prie ką tik nubalnotų žirgų. Kai būrys jau buvo 
pasirengęs išjoti, pilies vartuose pasirodė žilabarzdis žynys ilgais 

rūbais ir jį lydintis baltapūkis berniukas. Berniukas nešė, priglau- 
dęs prie krūtinės, kažkokius suvyniotus į drobinę skepetą daiktus. 
Abu sustojo prie rūmų durų. 

— Pabūsi čia, Ramuti, - pasakė žynys, įdėmiai nužvelgdamas 
svetimšalius. — Paskui padėsi man sugrįžti. 

Kai žynys, paėmęs drobinį ryšulį, įėjo į rūmus, Marfa prisiartino 
prie berniuko. Tas pažvelgė į ją nepatikliom akim. 

— Tas ponas ten, - Marfa parodė pirštu į Jefrosimą. - Jis netiki, 
kad tu ką nors gali žinoti. O aš sakau, kad toks guvus vaikas, kaip 
tu, be abejo Žinai viską, kas čia dedasi. 

Ramutis sušniurkštė nosim ir papūtė lūpas. Kad tokia puošni 
svetimšalė su juo taip gražiai kalbasi, jam patiko. 

— Ką man reikia, tą ir Žinau!.. - drąsiai atšovė jis. 

— Aš jam taip ir sakau, - tęsė Marfa. Ji sugebėjo net išspausti 
šypseną. - Bet jis vis vien netiki. Pavyzdžiui, jis mano, kad tu neži- 
nai, kur dabar tos moterys iš Žemaitijos, kurios buvo čia at- 
vykusios... Viena jų labai taikli šaulė. 

— Ot ir Žinau! Jos išjojo šiandien anksti rytą, - oriai paaiškino 
berniukas. 

— Jos išjojo namo? - skubiai paklausė Marta. 

— Taip, namo, - aiškino žynio pagalbininkas. — Bet pakeliui 
turės užsukti į vieną tokį kaimą. Na, jis ne visai pakeliui, o prie 
didžiojo kelio į rusų žemes. Bet Prūtas prašė, kad jos užsuktų... 

— Į kokį kaimą? 

— Mogilės. Sako, netoli Nalšios. 

— O kam joms ten užsukti? - paklausė Marta. 

Ramutis sumirksėjo. Čia jo žinių aruodas ėjo prie dugno ir jis 
taip greitai nesumetė, ką būtų galima pasakyti. Tuo metu iš rūmų 
Išėjo pats senasis Žynys. 

— Ramuti, - pašaukė jis. - Nubėgsi į alką, pakviesi Žvaigždautą. 
Tegu pasiima ugnies. Ir paskubėk! 

Žynys dėbtelėjo į Marfą. 

— Po jūsų apsilankymo valdovo Žmonai tapo sunkiau, - rūsčiai 
tarė jis. — Iš kur jūs ir kas jūs? 

— Mes atvežėme geriausius linkėjimus kunigaikščiui Mindaugui 

nuo Pskovo kniaziaus šviesiausiojo Boriso, - paaiškino Marfa. 

Jefrosimas stovėjo atokiau ir nesuprasdamas nei žodžio sekė 
tuos pokalbius. Kad sesuo kažką svarbaus sužinojo, jis suvokė iš 
staiga pasikeitusios jos veido išraiškos. 

— Cia jums nėra kas veikia, moterie, - rūsčiai tarė Žynys. — 
Norit pakerėti ir Mindaugo žmoną, kaip kad susukot protą Nalšios 
Daujoto Galaunei. Bet Lietuvoje taip nebus! Tad danginkitės, iš 
kur atsidanginę. 
 Netardama nei žodžio, Marfa atsuko žyniui nugarą. Ne tik 
Jefrosimo veide šmėkštelėjo nuostaba, bet ir Fiodoras, jau užsėdęs 
ant savo rambaus arklėno, pakraipė galvą, išvydęs pergalės 
džiaugsmu švytintį Martos veidą. 

— Jojam! - sušuko ji. - Tuojau pat!.. 

Jefrosimas į balną įsliuogė akies mirksniu. Užlipo ant savo 
kumelės ir Marfa. 

— Nejaugi sužinojai, kur jos? —- paklausė Jefrosimas pusbalsiu. 

— Viską dabar Žinau. Iškeliavo tik šiandien rytą. Išjojo didžiuoju 
keliu į mūsų Žemių pusę. Pavysime be didelio vargo. 

— "Tas senis burtininkas tau išsiplepėjo? —- gūžtelėjo pečiais 
Jefrosimas, tapšnodamas savo juodbėriui per sprandą. - O man 
pasirodė, kad jis mus prakeikia... 

— Kas žinojo, tas ir pasakė, - burbtelėjo Marfa. Dabar su savo 
žinojimu ji vėl tapo būrio galva ir neketino broliui atiduoti vado- 
vavimo. — Žinau ir į kokį kaimą tos bobos joja. Tad negaiškim. 

Netrukus raitelių būrys išjojo pro pilies vartus. 

Marfa, prišuoliavusi prie Nalšios vyrų, nusišypsojo jiems: 

— Nenorėtume daugiau jūsų varginti!.. Kunigaikščio Daujoto 
paliepimą įvykdėte - palydėjote mus iki Mindaugo pilies. Dabar 
galite grįžti namo. Perduokite mūsų padėką kunigaikštienei. 

Rudens dangus tarsi išbalinta drobė driekėsi virš galvos, už- 
dengdamas Saulės dievaitės veidą. Po juo, ant didžiojo kelio, su- 
stingo trys Nalšios raiteliai. Lyg ir ketinę iš pradžių sukti į pilį, jie 
vis dėlto apsigręžė ir nujojo į pietryčius, savo Žemių link. 

Kitas raitelių būrys, lyg šalto Giltinės kvėpavimo genamas, 
skubėjo į šiaurės vakarus. 

edeinai su palyda tą naktį teko nakvoti tamsiame 

eglyne. Nejauki pasitaikė naktis, gerai bent, jog 

užpelkėjusiame miške sausuolių netrūko ir Eitmino 

kariai pasikeisdami kūreno didelį ir kaitrų laužą. 
A jie iš eglyno jau įsidienojus ir dar paklaidžioję po krūmy- 
nus pagaliau pasiekė viešąjį kelią, vedantį iš Vilniaus į šiaurę. 

— Kaip galėjome jį pamesti? — krapštė pakaušį Eitminas, su: 
nuostaba žiūrėdamas į ne tik arklių kanopomis, bet ir vežimų 
provėžomis paženklintą kelią. - Rodos ir aklas tokį rastų... 

— Aklas tikrai rastų, — sutiko Medeina. - Bet mums dvasios 
akis aptemdė... Sugaišom, o laiko nebegrąžinsi. Gerai bent, kad 
Mediveiša tą kūlgrindą mums parodė... 

Ji atsisuko pasitikrinti, kaip sekasi seniui. Keistasis žynys, atro- 
dė, jau pritapo prie jų būrio. Jojo jis įsitaisęs Einiui už nugaros, 
kinkavo pusiau miegodamas ir retsykiais kažką sumurmėdavo į savo 
suveltą barzdą. 

— Dabar, kai kelią radom, mums jo ir nebereikia, - pusbalsiu 
tarė Eitminas. Karys negalėjo atleisti tiems nuskurusiems pelkių 
žyniams. Jam atrodė, kad dėl jų abiejų kaltės sugaišta tiek laiko. 
— Gal nustumiam jį į griovį ir jojam sau?.. 

Medeina papurtė galvą. 

— Nekalbėk taip: Jis pažįsta šias vietas. Be to, jo širdis neapturi 
pikto. Aš tai jaučiu. Tai ne anas, kuris nuropojo į kemsynus. 

Eitminas pasikasė barzdą lyg abejodamas. 

— Neapturi tai neapturi, — atsiduso jis. - Gal ir gerai, kad 
neapturi. Tik va, Sarčio gaila. Dviguba našta... 

— Ne tik Sarčio, - pridūrė Medeina. - Reikia pasirūpinti ir 
kitais žirgais. Ganiavos eglyne suvis nebuvo, o pakelės viksvomis 
jie neilgai bus gyvi. Kažin, ar dar toli tas Mogilės kaimas?.. 

— Egi tas senis turėtų žinoti, - Eitminas dirstelėjo per petį. - 
Prisiklijavo prie mūsų kaip varnalėša. Iėgu duoda bent naudą. 

Medeina pristabdė savo žirgą, laukdama nesparčiai žengiančio 
Einiaus Sarčio. 

— Mama, aš pavargau!.. - pasiskundė Einius, kai jie prijojo. 
Jis pasuko galvą ir pašnairavo į senį, įsitaisiusį už nugaros. — Ir 


104 


mano Sartis vos gyvas. Baisi kupeta! Velka kanopas lyg pusmiris 
kuinas. 

Sartis suprunkštė lyg nesutikdamas ir papurtė ilgakartę galvą. 
Mediveiša pramerkė akis. 

— Gal čia kur yra pilaitė? — kreipėsi Medeina į senį. - Arkliams 
reikia pašaro, 0 mums pravartu sušilti. Naktis eglyne sustingdė visus 
kaulus. O Mogilės kaimas turbūt dar toli?.. 

Senis atsikrenkštė. Mažos akutės po tirštais antakiais gudriai 
blykstelėjo. 

— Ar toli? — jis pasikrapštė barzdą. - Nelyg kaip ir kuo matuosi. 
Ar jums skubu, moterie? 

— Arkliams ganiavos reikia, - tarė Medeina. - Manau, ten 
pievų rasis. Jei iki vakaro pasiektume. 

Senis suraukė antakius ir susimąstė. 

— Hm, - pagaliau tarė. - Žinau čia tokią vietelę... Pakeliui... 
Matot priekyje raudonus klevus? Ten vinguriuoja toks šunkelis. 
Pajojus juo kelis šimtus žingsnių, už eglių guoto rasit kaimą. Pirkių 
ir tvartų iki valiai. O pievų tai visas slėnis. Iš vienos pusės - pelkės, 
iš kitos — skardis, apaugęs miškais. O už tų pelkių - kraujas! 

Jis nusišnypštė nosį į rankovę, privertęs krūptelti Einių. 

Medeina pažvelgė į tolį, kur dūlavo miško juosta. Prisimerkus 
galima buvo įžvelgti raustelėjusį plotelį. Matyt, geras akis turi senis, 
jei atskyrė, jog ten auga klevai. “Kraujas... sumurmėjo ji sau. — 
Atrodo, kraujo ir pykčio šiame pelkių krašte per akis". Ji sukirto 
kumelei ir nušuoliavo į priekį. 

— Ai ai, - liūdnai tarė senis. - Kažko taip neramu, kad net 
kaulai gelia. Ar čia mano deivė valdovė rūstauja, ar koks gumbas 
įsimetė... 

Jis pasičiupinėjo šoną ir sumurmėjo: 

— Tas tavo Sartis man kaulus atkratė, vaikėze. 

Einius suirzo: 

— O kas liepė jot? Kulniuot galėjai... 

— Tau dar pienas nuo lūpų nenudžiūvo, vaikiūkšti, - suirzo se- 
nis. - Sulaukęs mano metų, nebepurkščiosi. Sėdėsi troboj prie ka- 
tilo ir trukdysi moterims putrą virti. Jei tiekos metų sulauksi. 

Kurį laiką jie jojo tylėdami. Tolimoji miško juosta po truputį 
artėjo. Nors Einius ir lenkėsi kiek įmanydamas į priekį, senis vis 
tiek rėmėsi kakta jam į nugarą. 

— Ugnelė būtų ne pro šalį, sąnariai atitirptų, - pagaliau atsiduso 
Mediveiša ir garsiai sučepsėjo, atkišęs lūpas. — O karšto viralo šla- 
kas vėdarui dabar tikrai praverstų... 

“Na, nors kartą protingai pašnekėjo", - pagalvojo Einius ir net 
nesusiraukė, seniui vėl nusišnirpštus. 

Už klevų, panašių į pilkam danguje plaukiančius raudonus 
debesis, raiteliai pasuko vingiuotu ir duobėtu šunkeliu. Keli 
stabtelėjo, laukdami likusiųjų. 

Senis už nugaros dusliai atsikrenkštė. 

— - Egi ar matai, kur 2 praplaukta? — sušvokštė Einiui 1 
neatsigavo. 

— Eglės kaip eglės, — žvilgtelėjęs į priekį, atsakė Einius. 

Senis tik paniekinamai sušnarpštė. 

— Daugiau nė žodžio nesakysiu, - sumurmėjo jis. — Tu vis tiek 
nieko nei matai, nei supranti. 

Už eglių atsivėrė lapus jau numetusių medžių retmiškis, 
užsibaigiantis tolima miško siena. Už kokių dviejų šimtų žingsnių 
matėsi pirmi pirkių stogai. Tarsi sulytos, pajuodusios šieno kaugės 
jie tęsėsi beveik iki pat girios. Tarp pirkių matėsi drėbto molio 
sienom tvartai, statinių tvorom aptverti laidarai. Tarsi juodos ger- 
vės stypsojo šulinių svirtys. Kaimas kaip kaimas, tačiau kažko jam 
trūko. Gyvybės! Visur viešpatavo nejauki tyla, pro kraigus ne- 
sismelkė dūmai, nelojo šunys, nelakstė vaikai. Nei žmonių, paukščių, 
nei gyvulių balsai nedrumstė šios pilkos tylos. Tik didelis juodas 
varnas tupėjo ant statinių tvoros ir kruopščiai valėsi snapą. 

Negera nuojauta vėl nusmelkė Medeiną. 

— Atrodo, būsim radę, - tarė ji pusbalsiu. - Prakeiktoji Mogilė... 

Visi sustojo kaip įbesti. Tik Einius pavarė savo Sartį į priekį. 

— Negi josi pas Giltinę, paikas vaiki? — sušvokštė už nugaros 
senis. Einius nebeapsikęsdamas nušoko nuo Sarčio, metė pavadį 
seniui ir nužingsniavo į kaimo pusę. 

— Neik per toli, Einuti!.. - perspėdama sušuko Medeina. 

Varnas, šaižiai surikęs, pakilo nuo tvoros ir nuplasnojo į miško 
pusę. Einius sustojo ir atsigręžė į motiną. Taip, kaip darydavo dar 
būdamas trejų metų, kai lakstydamas po Ventės pilies kiemą 
atsisukdavo pasitikrinti, ar ne per toli nubėgo nuo mamos. Žengė 
dar kelis žingsnius, po to pasilenkęs išsirovė smilgą ir ją kram- 
tydamas neskubėdamas grįžo prie būrio. 

Pelkių žynys atsikrenkštė ir lėtai palingavo galvą. 

— Mogile, Mogile!.. - sumurmėjo jis. - Neklausei perspėjimų, 
pasikliovei aklu pranašu... Ir apleido tave namų dvasios, apleido 
žalčiai ir žmonės. Kažin ar žiurkės beliko? 

— O kodėl tu negynei Mogilės, žyny?.. - paklausė Medeina. — 
Esi gi šio krašto, tave pažinojo namų dvasios. O neapgynei kaimo 
žmonių nuo prakeikimo. 

— Jie kitu pasikliovė! - atsiduso Mediveiša. - Jiems susuko pro- 
tus pelkių garai, juos apkerėjo tas blausiaakis skarmalius. O tada 
ir atsirado tas juodas it varnas rusų žynys. Norėjau apginti, bet... 

Jis numojo ranka: skaudu buvo prisiminti tas dienas. 

Medeina lėtai nužvelgė mirusį kaimą, po to dirstelėjo vieškelio 
pusėn. Raudona klevų liepsna plaukė dangumi it Morės skara. 

— Štai tau ir ugnelė, ir poilsis, - nusivylęs tarė Einius. 

Vėjas šiaušė šiaudinius trobų stogus. Miško pusėje gailiai sukly- 
kė nematomas paukštis. 

— Kur rengti vietą poilsiui? - paklausė prijojęs Eitminas. 

— Gal josime į kaimą?.. - dvejodama tarė Medeina. 

Rūsčiame kario veide, atgręžtame į apleistas pirkias, šmėkštelė- 
jo šešėlis. 

— Nepykit, - tarė jis, nusukdamas akis į šalį, - bet į kaimą 
nejosim. Mes - paprasti kariai. Nebijom priešo, kuris turi kūną, 
tačiau su vėlėmis susidurt... Ne mūsų tai darbas. - Ir nedrąsiai 
pridūrė: - Kol prakeiksmas nenuimtas, ir jums nevertėtų ten eiti. 
Nei rikio dukrai, nei sūnui... 

Medeina atsiduso. 

— Ką gi, - tarė ji. - Ruoškit stovyklą už kaimo, plynoje vietoje. 
Negulsim su svetimais dievais, užgrobusiais žmonių pirkias... 

Pagarbiu lankstu aplenkę kaimą, kariai nujojo kita retmiškio 
puse. Ten buvo sausesnis plotas, už kurio prasidėjo plataus slėnio 
pievos. 

Supančioję arklius ir paleidę ganytis, Narūnas su Eitminu nuėjo 
rinkti žabų laužui. Junda, pasitiesusi apklotą ant žolės, atsisėdo ir, 
apkabinusi kelius, nuleido galvą. Ji jautėsi mirtinai pavargusi, jai 
vis dar sunkiai sekėsi atsitokėti. Tuščia strėlinė kabojo prie balno, 
bet kryžlankio įprastoje vietoje nebuvo. Niekada Junda dar nesijautė 
tokia bejėgė. “Jei dabar iš krūmų išlįstų šernas, - šmėkštelėjo mintis, 
— ar vilkas... ar šiaip koks žvėris... aš, užuot ramiai paleidusi į jį 
strėlę, ko gero, suklykčiau kaip kokia piemenė ir pulčiau bėgti... 
O dievai galingieji!..?? 

Ji atsiduso ir užsimerkė. 

— Gal ko reikia?.. — išgirdo ji šalia Mildos balsą. Visad vėja- 
vaikiška ir linksma, Milda atrodė susirūpinusi ir išsigandusi. Junda 
papurtė galvą. 

— Ne. Nieko nereikia. Prisėsk. 

Milda pritūpė šalia, atsiremdama nugara į Jundos kelius. Buvo 
gera jausti šiltą Žmogaus kūną. 

— Bet tas kaimas koks! Tiek pirkių ir nei vieno žmogaus... Nei 
amo. Mane šiurpas krečia, o tave? 

Junda atsiduso, bet nieko neatsakė. “Ko gero, bijau tiek pat, 
kaip ji... - pagalvojo. - Gal net labiau. Milda panuogąstauja va- 
landėlę ir pamiršta arba pradeda bijoti ko kito. O man visa tai 
niekaip neišeina iš galvos..." 

Ją staiga užliejo pyktis. Nejaugi šito buvo siekta? Atiduoti 
pasitikėjimą savimi? Atiduoti tvirtą žinojimą, kad valdai viską, kur 
tik siekia kryžlankio strėlė? Kad laikai savo rankose viso, kas gyva, 
likimą, o baimę palieki kitiems. Atiduoti visa tai, o ką gauti? Teisę 
bijoti, kaip štai Milda? Ar tai ir yra tikroji moters dalia? 

— Dukrele... Nesirūpink, praeis viskas, - petį palietė motinos 
ranka. 

Junda nepakėlė galvos. Motina švelniai spustelėjo jai petį ir 
pastovėjus nuėjo. 

Vyrų sukurtas laužas įsidegė. Smilkstančio medžio kvapas vėl 

priminė Šventaragio slėnį, aukurą ąžuolų giraitėje ir lemtingą 
raudoną saulės rutulį. Junda vos nesudejavo. 

— Reikės vandens... - išgirdo ji motinos balsą, ir Milda klusniai 
atsistojo. 

— Tenai, atrodo, buvo upelis... Mačiau, kai jojom, - tarė Milda. 

— Ko tu ieškosi upelio, kai šulinių tiek ir tiek?.. - sušuko Einius. 

— Oi! Aš ten tai jau ne! 

— Niekas tavęs ir neprašo. Baisi kupeta! Tai aš nujosiu pažiūrėti. 
"Ta varškės galvelė savo šešėlio bijo. 

— Palik ją ramybėj, Einiau, — subarė Medeina. - O į kaimą 
joti dabar neverta. Rytoj, po to, kai paaukosim dievams. 

— Baisi kupeta! Tėstovi sau tas kaimas, - numojo ranka Einius, 
tačiau motinos jis buvo pratęs klausyti. - Bet tas šulinys va ten, 
pažiūrėkit... Jis gi dar prieš trobas! 

Mediveiša, pagaliu žarstydamas laužą, pakėlė akis ir kažką 
burbtelėjo. Šulinio svirtis, kurią parodė Einius, kilo šiapus kaimo 
tvoros. Matyt, tą šulinį naudojo gyvuliams girdyti. 

— Baisi kupeta! - nerimo Einius. - Juk visai čia pat. Pasiimu 

Niekas jam nepritarė. Tik senis, primerkęs akis, tarytum su- 
skaičiavo kaimo stogus ir pakinkavo galvą. 

— Cho cho! - atsikrenkštė jis. - Narsuolis atsirado! 

Einius palaikė tai pritarimu ir šoko į krūmus ieškoti savo Sarčio. 

— Sūnau!.. — perspėdama sušuko Medeina. - Būk atsargus!.. 
Tik iki kaimo tvoros. 

— Paikas vaikigalis! - suniurnėjo senis ir pakilo nuo laužo. — 
Ten piemenų šulinys. Gal bus įmetę ką prieš išeidami. 

Einius jau vedėsi Sartį, kuris šiek tiek spyriojosi. Nebuvo 
patenkintas, kad jį atitraukia nuo geros ganiavos. 

— Bene tu apie vandenį nusimanai? - tarė Mediveiša ir, sugrie- 
bęs arkliui už karčių stebėtinai vikriai atsidūrė balne. Einius tik 
švilptelėjo, nesitikėjęs tokio miklumo. Įstatęs koją į balnakilpę, 
atsisėdo prieš senį. Buvo patenkintas, jog neteks joti prie žmonių 
palikto kaimo vienam. 

— Nagi!.. - suriko Mediveiša. - Pirmyn! 

Palydėję akimis nutolstantį žirgą su dviem raiteliais, kol nutilo 
kanopų dundėjimas, visi susispietė aplink laužą. 

— Gal atnešti dar žabų?.. - pakilo Eitminas. 

Tuo metu iš tolo vėl atskriejo arklio kanopų gausmas. 

— Jau grįžta!.. - apsidžiaugė Milda. 

Medeina atsisuko į kaimo pusę. Sarčio su dviem raiteliais 
kažkodėl nesimatė. į 

— Palaukit!.. - Eitminas perspėdamas iškėlė pirštą. - Tai... tai 
ne vienas arklys!.. 

Išties, kiekvieną akimirką darėsi vis aiškiau, jog bilda daug 
kanopų. Narūnas su kitu kariu pašoko ir griebėsi ginklų. 

— Visas būrys!.. - suriko Eitminas. - Vyrai, prie žirgų!.. Medeina, 
Junda, greičiau!.. Turim pasitraukti į mišką! 

— Girdžiu bent dešimt žirgų, jei ne daugiau, - Narūnas jau buvo 
išsitraukęs kalaviją. - Atrodo, tame kelyje, kuriuo atjojom... 

— Denk moteris, Narūnai!.. - įsakmiai suriko Eitminas. 

Baimė pančiojo kojas, kai Junda, kliūdama už kupstų, bėgo 
prie savo kumelės. "Ta ją išneš, nedaug buvo greitesnių žirgų. 

— Dunda kaip griaustinis. Ai, prapuolėm! - sukliko Milda. 

— O Einius? Dievai, kur Einius? - Medeinos balse pasigirdo 
jai nebūdinga baimė, kuri pristabdė Jundą. Jos ilgakojė kumelė 
rupšnojo tarp karklų žolę ir išgirdus triukšmą sukarpė ausim. 

O trauktis laiko jau nebeliko. 

Iš eglyno išniro juodas raitelis. Jį sekė kiti du, už jų dar bent 
penki... Buvo aišku, kad jėgos nelygios. Svetimieji raiteliai jau 
išsisklaidė ir keturi jų pasuko lanku per pievą, atkirsdami kelią į 
mišką. 

— Vot oni/.. - skardžiai suriko gobtuvą ant veido užsismaukęs 
raitelis. — Popalis!.. Slava Svarogu!..* 

Junda sugriežė dantimis. Ji dar būtų galėjusi šokti į balną ir 
palšosios kumelės ilgos kojos būtų aplenkusios dabar juos lanku 
siaučiančius raitelius, tačiau palikti motinos ir Mildos ji negalėjo. 
Nerimo pilnomis akimis ji žvelgė į artėjančius raitelius. Vieni jų 
buvo iškėlę kalavijus, kiti po dešiniąja pažastim spaudė ietis. 


* Štai jie!.. Pakliuvo!.. Šlovė Svarogui!.. (Rus.). 

Apranga ir ginkluotė buvo pažįstami. Šitaip vilkėjo Pskovo kariai 
per Traupės puolimą. Ir kalba... Šaukiama buvo rusiškai! 

Sustingus ir bejėgė ji stebėjo, kaip šuoliuoja artyn žirgai. 

— Vyrai! Ventės dievai jus regi! - suriko Eitminas. Dešinėje 
jis laikė kalaviją, kairėje - dvi ietis. - Parodyktt, ko verti! 

Pirmieji raiteliai pasiekė stovyklą. Švilpdamos skriejo ietys, 
sudžeržgė kalavijai. Žvengdamas krito žirgas, ir rusas ritosi kūl- 
versčiais iki pat rusenančio laužo. Narūnas jį prismeigė ietim. 

Milda klykdama puolė prie Jundos ir apsikabino ją. 

— Ne dabar... Paleisk!- suriko ši. Jai tratėjo dantys ir stingo 
krūtinė. Karštligiškai griebėsi kabančio prie juosmens peilio. 

Dešinėje sudejavo sužeistas Narūnas. Kalavijo smūgis jam kliu- 
dė kairįjį petį. Ten, kur dar prieš akimirką, gynėsi kalaviju Eitmi- 
nas, siuvo trys užpuolikų žirgai... Junda mėšlungiškai suspaudė pei- 
lio kriaunas, bet nebuvo jėgų jo ištraukti. Narūnui rusas kirto vėl 
ir karys susverdėjo. Kraujas sunkėsi per jo palaidinę. 

“Dievų klaida!.." - šmėkštelėjo mintyse, ir per ginklų žvangėjimą 
tarsi pasigirdo Šventaragio slėnio vyriausiojo žynio Prūto balsas. 

Junda iškėlė į viršų ranką su dar neištrauktu iš makščių peiliu. 

— Kodėl?!. Kieno tai klaida? - suriko ji. 

— Neleiskit jai šauti!.. - suspigo moters balsas. Kol Junda 
atsitokėjo ir suvokė, kad sušukta buvo lietuviškai, kažkas jau suko 
jai rankas už nugaros. Peilis nukrito į žolę. 

— Gdie eta dievka, katoraja?.. A, eta! - barzdoto ruso balse 
pasigirdo lyg ir nuostaba. - Ničevo, smazlivaja. * 

Kova jau baigėsi. Du rusai tempė tolyn nuo ugnies savo nudurtą 
bendrą. Narūnas gulėjo kniūbsčias, nebuvo aišku, ar jis gyvas. 
Eitmino kūnas gulėjo aukštoje žolėje. Dvi ietys styrojo iš krūtinės. 
Trečiajam kariui rišo rankas. 

— Rad poznakomica, krasavica! ** - staiga suurzgė kažkas 
Jundai už nugaros. Ji atsisuko ir aiktelėjo. 

Šito veido, net ir klaikiai pasikeitusio, ji taip pat niekad negalės 
užmiršti. Tai buvo Kuntienės tarnas Fiodoras. 


* Kur ta mergiotė, kuri... A, šita? Nieko, nebjauni. (Rus.) 
** Malonu susipažinti, gražuole! (Rus. ). 

12 
Šudegintame laime 


r ta mergšė jau kojų nebepavelka? —- su pa- 
nieka tarė Marfa, prijodama prie Fiodoro. 
Prisirišęs stora kanapine virve, jis tempė Jun- 
dą, kuri klupinėdama vilkosi iš paskos. Išsi- 
taršę plaukai krito jai ant pečių, ir tik akys degė išblyškusiam veide. 

— Gh!..- kreivai išsišiepė Fiodoras.- Tuoj nusprogs. 

- Tai užmesk ją ant balno! Tiek jau to, negi gaišim laiką dėl 
tos stipenos! Nors tiek ir to kelio - mūsiškių kaimas turėtų būti 
už šito miško. Pasieksim jį dar prieš sutemas. 

— Be reikalo taip žiauriai elgiesi su ta mergina, - tarstelėjo 
Jefrosimas, jojantis greta. 

— Ji šėtono apsėsta, - atkirto Marfa. - O kas šėtono apsėstas, 
iš to pravartu šiek tiek jėgų išsunkti. 

— Negalim gaišti dėl tavo užgaidų. Dabar mums reikia skubėti. 
Gerai, kad bent Nalšios karius pasiuntėm į Krėvą, - atsiduso 
Jefrosimas ir neramiai apsidairė tikrindamas, ar kas jų nesiveja. — 
Pasklis Žinia, kad nudobėm pagonis, ir užsitrauksim audrą. 

Marta tik ranka numojo. 

— Ten gi tuščia! Nesuprantu, kodėl tas kaimas apleistas, bet 
nebuvo ten nei blusos. Tai kas paskleis tą žinią? Užtat turim įkaitus... 
Taip, kaip ir žadėjau. 

— Taigi, turim... —-sumurmėjo Jefrosimas, pasikasydamas barz- 
dą. Neatrodė, jog jį tai džiugintų. - Hm... Pasižvalgiau šiame krašte, 
pamačiau, kaip kovėsi tie vyrai... Ne kokie mainai kol kas. Du 
mūsiškiai žuvo ir du sužeisti. Už tas dvi moteris. O jos gi nei iš 
Deltuvos, nei iš Mindaugo valdų... 

— "Tu vis su savo abejonėm! — Marfa nepatenkinta kilstelėjo 
antakius. — Jos ne tik įkaitės... Jos raganos! Sakau tau, jos abi kaltos 
dėl Traupės... Dėl mano vaiko žūties. 

Jefrosimas krenkštelėjo. 

— Tai svarbu tau. O šviesiausiajam Borisui? 

— Tas tavo Borisas irgi toliau nosies galo nemato, - metė Marfa. 
— Kas praėjusią žiemą atsibeldė plėšdami iki pat Naugardo? 
Žemaičiai! O kai turėsime įkaitus iš Žemaitijos... 

— Dėl to ir sutikau joti, bet... - Jetrosimas prisimerkęs pažvelgė 

į akiračio liniją. Mėlynai raudonas dangus pakraščiuose juodo ir 
blausėsi, artėjo naktis. - Toks nykus kraštas!.. Greičiau paliktume 
šitas kalvas ir išjotume į Rusios lygumas. Pas mus viskas kaip ant 
delno. O čia... Gerai, kad radom tą Mogilę. Kai pametėm šitų 
nekrikštų pėdsakus, maniau, jau viskas. O paskui atsirado lyg iš 
dangaus nukritę. Kokiais šunkeliais tas būrys keliavo, vieni kipšai 
žino. Gal skriste pelkę perskrido?.. 

— Tegu dabar paskraido! - burbtelėjo Marfa, piktai nužvelg- 
dama belaisvius. 

Fiodoras buvo užmetęs Jundą ant arklio tarsi maišą. Ilgi mer- 
ginos plaukai beveik siekė kelio purvą, galva kresčiojo sulig kiek- 
vienu judesiu. Medeinai buvo sunku matyti dukros kančias, bet ji 
nenukreipė savo žvilgsnio. Padėti dabar niekuo negalėjo, tik stengėsi 
bent mintimis suteikti dukrai stiprybės. Jai pačiai sekėsi mažumėlę 
geriau, jos su Milda jojo ant savo Žirgų, tegu ir surištomis rankomis. 
“O nepalaidotas Eitmino kūnas dabar guli ties ištuštėjusiu kaimu,- 
atsiduso Medeina. - Savo du kritusius rusai bent greitomis pakišo 
po velėna.- Ji papurtė galvą. - O Einius... Likimo dievaite, kur 
Einius?!. - vos nesudejavo Medeina. Pažvelgusi į atšiaurius šalia 
jojančių veidus, ji susitvardė. —- Niekas šioj žemėj nevyksta be dievų 
valios, - sušnibždėjo ramindama save. — Visa tai anksčiau ar vėliau 
pasibaigs. Tik reikia turėti kantrybės ir išnaudoti likimo teikiamas 
progas...“ 

Du Eitmino kariai, taip pat surištomis rankomis ir akylai 
sergstimi, jojo moterims iš paskos. Ant Narūno palaidinės vis labiau 
plėtėsi raudona dėmė, bet jis, sukandęs dantis, kentė. 

— Gal leistum man jį perrišti?.. - kreipėsi Medeina į greta jojantį 
rusą. Šis papurtė galvą. 

— Ne panimaju! * - atkirto. 

— Ko ta moteris nori? - riktelėjo Marta. 

Medeina pakartojo. Marfa akimirką patylėjo, nužvelgė sužeistą 
karį, paskui įdėmiai pasižiūrėjo į Medeiną ir tarė: 

— Dėl to jau tikrai nestosim. Kai atjosim į kaimą, gal... 

Ji atsuko Medeinai nugarą ir spustelėjo pentinais žirgą. 


————————————————————————— M 


* Nesuprantu! (Rus. ) 

Milda sielvartingai atsiduso. 

— Man atrodo, - vos girdimai sušnibždėjo ji, - kad nebeturiu 
vėlės. Krūtinėje tuščia. Man šalta ir baisu. 

— Ką tu, ką tu, vaike. - Medeina norėjo prijojusi paliesti Mildos 
kaktą delnu, bet, atsiminusi, kad rankos surištos, tik atsiduso. — 
Neįsileisk į širdį Slogutės. Pasitikėk tąja, kuri laiko savo rankose 
visus likimo siūlus. Ji stipresnė už baimės deivę. 

Milda pažvelgė į Jundą, plaukais šluojančią kelią, ir neištvėru- 
si apsiašarojo. 

— Geriau jau mane šitaip vilktų, - sukūkčiojo. - Mano plaukai 
striukesni ir niekam tikę, ploni lyg voratinklis... Niekam jų nebūtų 
gaila. O dabar... - Ji nurijo ašarą ir sumurmėjo: - Negaliu žiūrėti, 
taip širdį skauda. 

Medeina nuleido galvą, bet tuoj pat pakėlė vėl. Jos akys buvo 
sausos. | 

Kairėje liko pelkė, ir miškas pradėjo retėti. Rusų kaimas turėjo 
būti visai nebetoli. Beliko užjoti į neaukštą kalvą ir nusileisti take- 
liu nuo stataus skardžio. 

Suplukusių arklių šonai garavo, kanopos klimpo į težią dirvą. 
Nelengvas jiems teko kelias iki Vilniaus, o paskutinę dieną juos 
ginė be jokio gailesčio ir beveik be pašaro. Viena įkritusiais šonais 
kumelė staiga užvertė galvą, sušnarpštė ir bejėgiškai virto ant šono. 
To nesitikėjęs raitelis nespėjo iš balnakilpių ištraukti kojų. 

— Vot čion!.. - suriko kapanodamasis. - Padnimajsia, skatina!..* 

Arklys tik sutrūkčiojo kojomis. Iš snukio dribo baltos putos. 

— Galas tavo ristūnui, - prijojęs tarė Jefrosimas ir palingavo 
galvą. — Reikia pailsinti žirgus, nes visi tuoj kanopas pakratys. 

Raitelis vargais negalais išlaisvino arklio prispaustą koją. 

— Velniai griebtų!.. - vėl nusikeikė. - Kelionės vidurys, o jau 
likau be arklio!.. 

— Nieko, kaime surasim. - Jefrosimas paragino savo juodbėrį 


* Tai velnias! Kelkis, gyvuly!.. (Rus.) 

ir nujojo, dar šūktelėjęs per petį: - O kaimas visai greta. Pasieksi 
ir pėsčias!.. 

Raitelis piktai atsikrenkštė, bet neliko kas darą, ir jis paklusniai 
nukėblino paskui būrį, kylantį į kalvą. 

Pirmasis, užjojęs į viršų, riktelėjo taip garsiai, kad visi griebėsi 
už ginklų. 

— Kas? Kas ten? - pasigirdo balsai. 

— Nebėra!.. - sušuko raitelis. - Nebeliko... 

— Ko nebėra? — sunerimo Marfa. - Ką jis ten šūkalioja? 

— Kaimo nebėr... Sudegintas! 

Arčiau prijoję jau šoko nuo žirgų, nes taip galėjo greičiau pa- 
siekti kalvos viršūnę. Marfa negailestingai perliejo rimbu savo 
kumelę. Nuo skardžio atsivėrė kraupus vaizdas. Ten, kur anksčiau 
stovėjo trobelės, dabar riogsojo tik nuodėgulių krūvos. Nebaigtas 
gynybinis aptvaras vietomis buvo išverstas, vietomis apanglėjęs,- 
akivaizdžiai buvo stengtasi sudeginti ir jį. Liko tik koks trečdalis 
ir priedangos dabar jis neteikė jokios. Net nuo skardžio viršaus 
matėsi galvijų ir arklių lavonai. Arčiau kaimo augantys medžiai 
juodavo nuo varnų, girdėjosi jų piktas kranksėjimas. 

— Prakeikimas!.. - išsprūdo Jefrosimui pro sukąstus dantis. — 
Per vėlai... Per vėlai atvykom. 

Marta įtūžusi trenkė kumščiu per balno ragą. 

— Sakai, per vėlai? Norėtum ir tu ten drybsoti? — beveik spiegė 
ji. - Matai, su kuo čia turi reikalą? Matai dabar pats, ar vis dar 
ne? O tu: aš persūdau, aš per Žiauriai su ta prakeikta pagonių 
ragana... Pats dabar matai. 

Jefrosimas pavargęs numojo ranka: 

— Ne tavo raganos tai padarė! Ko gero, tas popas su savo 
prakeikimais užsitraukė kerštą. Gaila žmonių... 

Jis atsiduso ir apžvelgė skardžio viršūnę pasiekusius raitelius. 
Visi, įskaitant ir belaisvius, su nuostaba ir pasibaisėjimu žvelgė 
apačion. 

— Reikėtų kuo greičiau keliauti namo, bet pailsėti būtina, — 
tarsi sau, tarsi kitiems kalbėjo Jefrosimas. — Ką tik krito vienas 
arklys. Kiti vos kanopas krutina. Jei nepailsėsim nors kiek - į Pskovą 

teks eiti pėsčiomis. Jei mus pasiviję pagonys neužkapos, žinoma. 
Ten apačioje vis šiokia tokia priedanga. 

Marfa kramtė lūpą. Praėjus pykčiui ją užvaldė baimė. Nors 
apačioje išskyrus varnas nesimatė nei gyvos dvasios, tie, kurie išžudė 
kaimą, galėjo būti nelabai toli. Aplinkinis miškas ir pelkė atrodė 
tarsi būtų pritvinkę pavojaus. Raudonas gaisas danguje driekėsi 
virš sudegusio kaimo nelyg kraujo pėdsakas. 

Tačiau Jefrosimas buvo teisus. Užteko mesti akį į arklius. 

— Ką gi, - nenorom sutiko Marfa. - Bus gera ir ši vieta. Vyrų 
gi mums neštinga. 

Būrys palengva nusileido krūmokšniais apaugusiu šlaitu ir ėmė 
artintis prie kaimo. Belaisvės jojo viduryje. Martos žvilgsnis, svies- 
tas į jas, buvo niūrus ir grėsmingas. Atrodė, lyg ji kažką įtemptai 
galvotų. 

Iš arčiau vaizdas buvo dar gūdesnis. Styrojo nuodėguliai, mėtėsi 
sutrypti namų apyvokos daiktai, pažirusių puodų šukės. Virš jų piktai 
kranksėdamos juodais pulkais skraidė varnos. Trenkė degėsiais ir 
dvėseliena. Sprendžiant iš išpampusių arklių lavonų, antpuolis įvyko 
ne vėliau kaip prieš dvi savaites. Niūriai besižvalgydami, jie perjojo 
per kaimą, kur naikinimo žymių buvo daugiausia. Sustojo prie 
išlikusios sutvirtinimų dalies. 

— O kur žmonės? = paklausė vienas iš karių. - Ar kas pastebėjot 
žmonių lavonus? 

— Girdėjau, kad pagonys juos ėda... 

— Nebūk kvailas. Degina jie. 

— Tai savus. Gal pabėgo? 

— Kas tau pabėgs... Matai, net nesigynė. 

Iš tikrųjų, plotas prie gynybinės užtvaros buvo visai tuščias. Jei 
būtų gintasi, žmonės būtų čia subėgę ir būtų likę kokie nors pėdsakai. 
Atrodė, jog kaimas buvo užkluptas visai netikėtai, o gynybinė sie- 
na apgriauta puolimui jau pasibaigus. 

Niūriai tylėdami, pskoviečiai nubalnojo arklius ir, trumpai 
supančioję, paleido prie pat išlikusios užtvaros. Jefrosimas su keliais 
vyrais, išsitraukę kalavijus, nuėjo apžiūrėti, kas liko iš sudeginto 
kaimo. 

Medeina ir Milda tebesėdėjo ant arklių. Jų surištos rankos vis 
dar buvo pritvirtintos virvėmis prie balnų. Permesta per balną Junda 
nejudėjo, atrodė tarsi negyva. 

Marta piktai išsišiepė, žvelgdama į belaisves, ir tarė Fiodorui, 
it šešėlis atslinkusiam įkandin: 

— Nukelk jas nuo arklių. Rankų neatrišk. 

Fiodoras, pasiėmęs peilį, priėjo prie Mildos. Ši net suvirpėjo, 
kai geležtė blyksteldama palietė virves prie balno. 

Baigęs narplioti pančius, Fiodoras ištiesė savo meškiškas lete- 
nas, čiupo tarnaitę už liemens ir, iškėlęs lyg kokį daiktą, sviedė 
šalin. Milda parkrito, surištomis rankomis remdamasi į žemę, ir 
susiraukė iš skausmo. Ne ką geriau kreivasprandis Marfos patikė- 
tinis būtų pasielgęs ir su Medeina, bet, matyt, pabūgęs jos žvilgsnio, 
stumtelėjo kiek atsargiau. Moteris tik kluptelėjo ir tuoj pat atsi- 
tiesė. 

Priėjęs prie Jundos, Fiodoras nuožmiai išsiviepė, išvydęs, kaip 
ūmai išbalo jos ir taip išblyškęs veidas. Nupjovęs virves, lėtai ištiesė 
rankas, neskubėdamas suėmė ją per juosmenį. Pakėlė, pažvelgė 
Jai į akis. 

— Gh!.. - suurzgė ir išsiviepė dar kartą. 

Marfa piktai suriko: 

— Baik čiupinėtis! Drėbk tą raganą žemėn, kad dantys su- 
barškėtų!.. 

Fiodoras gužtelėjo pečiais, kažką sumurmėjo sau į barzdą, bet 
paklausė. Griūdama Junda skaudžiai užsigavo alkūnę į apdegusį 
sienoją. Tyliai aiktelėjus, ji prikando lūpą. 

— Didelės ugnies nekurkit, - tarė vyrams grįžęs iš žvalgybos 
Jefrosimas. - Kad nei liepsna, nei juolab dūmai neišduotų mūsų 
stovyklos. 

— Vėjo nėra, o dūmų kvapo ir taip čia su kaupu, - metė broliui 
Marfa. —- Tie prakeikti kietakakčiai pagonys amžinai dūmuose 
prasmilkę. 

— Jų kraštas, jų ir dūmai, - keistai atsakė Jefrosimas. - Atrodo, 
aš radau tėvą Spiridoną. Gal ir kitus... 

— Kurjie? - krūptelėjo Marta. 

— Tarp statomos cerkvės pamatų... Panašu, kad ten kapai supilti. 
Kast nekasiau patikrinti. 

— Pamanyk! Kapai!.. - Marfos veidą trumpam nutvieskė tarsi 
gailestis, bet ji tuojau pat susiraukė. - Tam tavo Spiridonui trūko 
pagarbos aukštesnio luomo žmonėms. Tai ne tėvas Kirilas... Tu 
tvarkykis, o aš eisiu persimesti žodeliu su Fiodoru. 

— Nesuprantu, apie ką tu gali šnekėtis su tuo nepilnapročiu, — 
Jefrosimas rišo savo juodbėrį prie kuproto beržo. Reikėjo eiti 
patikrinti, kaip vyrai ruošia stovyklą prie netoliese esančios pelkės, 
tačiau Jefrosimas nusišluostė šaltą prakaitą nuo kaktos ir atsilošė, 
prisiglausdamas nugara prie grublėto beržo kamieno. 

" ėjas ūžavo ir šnarino pirkios stogo šiaudus - atrodė, lyg 
kažkas kepurnėtųsi kraigu. Matyt, gyventojų buvo 
ruoštasi Žiemai - pro langą, uždengtą ištempta jaučio 
pūsle, nepūtė, plyšiai tarp sienojų kietai užkaišioti 
sausomis samanomis. Tik pro aukštinį, atidarytą, kad išeitų iš 
ugniavietės kylą dūmai, traukė nestiprus skersvėjis. 

Einius su seniu, sutūpę prie plevenančios liepsnelės, šildėsi 
rankas. Ugnies atšvaitai mirgėjo jų veiduose, o liepsnai smarkiau 
plykstelėjus, iš tamsos išnirdavo niūrūs trobos kampai - gultas 
su bet kaip sublokštais kailiais, seni mediniai rykai, nedidelis gardelis 
— jame turbūt buvo laikomi naminiai paukščiai. Ant aslos gulėjo 
perskilęs molinis dubuo. Viena jo pusė buvo sugurinta į trupinius 
— veikiausiai atsistota stambaus ir sunkaus žmogaus. 

Lauke suprunkštė žirgas ir pakratė galvą - suskambo varinėm 
skardelėm apsiūtos kamanos. 

— Mano motina... - sulemeno Einius ir šniurkštelėjo nosim. — 
Ir Junda... Jos... jos abi... Ir aš niekuo negalėjau padėti... Niekuo. 

Senis užjausdamas palingavo galvą. 

— Tikrai nieko nebūtum galėjęs padaryti. Tiktai pats žūtum, 
kaip tas vargšas Eitminas. Bet jaučiu, kad joms nieko blogo nenutiks. 
Nebent... 

Jis nutilo ir susimąstė. 

Einius sunerimo. 

— Kas?.. - bailiai paklausė. - Kas - nebent? 

— Toji kikenanti mergiūkštė... - lėtai ištarė senis. - Šitoji... kaip 
ją.-- 

— Milda?.. - įsiterpė Einius. 

— Hm... Milda, - tarė senis ir kietai sučiaupė lūpas. — Dėl jos 
tai nežinia. 

— Kaip? Kodėl? - vėl pašoko Einius. 

Senis liūdnai vyptelėjo. 

— Nes mačiau mirties griovelį, - sumurmėjo jis. - Labai ryškų 
mirties griovelį tarpuaky... 

Einius nutilo ir nuleido akis. Akys tvino ašaromis ir jis nenorėjo, 
kad šis keistas senis tai matytų. Vogčiomis nusišluostė rankove. 

Senis apsimetė to nepastebėjęs ir toliau ramiai žarstė žarijas. 
Paskui lyg niekur nieko burbtelėjo: 

— Reikėtų vėdarą pralinksminti. Kažin, ar yra čia ko valgomo?.. 

Einius nusipurtė. 

— Nė už ką! - sušuko jis. — Nė už ką neimsiu į burną nieko, 
rasto šitame kaime!.. 

— Vėlėms žmonių maistas nerūpi. Kaukams ir žempačiams taip, 
tie tai mėgsta paskanauti. Bet jų čia irgi neliko, - Mediveiša 
stenėdamas atsistojo. Ant pečių jis buvo užsimetęs vieną iš pirkioj 
rastų kailių, šiek tiek išdužusį, bet dar pakankamai šiltą vilkenų 
apsiaustą. —- Nebijok, vaikiūkšti. Geriau eikim paieškoti, kas 
valgomo užsilikę. Žmonės iš čia paspruko, pasiėmę tik reika- 
lingiausius daiktus. Taigi bent grūdų turėjo likti. Na, kaip sau no- 
ri, O aš eisiu paieškosiu. 

— Aš čia nebūsiu! — sukliko pašokdamas Einius. - Aš turiu 
gelbėti savo seserį ir motiną!.. Reikia rasti pagalbą! Jojam kuo 
greičiau! 

Senis piktai dėbtelėjo į jį. 

— Nutilk, kvailas vaike, - tarė jis griežtai. - Kur dėsies naktį 
alkanas ir iškrikęs?.. Duok ir arkliui pailsėt. Sartis tvirtas, bet dabar 
vos kanopas pavelka. Įvirsit patamsiais kur į griovį ir abu kojas 
pakratysit. 

Einius atsisėdo, vos sulaikydamas ašaras. 

— Ir prie ugnies visą laiką nesėdėk, - jau kiek švelniau burbtelėjo 
senis. —- Eik, paieškosi ko verto mūsų nakvynei. 

Jis apsisuko tr sunkiai, lyg nešdamas naštą, pasuko durų link. 

— Aš einu kaimo pakraštin, — tarė jis, - o tu apžiūrėk artimesnes 
trobas. Gal aptiksi pamirštą vištą ar antį. 

— Niekur aš neisiu, — burbtelėjo Einius ir atsitūpė prie ugnia- 
vietės. Blėstanti liepsna metė vis silpnesnius atšvaitus ant sienų, ir 
sunki tamsa leidosi vis žemiau, grasindama suspausti ir pritrėkšti. 
Vėjas vėl garsiai sušnarino stogo šiaudus, - atrodė, pats Poklius 
sklaido juos šaltomis numirėlio rankomis ir, niūriai šypsodama- 
sis, žvelgia pro aukštinio skylę į susigūžusį Einių. 

Jam pasidarė baisu. 

“Gal tikrai geriau eisiu, pavaikščiosiu po pirkias,? — pagalvojo 
jis 17 skubiai atsistojo. Metęs į ugnį šakalių, vieną ilgesnį pasiėmė 
kaip deglą ir išėjo. 

Tiesiai už slenksčio vos nejįlipo į lipnią balą. “ Kraujas!" - šovė 
mintis, ir Einius visas nutirpo. Brūkštelėjęs pirštu per padą, pakėlė 
ranką prie nosies ir pauostė. Dvelkė saldžia neišrūgusia misa. 

Vieną trobą jis iškart panoro aplenkti, nes prie durų gulėjo 
numestas peilis aprūdijusia geležte. Einiui tai pasirodė blogas 
ženklas. Vis dėlto susitvardęs jis pravėrė suklypusias pušines duris 
ir sustingo ant slenksčio, sulaikęs kvapą. 

Buvo tylu, tik vėjas, atsivijęs Einių, pačiupo jo apsiausto skver- 
nus ir pakėlė į viršų, o deglas vos neužgeso. 

Uždaręs duris, Einius apsižvalgė. Troba buvo lyg ir geresnė, 
vietoj atviros ugniavietės kampe stovėjo židinys, pora gerų uosinių 
suolų ir ilgas stalas, palubėj kybojo drobiniai maišeliai su vais- 
tingosiomis žolėmis, kartokas jų kvapas sklaidėsi šaltoje prieblan- 
doje. Ant gulto, sumesti vienas ant kito, gulėjo keletas kailių. Einiaus 
akį patraukė neįprastas vieno plaukas — kažkoks rusvai raudonas. 
Susidomėjęs priėjo arčiau. 

— Hm.... - tarė, pasilenkęs prie kailio. - Nei lapė, nei voverė. 
Gal nudažyta debesylo nuoviru?.. O kas ten po juo? Kiaunė ar 
žebenkštis?.. 

Jis nusviedė kailį ant aslos, pakilnojo rankose voverių kailiukų 
antklodę ir, nusprendęs, kad ji verta dėmesio, pametė sau po kojo- 
mis. Jau buvo beimąs trečiajį, kai ištiesta ranka sustingo ore. 

Iš po trečiojo kailio kyšojo pamėlusi plaštaka. 

Einius vos neišmetė deglo. 

— Lavonas... - sulemeno išbalęs. 

Jį sustingdė siaubas. 

“Aš tuoj numirsiu, - drebėdamas pagalvojo. - Mama! Aš ne- 
noriu!.. nenoriu!.." 

Jis lėtai nudengė paskutinįjį kailį, jau susitaikęs su mintim, 
kad pamatys pajuodusį, traukulių iškreiptą, o gal ir žiurkių apgraužtą 
veidą. 

Plačiai atvertos baltos akys pervėrė jį paties Pokliaus žvilgsniu. 

Einius norėjo surikti, bet joks garsas neišsprūdo iš lūpų. 

“Čia gi senis!.. - šmėkštelėjo galvoj. - Ne! Čia tas kitas!.. 
Mediveišos akys ne tokios!.. Gal jis negyvas? Numirėlis!“ 

“Numirėlis", paneigdamas jo mintis, kreivai nusišypsojo ir ėmė 
keltis. Einius suriko nesavu balsu ir puolė prie durų. 

Vėjas vėl pačiupo jo apsiaustą ir susuko skvernus. 

Einius paknopstomis pasileido prie pirkios, kur su Mediveiša 
kūreno ugnį. Buvo baisu, krėtė drebulys, atrodė, kad kažkas šaltais 
pirštais taikstosi griebti už gerklės. 

Įvirtęs į trobą, vėl vos nesušuko. 

Ugnis taikiai degė ugniakure, laižydama ant vąšo pakabinto 
katiliuko šonus, o šalia, maišydamas rupius miltus mediniam 
dubeny, tupėjo Mediveiša ir kažką murmėjo sau po nosimi. Išgir- 
dęs Einių, atsisuko. Jo primerktos akys buvo gyvos. Šitai Einius 
dabar matė labai aiškiai. 

— Virsiu putrą, —- paaiškino. — Radau čia netoli visą aruodą 
ruginių miltų ... O tu ko drebi, lyg laumės vytas nepavytas, a?.. 

Einius pasitraukė atatupstas. Senio akys buvo rainos, su tamsiais 
vyzdžiais, kuriuose atsispindėjo ugnies atšvaitai. Kitkuo jis beveik 
nesiskyrė nuo aptiktojo anoje troboje. 

— Ten... senis baltomis akimis, - sumurmėjo jis. 

Mediveiša sukluso. 

— Kas?.. Kas toks?.. - liovėsi maišęs putrą. - Kokiomis akimis?.. 

— Baltomis kaip sukrešęs pienas... Baisiomis. 

Senis suraukė kaktą. 

— Viešpatie Praamžiau, nejau žlibius Preivilas bus atsidangi- 
nęs!.. - sušuko jis. - Užuodžia nelaimę kaip lapė maitą. Kaukai jį 
atskraidino ar ką? Mes gi arkliais atjojom...O jis? Žino kitus kelius 
tas pelkių smelkė. 

Užsidegęs nuo ugniakuro ilgą šakalį, mostelėjo juo kaip kalaviju 
ir griežtai tarė: 

— Eime pažiūrėti!.. Rodyk kelią. 

Du deglai nuplaukė per juodą naktį kaip ugninės Gabijos akys. 

Varstydamas praviras trobos duris, ūkavo vėjas. Rodėsi, kad 
jis šaiposi iš sunerimusių nakvynininkų. 

— Nieko nėra, - pakėlęs deglą virš galvos, tarė senis. 

Matėsi tik išmėtyti kailiai ir šiaudų draikanos. 

Einius pasitrynė rankove akis. 

— Bet jis čia buvo!.. - sušuko. 

Senis paėmė berniūkštį už skverno ir, stumtelėjęs durų link, 
nepiktai tarė: 

— Nieko baisaus, gal pasivaideno. Grįžkim į trobą, užsrėbsim 
karštimo, o iš ryto pagalvosim, ką daryti. 

— Reikia sekti užpuolikų pėdomis!.. - sušuko Einius. - O gal... 
Gal net dabar galim išjoti? - maldaudamas tarė jis. - Su deglais... 

Senis papurtė galvą. 

— Mums reikia daugiau ir žmonių, ir žirgų, - pasakė susimąstęs. 

Uždaręs duris, jis pirmas nuėjo trobos, kur jie nakvojo, link. 

Einiui neliko kas bedarą, tik sekti iš paskos. 

Ugniavietės šiluma migdė, nuovargis darė savo — Einiaus 
blakstienas sulipdė snaudulys. Besimerkiančios akys dar matė, kaip 
senis griozdėsi rykų pristatytame kampe, o radęs įskilusį liepinį 
kaušelį, panardino į kubilą, ištraukė ir šliūkštelėjo į katiliuką. 
Sušnypštė aplieta liepsna. 

Susirietęs prie ugniakuro, Einius užmigo. 

— Tai nestiprus vaikigalis!.. Jau nuėjo į miegonis, - sumurmėjo 
senis. — Tėgu jau... Kol gali, tegu miega. 

Jis pasigrabaliojo po kišenes. Atvertęs drabužio klostę, išsitraukė 
pajuodavusią molinę pypkę ir nešvarų drobinį maišelį. Prisikišęs 
prie nosies, pauostė. Veidu nuslinko pasitenkinimo šešėlis. 

— Hm... - tarė sau. - Geros kaukoro šaknelės, geros. Pamaišius 
su laumiarykščių lapais, trenkia galvon kaip Perkūnas... 

Jis baikščiai apsidairė. 

— Gal tam pampliui ir pasivaideno, - burbtelėjo. - Nenorėčiau 
sutikt čia Preivilo. Pasiutęs jis kaip angis. Kanda, nežiūrėdamas 
kur. Kai nusprogs, Giltinei bus tikras lobis: šitiek nuodų!.. 

Prikimšęs pypkę žolėmis iš maišelio, užsidegė nuo žarijos ir 
įtraukė pirmą dūmą. Balana pamaišė užvirusią putrą. 

— Geros šaknelės, geros, - sukikeno, vis godžiau čiulpdamas 
pypkės kotą. 

Netrukus Mediveišos akys apsidrumstė, žvilgsnis išblėso. 

— Ai ai, — tarė jis, linguodamas gauruotą galvą, - negerai elgie- 
si, Mediveiša, negerai. Negarbini Didžiosios Motinos, neatsiskiri 
nuo šito pasaulio ir neužsidarai pelkynuose iki paskutinio atodūsio... 
Kas gi man šitie žmonės? Kodėl turiu jiems padėti?.. Nepadėk, 
Mediveiša, nepadėk. Didžioji Motina supras tave... 

Putra vis garsiau pliupsėjo ir veržėsi per kraštus, bet Mediveiša 
to nebematė. Įsmeigęs drumstą žvilgsnį į raudonas žarijas, murmėjo 
ir lingavo galvą, vis minėdamas Didžiąją Motiną. 

Todėl ir neišgirdo atsargaus durų virstelėjimo, neišvydo piktai 
persikreipusio veido, šmėkštelėjusio plyšy. Įsiveržęs vėjo gūsis pakė- 
lė virš ugnies žiežirbų spiečių, suplaikstė senio plaukus, durys 
užsivėrė, ir vėl pasidarė tylu ir tamsu, tik lauke nerimastingai 
sužvingo žirgas, kanopa dunkteldamas į sieną. 

— Pašaukit Marfą! - garsiai reikalavo Medeina. - Atriškit man 
rankas! Reikia perrišti Narūno žaizdą... 

Belaisvius saugantis rusas įtariai dirstelėjo į ją. 

Milda šniurkščiodama surištomis rankomis stengėsi suglostyti 
susivėlusius, purvinus Jundos plaukus ir bandė pasidėti jos galvą 
sau ant kelių. Belaisviai kariai sėdėjo nuo jų per kokį penketą 
žingsnių, ir Medeina tamsoj niekaip neįstengė įžiūrėti, kuris iš jų 
guli, kuris sėdi, atsirėmęs nugara medžio kamieno. 

“Jei žaizda gili, vaikinas nukraujuos", - Medeina pajudino 
surištas rankas ir sušuko: 

— Marfa!.. Pašaukit man Martą... 

— Ne šumi, jazyčnica, čtob tebia!..* — sušnypštė pskovietis, 
išsitraukdamas kalaviją. 

“Negi išdrįstų?!." - su nuostaba pagalvojo Medeina. 

— Ni slova, ni šagu!.. - tarė rusas, vėl įsikišdamas kalaviją į 
makštis. — A to pažaleješ!.. ** 


* Netriukšmauk, pagone, kad tave kur! (Rus.) 
** Nė žodžio, nė žingsnio!.. Kitaip pasigailėsi!.. (Rus.) 

Medeina užmerkė akis. 

“Jei galėčiau, dalį savo gyvybės dabar atiduočiau Narūnui, — 
sausomis lūpomis sušnibždėjo ji. - Ak, jeigu tai būtų įmanoma... 
Žemyna motin, ir tu, Metėle, spalvų valdove, paimkit pusę mano 
sveikatos, atiduokit sužeistam vaikui...?? 

Jai staiga pasidarė silpna, tarsi Žemyna iš tiesų būtų išgirdusi 
prašymą, ir Medeina nė pati nepajuto, kaip jos galva nulinko į drėgną 
žolę. Kažkas užmetė jai ant pečių apsiaustą, ir moters akis sulipdė 
snaudulys. | 

Paryčiais, visa drebėdama nuo šalčio, ji atsibudo. Gėlė galvą, 
akyse raibo. Pirma, ką ji išvydo, buvo tuščias išgulėtas plotas prieš 
akis. Abu belaisviai kariai buvo dingę. 

Už krūmų pasigirdo balsai. Medeina įtempė klausą, bet jai teko 
nusivilti - kalbėjosi rusų šnekta. Vyriškas ir moteriškas balsai. 

— Kogda ty eto zdelal?* - šiurkščiai klausė moteriškas balsas. 

Medeina krūptelėjo. Marfa!.. 

— Nočju. Vse zasnuli, i ja... ** - atsiliepė kimus vyriškas. 

— Gde spriatal? *** 

— Priviazal kameško, i v baloto! **** — sumurmėjo kimusis 
balsas. 

Stojo tyla. 

— Charašo, Fiodor — moters balse pasigirdo pikto džiaugsmo 
gaidelė. — Zy u menia maladiec!..***** 

Sutraškėjo šakelės po kojomis, netoliese suprunkštė arklys. Pro 
šakas jau sruvo pilkas priešaušris. 

Medeina pažvelgė į tuščią plotą prieš akis. Ausyse jai tebeaidėjo 
balsai. Žodžių ji nesuprato, bet prasmė aiškėjo pati. 

Ji pakėlė surištas rankas prie burnos, sulaikydama beišsiveržiantį 
riksmą, ir priglaudė galvą prie žemės. 


* Kada tu tai padarei? (Rus.) 

** Naktį. Visi užmigo, ir aš... (Rus. ) 
*** Kur paslėpei? (Rus.) 

**** Pririšau akmenį, ir į pelkę! (Rus.) 
***** Gerai, Fiodorai. Tu mano šaunuolis!.. (Rus. ) 

— Tie du niekšai paspruko! — tarė Marfa piktai. - Tiesiog 
neįsivaizduoju, kaip jiems pasisekė tai padaryti. Žalčių veislė!.. 

Jefrosimas stebėdamasis pakraipė galvą. 

— Neįtikėtina, - burbtelėjo jis. - Vienas jų buvo sunkiai sužeistas. 

— Sužeistas? — paniekinančiai numojo Marfa. - Koks ten 
sužeidimas!.. Suvaidinta, ir tiek! 

— Sužeistas ir... Hm... - Jefrosimas tiriančiai pažvelgė į Martą, 
nes patikėti tuo, ką ji pasakojo, jam buvo sunku. Jį dabar kankino 
slogus jausmas, jog sesuo, kaip būdavo nuo pat vaikystės, jį 
apgaudinėja. - Negerai, labai negerai. Dabar tai tikrai neįmanoma 
vykti į Krėvą. 

— Nieko ten mums ir nereikia, - pasigavo jo žodžius Marfa. — 
Sučiupome tas dvi raganas... 

— Taip, bet nauda iš to nedidelė... - Jefrosimas pažvelgė į sienos 
likučius, virš kurių jau kybojo blyški rudens saulė. Žvilgsnis susto- 
jo ties belaisvėmis. Išbalusios Jundos lūpos buvo vos vos pravertos, 
tarsi merginai trūktų oro. 

— Reikės joti kiek Žirgai įkerta... — tęsė Jefrosimas, susirūpinusiu 
žvilgsniu apvesdamas išgriautą kaimą. — O arklių trūksta. Galvo- 
jau naktį, jog Iš to vis tiek nieko nebus. Vanduo su aliejum nesi- 
maišo... Štai prieš kiek metų pradėjai čia traukti mūsų žmones, ir 
kas liko? Keli kauburėliai prie nepastatytos cerkvės... 

Marfa įsiuto. Jos akys blykstelėjo. 

— Ką?!. Kad aš stengiaus skleisti tikrajį tikėjimą, tu mane dar 
drįsti kaltinti? — suriko ji. - Tai šėtonui padedant taip įvyko. 
Atkeršysiu! 

— Vien dėl tavo keršto negaliu statyti į pavojų tiek vyrų gyvybių, — 
ramiai, bet tvirtai tęsė Jefrosimas. - Du krito, o vienas iš sužeistųjų 
labai silpnas. Jam reikės neštuvų, tai dar du arkliai. Aš manau štai 
kaip - paleiskime tas moteris, o su jų arkliais, be tos papildomos 
naštos kaip nors praspruksime pro Nalšią. 

Martos veidą užliejo tamsus raudonis. 

— Tu šitas raganas vadini moterimis? — iškošė ji pro dantis. — 

Ar tu suvoki, ką jos padarys, vos išsilaisvinusios iš pančių?..- Ji 
stabtelėjo, nes balsas virpėjo: - Pasišauks visus pagoniškus velnius 
pagalbon!.. Ta, vyresnioji, rankų ženklais gali iškviesti patį pragaro 
valdovą!.. O jaunesniajai net ir to nereikia. Šėtonas ją visą laiką 
apsėdęs. 

Jefrosimas netikėdamas pakraipė galvą. 

— Tos vyresniosios moters akys panašios į švento Georgijaus 
vienuolyno motinėlės Anastasijos akis, - susimąstęs tarė jis. - Toks 
pat ramumas. O jaunesnioji... Ji visai tarsi... 

— Apsaugok, Viešpatie, nuo vyrų kvailumo! - neleido jam tęsti 
Marfa. - Jei merga vypteli, jei jos užpakalis apvalainas, tai vyrai 
pasidaro lyg ką tik atvesti šuniukai!.. Ji ragana, sakau tau. Ragana! 
Pražudė Tolvaikį, pražudys ir mus. Bet aš to neleisiu! 

— Kokia dar ragana? Mergina, ir viskas!- Jefrosimas jautėsi 
pavargęs ir ginčytis su seserim nebeturėjo jėgų. - Mums reikia 
keliauti ir aš jau nusprendžiau, kad geriausiai bus jas paleisti. 

— Niekad! Niekad!... - Marta taip suspiegė, kad net netoliese 
besišlaistantis Fiodoras sunerimęs atsigręžė į juos. Rankoje jis laikė 
kirvį - matyt, skaldė laužui apdegusius rąstelius. 

— Niekad!.. - jau tyliau pakartojo Marfa. —- Niekad jos nebus 
paleistos... O jei negalime jų imti kartu, tai reikia pakarti čia pat! 

— Pakarti? - šito Jefrosimas nesitikėjo. - Už ką? 

— Jos raganos! Jos velnio apsėstos! Tokias Pskove karia... O 
gal tu ne Pskovo kniaziaus patarėjas, kad nežinai? 

— Pakaria po teismo... Po įrodymų. - Jefrosimas nutilo, 
svarstydamas naują sesers pasiūlymą, net prikando lūpą. Kai kas 
jam pradėjo aiškėti. — Tai gal tu iš pat pradžių tą buvai sumaniusi? 
Ir trenkėmės mes į Lietuvą ne tam, kad būtų paimti įkaitai, o kad 
tu galėtum tas moteris pakarti? 

— Už tai, kad jos raganos, susidėjusios su nelabuoju. 

— Tik dėl to, jog tu užsigeidei keršto, sukorėm tokį kelią? 

— Dėl teisybės, tu varganas mulki... Ir jos tu man neatimsi. 

— Teisybės... - sušnibždėjo Jefrosimas. Tas žodis čia nuskambėjo 
nejaukiai ir keistai. Jis vėl atsigręžė į belaisves. Junda tarsi nu- 
jausdama, apie ką šnekama, pakėlė galvą. Klausiantis mėlynų akių 

žvilgsnis įsmigo pskoviečiui tiesiai į širdį. Iš ryto padedant Mildai 
ji spėjo nusivalyti kelionės dulkes. Prieš tai nebuvo progos įsižiūrėti 
į Marfos sūnaus nuotaką ir įsitikinti, kokia ji graži. 

— Počemu ty ubila svojevo ženicha?.. - paklausė jis. - Išversk 
jai tai. 

— Kodėl nužudei savo sužadėtinį? —- sušnypštė Marfa, įremdama 
tulžies kupinas akis į Jundą. 

Ši krūptelėjo ir nustebusi pažvelgė į Marfą, paskui - į Jefrosimą. 

— Mus užpuolė, ir gynėmės, - tyliai atsakė mergina. - Tolvaikis 
išdavė. To dievai neatleidžia. Tai jų ranka nubaudė tavo sūnų, ir... 

— Gana! - sušnypštė Marfa Ir, atsisukusi į Jefrosimą, metė: 

— Vedmy! Im, predstavliaješ, eta byla prijatna!.. Ubitj chaziaina, 
u katorava gostili... Eta u nich starinyj abyčaj!..* 

Jefrosimas suraukė antakius ir dabar raudonis blykstelėjo jo 
pavargusiam veide. 

— Iš to nieko nebus. Ji to nesakė. Aš gi matau jos akis... Užteks. 
Daugiau nebenoriu būt apgaudinėjamas. Sakau, gana! Reikia ruoš- 
tis kelionei. Pasakysiu vyrams paleisti tas moteris. 

Jis apsisuko eiti. 

— Tu paleisi raganas? Paleisi šėtono įrankį? — Martos balsas 
virpėjo iš įtūžio. — O ką apie tai pasakys Pskove? Ką pasakys, kai 
sužinos, jog šviesiausiojo Boriso patarėjas pataikauja pagonių 
raganoms? Raganoms, kurios buvo sugautos aukojant pskoviečių 
kraują? Ką pasakys!? 

Jefrosimas sustingo ir lėtai apsisuko. 

— Tu man grasini? - dusliai tarė jis. 

— Ką pasakys tas tavo Borisas? — pakartojo Marfa, per daug 
įniršusi, kad pastebėtų grėsmingą pasikeitimą Jefrosimo veide. 

Nors kiti palydos vyrai laikėsi pagarbaus nuotolio, tačiau 
paskutiniai ginčo žodžiai buvo išrėkti taip garsiai, kad juos visi 
girdėjo. Marfa dabar griebėsi ir šitos paskutinės galimybės. 

— O ką pasakys tavo vyrai, kad paleidi patį šėtoną? Ką pasakys 
sužeistieji? Kritusių nebepaklausi... 


* Raganos! Joms, įsivaizduok, tai buvo malonu!.. Užmušti šeimininką, pas kurį viešėjo... Tai jų 
senovinis paprotys!.. (Rus. ) 

Jefrosimas sugriežė dantimis. Jis vos susivaldė netrenkęs sese- 
riai į veidą. Tačiau pyktį reikėjo sutramdyti. 

— Vyrai netiki tavo pasakom apie raganas, — tarė jis kiek 
galėdamas ramiau. - Jie turi akis ir turi savo protą. 

— Jie netiki? — iškošė ji pro dantis. - O aš įrodysiu. Aš visiems 
įrodysiu, jog tai mergšei šėtono atsižadėti nereikia. Jis visada ir 
visur su ja! | 

Jefrosimas, pasisukęs į palydos vyrus, rankos mostu parodė, 
j0g jie gali prieiti arčiau. 

— Kaip tu įrodysi? - šaltai paklausė jis. 

— Fiodorai!- suriko Marta. 

Prisistatė sunerimęs persikreipėlis. 

— Atnešk tos mergšės kryžlankį! - liepė Marta. 

— Ji... Ji neturi ginklo, - sugargė tarnas. 

Marta nustebo. 

— Ką, neatėmėt jos kryžlankio?.. - pakraipė galvą. - Tai, vyrai, 
paskolinkit kryžlankį ir pamatysit, ko nematę. Tik, šiukštu, neduo- 
kit jai į rankas!.. O tu, Fiodorai, atsinešk virvių. 

Fiodoras apsisuko vykdyti įsakymo. 

— O po to eik statyti kartuvių. Tuoj visi pamatysit šėtono galią! 
Ir tavo vyrai nebus tokie kvaili, kad sutiktų tas raganas paleisti 
savo nelaimei... 


apno dievaitis Einiui nebuvo maloningas. 

Plyname lauke, nušviesta kruvino saulėlydžio, stovėjo juo- 
da pilis. Ratus virš jos suko tamsūs paukščiai — greičiausiai 
“ Juodvarniai,- duslus jų kranksėjimas stingdė širdį. Ant 
pilies kuorų juodavo du mažyčiai žmogeliai. Vėjas plaikstė jų 
apdarus ir plaukus. “Motina!.. Junda!.."' - krūptelėjo Einius. Ėmė 
sparčiai temti. Pilies link pajudėjo dvi ugninės akys. Einiui pasidarė 
baisu. “Bėkit!.. Gelbėkitės!.." — norėjo surikti jis, bet burna buvo 
sausa kaip žvyrduobė, o kojas kažkas lyg laikė įkasęs į žemę. 

Pilis degė. 

Liepsna virto medinės sienos, vartai, bokštai. Orą pripildė 
sprangus degėsių tvaikas. 

— Bėkit!.. Gelbėkitės... - sušvokštė jis ir, išpiltas šalto prakaito, 
atsibudo. 

Į akis jam pirmiausia krito murmantis ir kikenantis Mediveiša. 
Keista senio veido išraiška išgąsdino Einių. Jam net dingtelėjo, 
kad vėl mato akląjį atsiskyrėlį, kurio baltų akių Žvilgsnis sukėlė 
Einiui tokį šiurpą. 

— Ar girdi!.. - sušuko berniūkštis, purtydamas Mediveišą už 
pečių. — Atsitokėk!.. Kas tau yra?!. 

Seniui iš rankų iškrito pypkutė ir šleptelėjo tiesiai į Žarijas. Ait- 
rus žolių kvapas užgniaužė Einiui amą. 

— Didžioji Motin... - burbtelėjo senis ir palaimingai sukikeno. 

“Apsirūkė nuodingom žolėm! - suvokė Einius. - Reikia, kad 
greičiau atsikvošėtų!.." Pačiupęs liepinį kaušelį, šliūkštelėjo van- 
dens į ugnį, paskui - seniui į veidą. Dar kartą ir dar! Nuo ugnia- 
vietės pakilo baltas garo tumulas, senis sumataravo rankomis, lyg 
gindamasis nuo kaukų. Einius prišokęs atidarė duris. Siūbtelėjo 
gaivaus Oro šuoras. 

Dangaus pakraštys jau šviesėjo. 

Aušo nauja diena. 

“ Dievai... O kur mano Sartis?.." —- Einiui apmirė širdis. 

Arklio, pririšto netoli trobos, nebebuvo. Matėsi tik pėdsakai, 
einantys tolyn. Jie buvo visai švieži. 

“Be arklio aš pražuvęs!.. - suaimanavo Einius. - Nepasivysim 

užpuolikų, neišlaisvinsim sesers ir motinos!.." Pamiršęs baimę, jis 
pasileido pėdsakais tarsi skalikas. 

Išbėgęs už kaimo tvoros, stabtelėjo. Ar čia akys apgauna, ar 
tikrai pamiškėj šmėstelėjo tarsi stambaus gyvulio pavidalas?.. O 
kas dūluoja ten, vakarykštės kovos vietoje?.. Tarsi koks milžiniškas 
paukštis plevenančiais vėjy sparnais, taršomomis pilkšvomis 
plunksnomis... 

Baimė tūnojo čia pat, prikopusi beveik iki gomurio, bet Einius 
jai nepasidavė. Slinko artyn susikūprinęs, kad jį dengtų krūmai. 
Prislinkęs plotą, kuriame krūmus išlaužė vakar vykusi kova, jis 
atsargiai atsitiesė. Nesusivaldė, aiktelėjo. 

Palinkęs virš Eitmino lavono, iškėlęs kumpus nagus, piktai 
šypsodamasis, į jį atsigręžė aklasis žynys. Giedravalkiu apvilktos 
akys, rodės, viską mato. 

— Užuodžiu vaikišką baimę, - sukikeno senis. - Oi, kaip puikiai 
užuodžiu!.. 

— Eik šalin, krankly!.. — suriko Einius, išsitraukdamas peilį. - 
Palik ramybėj kūną!.. 

— Nepaliksiu, - sumurmėjo senis, riesdamas nagus. - Iškabinsiu 
akis ir suėsiu. Tada dar geriau matysiu. 

— Ką čia kalbi, beproti!.. - pasibaisėjęs sušuko Einius. - Tu gi 
aklas!.. 

Aklasis tik nusišaipė. 

— Man už nugaros, - dūrė atbula ranka į pamiškę, - klaidžioja 
tavo arklys. Puikiai jį regiu... Prie ugniakuro drybso apsvaigęs nuo 
garų Mediveiša, - matau jo pražiotą burną ir sukirmijusius dantis. 
Matau ir tave, vaikigali, tirtantį priešais, su ištrauktu peiliu, - cha 
cha cha... 

Einius, suglumintas spigaus senio juoko, nuleido iškeltą peilį. 

— Ko paleidai mano Sartį? Ko tau reikia?.. 

Senis pakėlė nereges akis į pilkšvą dangų - tolimas pakraštys 
jau raudo - ir burbtelėjo: 

— Ne aš, o Mėnulė jus seka. Ir mane ant savo sparnų atnešė. 

— Meluoji!.. —- pasigirdo kimus balsas Einiui už nugaros. — 
Meluoji, žlibiau! 


135 


Berniukas krūptelėjęs atsisuko. 

Beveik šliauždamas, rankomis remdaniasis į žemę, artyn slinko 
Mediveiša. Šlapi žili plaukai krito jam ant veido, tačiau žvilgsnis 
buvo blaivus ir piktas. 

— Meluoji, Gandos pastumdėli!.. - pakartojo jis ir užsikosėjo. 

— Negi čia?.. — bailiai pakreipė galvą aklasis. - Ar ausys mane 
klaidina, ar... | 

— Ausys tau ir belikę!.. - suurzgė Mediveiša. - Išlindai iš pelkių 
it vienšniurkšlis!.. Irgi, mat, Mėnulė jį ant savo sparnų atnešusi — 
meluok sau sveikas!.. Bejėgis esi kaip didgalvis laumės vaikas!.. 

— Ne! Nel!.. - sucypė aklasis, atatupstas pasitraukdamas atgal. 
— Tai aš kovojau su svetimgenčiais!.. Aš... 

— Rusų šventikas tave nugalėjo, - paniekinamai metė Medi- 
veiša. — Tu neatbloškei jo prakeikimo, ir Mogilės kaimas mirė. 
Moteris žynė turėjo jį atkeikti, bet nespėjo. Ne žynys tu, Preivilai!.. 
Tik apdumti akis žmonėm gebi. 

Preivilas sugniaužė kumščius ir nelauktai sukikeno. 

— Ir gerai! Ir gerai!.. - sucypė jis ir net porą kartų šoktelėjo 
aukštyn. — Taip Mogilei ir reikia!.. Tai jie manimi nepasitikėjo. 

— Ak tu, angie nelemtoji!.. - sušvokštė Mediveiša, čiupo grumstą 
ir paleido jį į akląjį. 

Šis išsisuko grunisto, lyg būtų jį regėjęs, apsisuko ir kaip 
pamėkliška varna, šokinėdamas nuo vienos kojos ant kitos, metėsi 
į miško pusę. 

— Kad tave vienšniurkšlis nusitemptų!.. - suriko Mediveiša ir 
pagrūmojo kumščiu. 

— Mano Sartis!.. - sušuko Einius, išgirdęs tolimą Žvengimą. — 
"Ten gi mano žirgas! 

— Tfu!.. - nusispjovė Mediveiša. 

— Niekur nedings tas tavo Sartis. 

— Ten gi mano Sartis, toje pusėje, kur Preivilas nubėgo! 

— Sakau tau, kad neprapuls tavo Sartis... - atsiduso Mediveiša. 
Paskui pažvelgė į žuvusio kario kūną, palingavo galvą ir tarė: 

— Ak tu, viešpatie Praamžiau!.. Pirma reikia karį palaidoti. Dar 
krankliai akis išles. 

„ “Na, jeigu jau senis Praamžiaus, o ne Didžiosios Motinos 
šaukiasi, vadinasi, atsikvošėjo“, - apsidžiaugė Einius. 

— Palaidoti iš tiesų reikia, — sutiko jis. - Bet palaidoję iškart 
eisim ieškot pagalbos. Surasim mano Sartį ir eisim ieškoti. Sakei, 
kad čia aplink yra ir daugiau kaimų... 

— Yra, kur nebus, - atsiduso Mediveiša ir drebančia ranka 
persibraukė akis. — Eik į kaimą ir atnešk kastuvą, susimildamas. 
Manęs kojos nelaiko. | 

Pamatęs nusiminusį Einiaus veidą, pridūrė: 

— Nebijok, vaikiūkšti. Tuoj atsipeikėsiu. Tie kaukoro dūmai 
nėra tokie jau stiprūs. 

“Iš tavo burnos Praamžiui į ausį", - pagalvojo Einius ir 
apsisukęs nuskubėjo į kaimą. 

Už dantytos miško sienos pasirodė raudonas saulės kraščiukas. 

— Štai ir viskas, - tarė Mediveiša. 

Ant Eitmino kapo, atneštas vėjo, nusileido geltonas klevo la- 
pas —- sakytum, vėlė nutūpė. 

— Geriau būtų buvę Gabijai jo kūną atiduoti, - sumurmėjo se- 
nis. — Bet tam tikrai neturim laiko. 

Einius, nekantriai mindžiukuodamas, dairėsi į pamiškę. 

— Nieko... - atsiduso Mediveiša. — Palaidojom jį su aštriu peiliu, 
strėline — tik lanką kažkoks netikėlis nušvilpė - įkops į vėlių kalnelį, 
nereiks slidinėti... 

Prisimerkęs jis pažvelgė į dangų ir tarė: 

— Saulė apsiblausus lyg po nelaimingų vestuvių. Šviečia, bet 
nešildo. Spinduliai drungni kaip vakarykštė putra... 

— Gana kalbėti!.. Eime ieškoti pagalbos! - tarė netekęs kantrybės 
Einius. - Jeigu taip nori šildytis, pasišildyk mėnesienoj!.. 

— Ei ei, palauk! - suriko senis, Einiui pasileidus miško link. — 
Ir aš kartu!.. Vienas tu paklysi!.. 

Vargais negalais pasivijęs berniūkštį, švokšdamas pridūrė: 

— Dar įpulsi į velnio akį, dumblas pagaus ir nepaleis!.. Aš žinau 

čia visus takelius ir krūmus. Kulniuok paskui mane. Artimiausias 
kaimas tik per porą gaidžio riksmų, pasieksim jį saulei vidudienin 
įkopus!.. 

— Tik greičiau!.. - nekantravo Einius. - Kas žino, kas dabar 
su Junda ir mama... Gal... 

Jis pasistengė nuvyti šalin baugias mintis. 

— Skubos darbą Pykolis neša, - burbtelėjo senis, braudamasis 
per krūmus. - Dabar eik atsargiai. Čia netoli burbuliuoja liūno 
akis. Nedidelė, bet klastinga. Mogilės kaimo vaikų kiek pasi- 
glemžusi!.. 

Atvirame, samanomis apaugusiame plotely nesimatė jokio 
akivaro - kerojo vaivorai ir mėlynojai, stirksojo gailių stiebai. 

— Baisi kupeta! Nieko čia nėra, - tarė Einius. 

Senis paniekinančiai sušnirpštė. Pasidairęs rado nulaužtą sunkią 
šaką, atsivedėjo ir sviedė. 

Šaka šleptelėjo į nekaltai atrodantį samanų plotelį. Pirma ji 
įgrimzdo tik truputį, tačiau tada staiga pasviro ir smego gilyn. 
Atrodė, tarsi pelkė ją traukte įtraukė. 

— Tai ką? Tikrai čia nieko nėra? - kimiai sukikeno Mediveiša. 

Einius įsitvėrė krūmo šakos ir išbalo. 

— O jeigu... mano Sartis čia... - sumurmėjo jis. 

Mediveiša numojo ranka. 

— Et, tada arklius gausim kaime, - tvirtai pareiškė. - Ko gero, 
jų banda bus ir pasipildžiusi po rusų kaimo užpuolimo. 

— Tokio, kaip mano Sartis, ten vis tiek nebus, - prislėgtas tarė 
Einius. 

Liūdėti neteko ilgai, nes netrukus netoliese, už jaunų eglaičių 
guoto, suprunkštė arklys, o vėliau ir tyliai Žvingtelėjo. 

— O dievai dausose!.. - apstulbo Einius. — Kas gi čia?.. 

Neklausydamas senio riksmo: “Atsargiai, vaikiūkšti!.. Įmarmė- 
si į akį!.." — puolė garsų link. 

Už eglaičių, įkliuvęs brūzgynuose, su pavadžiu, apsivijusiu ap- 
link nuvirtusį stuobrį, trypinėjo Einiaus Sartis. Jis nekantriai muistė 
galvą, bet išvydęs šeimininką, džiugiai suprunkštė. Atskubėjęs 
įkandin Mediveiša tik rankomis pliaukštelėjo. 

— Sėkmės dievai tau palankūs, — teištarė nušvitusiam Einiui, 
kuris iškart puolė narplioti šunmazgiais susivijusį pavadį. Sartis 
aprimo ir kantriai stovėjo šalia, tik retkarčiais šmaukšteldamas 
uodega. 

— Tu tik pažiūrėk... - staiga tarė Einius seniui ir nutilo. 

— Kas?.. Kas yra? - sukluso šis. 

— Va... Sarčio kanopa... 

Arklys sužvingo ir dunkstelėjo į žemę kanopa. Dabar ir senis 
pastebėjo prie jos prilipusį ilgų žilų plaukų kuokštelį, sudžiūvusio 
kraujo liekanas. 

— Viešpatie Praamžiau... - sumurmėjo senis, užsidengdamas 
rankove akis. - Negi čia... 

— Preivilo galas, - užbaigė Einius. 

Mediveiša papurtė galvą. 

— Ne, netikiu tuo, - šiurkščiai burbtelėjo. - Preivilas per daug 
gajus. Be to, nesimato nei kūno, nei... 

Jis nutilo, netikėtai minčiai šovus į galvą. 

— Turbūt įmarmėjo į akį, - įspėjo senio mintis Einius. 

Jis jau buvo išlaisvinęs savo Sartį ir tvirtai laikė jį už pava- 
džio. 

— Reikia skubėti, —- paragino Mediveišą. - Saulė kopia vis 
aukštyn. | 

Senis atsikvošėjo. 

— Taip... taip... - sumurmėjo. — Eik paskui mane. Teks rinktis 
truputį ilgesnį kelią, nes trumpesnis - vieni brūzgynai. Su arkliu 
nepakeliausi... 

Praėję avietyną, kurio stiebai su nurudusias lapais kartais 
iškildavo net virš galvos, pateko į proskyną. Jos pakrašty, už tvar- 
kingai sukrautų nukirstų eglių rietuvės, tarp išlakių pušų vinguria- 
vo spyglių nuklotas takelis. 

— Šituo taku ir traukim, - sumurmėjo Mediveiša. 

Pušynas greitai baigėsi, atsivėrė platus griovys, prižėlęs 
arkliarūgščių, tačiau vandens jame beveik nebuvo, - Einius net 
kojų nesušlapo. Arkliui irgi nebuvo sunku užsiropšti į viršų 
nuolydžiu, žolėtu griovio šlaitu. 

Dešinėje griovio pusėje, aptvertas aukšta statinių tvora, glūdė- 
jo nedidelis kaimas. Netoli jo laukuose ganėsi marga galvijų ban- 
da. Sartis, užuodęs arklius, sužvingo. 

— Štai ir atėjom, - tarė senis. 

Piemenys, pamatę artėjančius nepažįstamus žmones su žirgu, 
buvo besivarą bandą arčiau kaimo, bet, išvydę, kad tai tik senis su 
vaiku, apsiramino. Vyresnysis jų, kojenomis apautas paauglys, išė- 
JO į priekį. 

— Kas jūs ir ko norit? — burbtelėjo jis nedraugiškai. 

— Ar manęs nepažįsti, paršeli, kad šitaip įžūliai šneki!.. - supyko 
Mediveiša. - Imsiu ir apleisiu kaukais tavo arklius!.. 

Berniūkštis nusigandęs sumojavo rankomis. 

— Ne... ne!.. - suvapėjo jis. - Aš... aš... 

Mediveiša tik numojo ranka ir, liepęs Einiui sekti iš paskos, 
nudrožė į kaimą, palikęs išsigandusį vaikigalį. 

Pamatę žynį, prie jo iškart supuolė moterys, apsupo visu būriu 
klegėdamos, 0 viena, nepaleisdama iš rankų medinės kūlės, gar- 
siai suriko: 

— Tai gerai, senoli Mediveiša, kad prikalbėjot vyrus užpult tuos 
svetimdievius!.. Paleido dūmais netikėlių lizdą!.. Nebetrukdys mums 
gyventi. 

— Dar ir gyvulių parsivarė, — pridūrė kita, šluostydamasi putro- 
tas rankas į sijoną. - Karvės tai liesos, bet arkliai geri. 

— Na, ką aš sakiau? — Mediveiša atsigręžė į Einių ir, perrėk- 
damas moteris, sušuko: 

— O kur visi vyrai?.. 

— Išėjo miškan, bet maniškis pasiliko, - tarė moteriškė su kū- 
le. - Gardą tveria... 

— O Rimkus su sūnumis kalvėj!.. - įsiterpė kita. 

— Štai kas, moteriškės, - tarė Mediveiša, rūsčiai apžvelgdamas 
klegantį būrį. — Man reikia keleto narsių vyrų. Bet tikrų vyrų, o 
ne kokių skystakinkių. 

— Kam jums mūsų vyrai, senoli Mediveiša? - paklausė moteris 
su kūle. 

— Tikrai, kam jums mūsų vyrai? — pridūrė kita. 

— Rusai pagrobė šito vaikiūkščio, - Mediveiša bakstelėjo pirštu 
į Einių, - motiną ir seserį. Jie turėtų būt kažkur netoli sudeginto 
svetimgenčių kaimo. Turim jas išlaisvint. 

— Laimė jums tepadeda!.. - sušuko moteris su kūle. - Einu, 
pašauksiu saviškį!.. Jis su rikiu Kuntu ne kartą yra žygiuose dalyva- 
vęs. O tu, Kentbutiene, paragink Rimkus. 

Moterys klegėdamos pasipylė po kaimą. 

Mediveiša gudriai mirktelėjo Einiui. 

— Ko nepadaro dievai, tą padaro moterys, - sukikeno jis. 

Einius dirstelėjo į dangų. 

Saulė buvo įkopusi į patį vidurdienį. 


|| 
Likimo gija 


udegintame kaime vyko keisti pasiruošimai. | 
Nekantraujantis Jefrosimas grįžo, patikrinęs arklius, bet 
Marfa pasakė, kad dar negalima pradėti. Belaisvės rankas 
pakirto ją tempusi kanapinė virvė. Dabar Junda sėdėjo 
atsilošusi į sieną, raudonskruostė tarnaitė švelniai trynė jos iki krau- 
j0 nutrintus riešus. 

Prie sienos jau kabojo taikinys - skydas su juodu apskritimu 
vidury, o tolokai nuo jo, gal per aštuoniasdešimt žingsnių buvo įkal- 
tas dvišakiu besibaigiantis stulpelis. Tarpušakyje, maždaug žmo- 
gaus pečių aukštyje, tarsi kirsti pasiruošusi gyvatė tūnojo kryžlan- 
kis. Kryžlankį, Marfai vadovaujant, vyrai pritvirtino taip, kad šauti 
buvo galima tik į sienos pusę. O per dvidešimt žingsnių nuo skydo 
kirviu darbavosi kreivasprandis Fiodoras. Kirvį jis visgi valdė 
stebėtinai gerai, ir statinys, prie kurio jis triūsė, darėsi vis labiau 
panašus į kartuves. 

Jefrosimą nukrėtė lengvas šiurpas. “Gal kokia liga atsėlina, — 
pamąstė jis. - Per tuos pykčius kūnas nusilpsta, ir ligos lengviau 
prasiskverbia..." Jis vengė parodyti savo nekantrumą, nes kiekvienas 
jo žodis iššaukdavo neužtvenkiamą Marfos prakeiksmų ir grasi- 
nimų papliūpą. Su ta moterim varžytis pykčiu buvo beviltiška. Štai 
ir dabar ji savo trumpom kojom stebėtinai tvirtai Žingsniavo nuo 
sėdinčios belaisvės prie kirviu besidarbuojančio Fiodoro ir, kas 
pikčiausia, prie kiek toliau susispietusių palydos vyrų. Vienur ji 
šūkaliojo įsakymus, o kariams nepailsdama kartojo apie tos 
prakeiktos mergšės niekšiškumą. 

— Greičiau!.. — piktai suurzgė ji Fiodorui. - Krapštaisi kaip 
paskutinis atgrubnagis! O tu ten, ar savo velnio nagus pagaliau 
nuvaldai? 

Belaisvė tik pakėlė akis ir neatsakė nieko, tuo tarpu Fiodoro 
užgriuvusiose akyse plykstelėjo įtūžis ir jis dar aršiau sumosavo 
kirviu. 

“Tie du vienas kito verti... - pagalvojo Jefrosimas. - Gal ir 
neblogai, kad viskas užsitęsė. Spėjo vyrams įkyrėti. Jei ir bus koks 
įrodymas, tai privalės būti įtikinantis.“ 

— Jefrosimai! Ir jūs, šaunieji Pskovo kariai! - staiga garsiai suriko 

Marta. - Užteks tai mergšei tempti laiką. Matau, kad jau pirštus 
judina ir to pakaks. Velnias jos neapleis. Iki šiol juk neapleisdavo... 
Dabar žiūrėkite visi ir pamatysit, ko neregėjot. 

Ji priėjo prie Jundos ir netardama nei žodžio spyrė jai į šlau- 
nį. Šalia sėdėjusi Milda susigūžė. 

— Atsistok!.. - spjaute išspjovė Marfa. - Ir be juokų!.. Nevaiz- 
duok, kad nesupranti. Va skydas. Parodyk, kaip nelabasis valdo 
tavo ranką. Be kvailiojimų, arba šitai papūtžandei galas! 

Ji šaukė rusiškai, tačiau rankų mostai buvo pakankamai aiš- 
kūs, kad mergina suprastų. Ji atsistojo ir susvyravo. Paskui lėtai 
žengė prie pritvirtinto kryžlankio. 

Jefrosimas patraukė pečiais. 

— Jei čia kas kvailioja, tai nebent tu, Marta. Iš tokio atstumo 
ir geriausias mano būrio šaulys nepataikys, — pareiškė jis tvirtai. — 
Nebent į skydą. O į apskritimą - tik per klaidą. 

Marta piktdžiugiškai sukikeno. 

— Į patį vidurį to apskritimo!.. — tarė ji, įsispręsdama rankomis 
į šonus. — Aš kartoju jums, jog nelabasis visą laiką su ja ir jis ne- 
leidžia jai. Tuoj įsitikinsit, kad šios mergšės paleisti nevalia... Judin- 
kis, tu pagonių ragana! 

Jeftrosimas atsigręžė į karius. Visi įtemptai sekė įvykius, tačiau 
buvo panašu, jog jie matė tik aukštą jauną moterį, kurios grožio 
nepajėgė nuslėpti patirtos negandos, o ne kažkokią baisią raganą. 

— Pradėkim ir pagaliau baikim šį kvailą žaidimą, - pavargusiu 
balsu tarė Jefrosimas. - Jei pataikys į sieną, ir tai bus neprastai. 

Junda priėjo prie pritvirtinto kryžlankio. Rankos, palietusios 
ginklą, suvirpėjo, ir ji sustingo, tarsi nežinodama, ką daryti. 

— Na, greičiau!.. - suriko Marta. - Įtempk tą kryžlankį!.. 

Šaukta buvo lietuviškai, tad negalėjai apsimesti, jog nesupran- 
ti. Plieniniam lankui įtempti skirta svirtis gulėjo čia pat, prie įkalto 
į žemę dvišakio stulpelio. Junda pasilenkė, įstatė jį į tam skirtą 
įpjovą ir pradėjo tempti. Atrodo, stengėsi iš visų jėgų, tačiau lanko 
neįtempė pakankamai, kad užsikabintų templė. 

— Negaliu, - dusliai tarė Junda ir prisidengė ranka akis, tarsi 
jai svaigtų galva. 

Marfa net sušvokštė iš įtūžio. 

— Prakeikta ragana... Fiodorai! - įsakė: — Įtempk tai mergšei 
ginklą. Vaizduoja, kad rankos nepakelia... 

Fiodoras, keistu žvilgsniu nudelbęs Jundą, padarė, kas buvo 
liepta. Pabaigęs taip šiurkščiai stumtelėjo Jundą, kad ši atsitrenkė 
į stulpą. 

— Nagi, šauk!.. - sukliko Marfa. - Matai gi, kur reikia!.. Šauk, 
kvaiša!.. 

Junda prikando tirtančią lūpą. Jai reikėjo truputį pasilenkti, kad 
ginklo buožė priglustų prie skruosto. Kryžlankis buvo pririštas prie 
stulpelio virve, apsukta apie buožės apačioje išdrožtą šerno galvą, 
tad ginklą ji galėjo sukinėti pakankamai laisvai. Regėjimo lauke 
buvo ir skydas su juoduojančiu viduryje apskritimu ir tas keistas 
statinys, kurį visą rytą rentė nusuktasprandis Fiodoras. Viskas plau- 
kė Jundai prieš akis. Ji suvokė, jog reikia šauti būtent į skydą, tačiau 
šį kartą taikinys neišsiskyrė iš bendro vaizdo, kaip būdavo anksčiau, 
vos tik ji priglausdavo skruostą prie kryžlankio buožės. Nebuvo 
jokios nematomos gijos degėsių kvapo prisodrintame ore. Ginklo 
buožė, kurioje buvo įrėžtas strėlei taką nustatantis griovelis, virpė- 
Jo ir to virpesio ji negalėjo sustabdyti. Ji sukando dantis ir vos sura- 
do savyje jėgų nuspausti templę prilaikančią svirtelę. 

Nejaukiai sudūzgė paleista strėlė. Ji nuskriejo kreivoku lanku 
ir dusliai trenkė į sienos apačią. Per penkis sieksnius nuo skydo. 

Įtemptai visa tai stebėję vyrai susižvalgė. Tūžminga šypsena 
Martos veide suakmenėjo. 

— Ji apsimeta! — prakošė ji pro dantis. - Ta prakeikta ragana 
apsimeta... Aš gi mačiau, kaip jos ranką valdo pats šėtonas. 

Jefrosimas palingavo galvą. 

- Šaudo, kaip moteris ir turi šaudyti, - tarė jis. - Ne ką blogiau 
pataikytum ir tu. 

Marfa su panieka dėbtelėjo į brolį. 

— Ji tyčia prašovė! - sušuko ji. - Aš pasiklioviau šėtono puikybe. 
Maniau, šėtonas neleis jai prašauti. Bet pasirodo, kad ji valdo ir 
patį šėtoną! Teks padėti jai! 

Išsitraukusi iš drabužių klosčių durklą, ji prišoko prie bailiai 

susigūžusios Mildos, atplėšė ją nuo Medeinos ir stumtelėjo 
kryžlankio link. Išsigandusi mergina suklupo. Marfa primynė jos 
sijoną, kad Milda negalėtų atsistoti, griebė jos kairę ranką, iškėlė 
ją ir įrėmė žvilgančius ašmenis į pusiau atgniaužtą delną. 

— Dabar įsidėmėk, ragana, - sušnypštė Marfa lietuviškai. - Jei 
dar apsimetinėsi, aš perdursiu šitai mergiotei ranką, o po to ir 
gerklę. Ar supratai?.. 

Junda linktelėjo, užsimerkė ir giliai įkvėpė oro. Ją apėmė toks 
silpnumas, kad teko atsiremti į stulpą. Net užsimerkus prieš akis 
plaukė Mildos išgąsčio kupinos akys, jos iškelta, tarsi aukai skirta 
ranka ir skydas su juoduoju apskritimu. Kai ji atvėrė akis, Fiodoras 
jau baigė svirtimi tempti lanką. 

“Privalau pataikyti, privalau... - sušnibždėjo Junda, bandydama 
numaldyti trūkčiojantį kvėpavimą. Ji sukando dantis ir sukaupusi 
jėgas pasuko kryžlankio buožę taikinio link. Prakaito lašeliai su- 
blizgo ant blyškios kaktos. Ranka pati atsileido, ir strėlė, lyg gyvatė 
iš po žiemos, kirto į sieną. Labai toli nuo skydo ir nuo juodo ap- 
skritimo. 

Junda užsidengė delnu akis ir sudejavo. 

— Prakeikta ragana!.. — išgirdo ji Marfos šūksnį. Aiktelėjo 
Medeina, ir veriančiu balsu sukliko Milda. 

Durklo ašmenys raudonai blykstelėjo saulės šviesoje. 

— Marfa!.. Nedrįsk! - Junda išgirdo įspėjantį Jeftrosimo balsą 
ir atitraukė delną nuo akių. 

Mildos pečiai trūkčiojo, ji verkė, nors balso ir nesigirdėjo. Kairę 
ranką ji spaudė prie krūtinės ir tarp pirštų besiveržiantis kraujas 
sunkėsi į jos dulkėtą apdarą. Milda užsimerkus, pražiota burna gau- 
dė orą. Visad rausvi skruostai buvo balti lyg drobė. 

Medeina stovėjo tiesi ir rami. Nei raumuo nekrustelėjo jos veide. 
Akys buvo nukreiptos į Marfos pusę, bet žvelgė kažkur į tolį virš 
jos. Ji atrodė suakmenėjusi, tik akys ruseno nebylia panieka. 

Nušluosčius durklo ašmenis į sijoną, Marfa sušvokštė: 

- Siaubingos apsimetėlės!.. Pagonės!.. Raganos!.. 

— Peržengei ribą, Marfa! - šaltai tarė Jefrosimas. Jis pasisuko 
taip, kad kalbėtų ne tik Marfai, bet ir tolėliau stovintiems kariams. 

— Kuo dėta tarnaitė, kad tau vaidenasi raganos? Kuo dėta, kad tu 
nesuvaldai savo tūžmasties? Aš žiūrėjau joms atidžiai į veidus ir 
nei velnių, nei raganų neišvydau. Žiūrėjo ir vyrai.. Ką pasakysit, vy- 
rai? Ar nepakaks šito kvailo žaidimo? 

Pritariantis murmesys nubangavo per vyrų gretas. 

— Gana kvailysčių! - šūktelėjo vienas. 

— Metas ruoštis kelionei... - pasigirdo kitas balsas. 

— Teisingai,- tuojau pat pasigavo šiuos žodžius Jefrosimas. — 
Jau ir taip ilgai delsiam ir didinam sau pavojų. Einam. Reikia ruoštis 
kelionei į Pskovą. 

Marta stovėjo praradusi žadą. Norėjo kažką šaukti, bet žodžiai 
įstrigo gerklėje. Jei ir būtų sugebėjus šūktelėti, greičiausiai nei vie- 
nas neatsigręžtų. Perdaug jau ryžtingai visi žengė savo mantos ir 
arklių link. 

Negandinga tyla apsupo likusius. Girdėjosi tik prislopintas 
Mildos kūkčiojimas ir iš toliau sklindantis piktas, prie dvėselėnos 
suplūdusių varnų kranksėjimas. 

Marta lėtai atsisuko į belaisves. Jos lūpas iškreipė pagiežingas 
šypsnys, o akyse liepsnojo toks baisus pyktis, kad net Fiodoras 
susigūžė ir kažką suurzgė. 

— "Tai šitaip, - tarė Marfa. - Likome vieni. Gal taip ir geriau. 
Pasibaigė kvailiojimai. Fiodorai!.. 

Ji mostelėjo persikreipėliui, ir šis klusniai pribėgo. 

— Ko reikia dar kartuvėms? — Marfa nužvelgė statinį tiriančia 
akim. Skersinis jau buvo tvirtai paremtas ir laukė. — Virvės reikia... 
Tiks ir ta, kuria tą raganą buvom surišę... Ir pasilypėti pakopos. 
Bet šį kartą reikia siauros... Va ten tas pagalys... 

Ji parodė, matyt, vartų sutvirtinimui skirtą apyilgę storą kartį. 

— Priremk ją skersai po tom kartuvėm prie sienos... Judinkis! 
— suriko Marfa. - Greičiau, kol negrįžo tas mano minkštaprotis 
brolis!.. 

— Gerai, Fiodorai!.. - įvertino savo tarno triūsą Marfa. Tas buvo 
vėl įtempęs Jundai kryžlankį ir prišliejęs kartį prie sienos po pat 

skersiniu su tabaluojančia virve. - Užvaryk tą žliumbikę ant karties! 
Tik kirvio iš rankų nepaleisk! 

Suspaudusi dešinėje durklą, Marfa stovėjo netoli Jundos. 
Fiodoras permetė kirvį į kairę ranką, priėjęs tvėrė sukniubusią ir 
tebekūkčiojančią Mildą už peties, pastatė ant kojų ir keliu pastūmė 
kartuvių link. Milda, atrodė, vis dar nesuprato, kur ją stumia, ji 
spaudė savo kraujuojančią, palaidinės kraštu apvyniotą ranką prie 
krūtinės. Priartėjus prie įkypai priremtos karties, ji sustojo ir 
išsigandus apsidairė. 

— Lipk! Lipk, tu pagonių pastumdėle! - spiegte suspiegė Marfa, 
ir Milda, tų spigių žodžių bei Fiodoro alkūnės pastūmėta ėmė kopti 
nuožulnia kartimi. 

— Nedrįskit! Palikit ją! - nebesusitvardė Medeina ir puolė artyn 
prie Mildos. Fiodoras smogė jai kirvakočiu. Pataikė į petį. Smūgis 
buvo stiprus, nes Medeina susverdėjo ir susmuko šalia suvirtusių į 
krūvą apdegusių rąstų. 

Jundai aptemo akys. Ji negalėjo įsivaizduoti, kad kas nors galėtų 
pakelti ranką prieš jos motiną. “Ne... - sušnibždėjo ji sausom lūpom. 
— Dievai pagelbės..." 

"Tačiau atrodė, jog dievai apleido jas ir šį nykų, gaisro nuniokotą 
Nalšios žemės plotą. Motina gulėjo kniūbsčia, nuslydusi nuo plaukų 
skepeta atidengė nubrozdintą iki kraujo dešinę veido pusę. 

— Mama!.. - suaimanavo Junda. 

— Bėk prie jos, ir tavo papūtžandei galas! - sušnypštė beveik 
prie pat ausies Marfa. - Žiūrėk ten! Dabar tu man nebepavaidinsi, 
tu prakeikta ragana... 

Junda pakėlė akis. Milda virpančiais keliais ir vėl surištom 
rankom jau stovėjo ant įremtos į sieną karties. Permesta per skersinį 
virvė dabar juosė jos kaklą, ir Fiodoras ją įtempė, kilstelėdamas 
merginos smakrą. 

— Matai virvę!?- sušnypštė Marfa. — Perkirsk ją, nes tos mergšės 
kojos ilgai nelaikys. Fiodorai! Pririšk ir nešdinkis. 

Fiodoras virvę jau spėjo pririšti. Nešinas kirviu, jis pasitraukė 
iš vietos, kur galėjo kliudyti kryžlankio strėlė. Ant storokos karties, 
apšviesta į vidudienį kopiančios saulės, stovėjo Milda linkstančiais 

iš nuovargio keliais. Virvė jos kaklą veržė taip stipriai, kad ji 
nepajėgė net šaukti. 

Junda, tramdydama baimę, prikando apatinę lūpą. Burnoje 
pajuto sūrų kraujo skonį. Skubiai priglaudė prie kryžlankio buožės 
skruostą. Ginklas virpėjo rankose, ir griovelis, kuris turėjo parodyti 
kelią strėlei, šokinėjo, kliudydamas tai virvę, tai apsvilusius sienos 
rąstus, tai išplėstas iš baimės, pagalbos šaukiančias Mildos akis. 

Šalia išgirdo šaižų Marfos riksmą: 

— Sakau tau, peršauk virvę, arba ji keliauja į pragarą!.. 

Junda giliai įtraukė kvapą. Krūtinė tarsi aprimo, tačiau 
kryžlankio buožės griovelis atsisakė sustingti ten, kur reikia. Ant 
templės svirtelės uždėti pirštai ėmė tirpti. 

— Šauk, ragana!.. — visai šalia spiegė Marfa. 

Praošė vėjelis. Milda nesugebėjo išlaikyti net šio lengvo šuoro 
ir pavojingai pasviro. 

Delsti ilgiau nebuvo galima. Dešinės rankos pirštas tarsi pats 
nuspaudė svirtį. Trenkė plieninis lankas, sušnypštė strėlė ir įsmigo 
į rąstų sieną per pusę sieksnio nuo įtemptos virvės. 

Išgirdus smingant strėlę, Milda suglebo. Kojos sulinko per ke- 
lius, pėda slystelėjo nuo karties ir kūnas sunkiai krito žemyn. Su- 
girgždėjo sija. Suvirpėjo įsitempdama virvė. 

— O būk tu dešimt kartų prakeikta!.. - Marfa iš įtūžio suleido 
nagus sau į veidą. Šalia jos Fiodoras plačiai išsižiojęs žvelgė į 
besisupantį Mildos kūną. 

— O Visagali, nejaugi?!. - pasigirdo nuo vartų rūstus Jefrosimo 
balsas. 

Jis su pasišlykštėjimu žvelgė į savo seserį. 

— Savo pasiekei! Taurė sklidina, Marfa, - kimiai tarė jis. — 
Atėjau tavęs pasiimti, bet dabar palieku. Galutinai. Tai tu esi įtū- 
žio sugraužta ragana, ne tos belaisvės. 

Už išgriautų vartų spietėsi kariai su kelionei jau parengtais 
arkliais. Buvę arčiau įžengė pro vartus ir, pamatę vaizdą, persi- 
žegnojo. Jefrosimas atsigręžė į karius. 

— Daugiau nieko neimam! - tarė ryžtingai. - Ir tuoj pat aplei- 
džiam šią prakeiktą vietą. Tegu dangaus ir pagonių kerštas krenta 

ne ant mūsų, o ant tų, kurie jį prisišaukė. 

Kariai linktelėjo ir sėdo į balnus. Neramiai sužvingo ilgą kelionę 
pajutę žirgai. 

Marfa persibraukė rankove veidą, kurį ką tik buvo iki kraujo 
persirėžusi nagais. Jos akyse šmėkštelėjo baimė. 

— Broli!.. — tyliai pašaukė ji. 

Jau dunksėjo kanopos. Žvalgais paskirti kariai išjojo į priekį. Į 
tarp dviejų arklių įtaisytus neštuvus jau buvo įkeltas sunkiausiai 
sužeistas karys. Vėl pakilo raitelių išbaidytos varnos. 

— Broli! —- pakartojo Marta, su siaubu dairydamasi į šalis. Jos 
žvilgsnis užkliuvo už Medeinos - moteris, pasirėmusi alkūne, bandė 
keltis. 

Pakibęs po skersiniu, vos vos lingavo merginos kūnas. 

— Jefrosimai!.. - suspiegė Marta. - Tu... tu negali palikti manęs! 
Aš juk tavo sesuo! Broli!.. 

Atsakymo nebuvo. Tarnas palaikė balno kilpą ir Jefrosimas 
sunkiai, tarsi vilktų dvigubą metų naštą, užsiropštė ant žirgo. 
Pakreipė jo galvą rytų kryptim ir pajudėjo net neatsigręždamas. 

— Stok!.. Sustok!.. —- suvaitojo Marfa, savo trumpom kojom 
puldama prie vartų. 

Atrodė, jog ir Fiodoras puls paskui ją, tačiau jis sustojo, pažvelgė 
į prie kryžlankio stulpo prigludusią, tarsi praradusią sąmonę Jundą 
ir pakilojo dešinėje rankoje kirvį. Lėtai priėjo prie Jundos ir 
kirvakočiu pakėlė užkritusią ant akių jos plaukų sruogą. Merginos 
akys buvo atmerktos, bet, atrodė, nieko nematė. Fiodoras krūptelėjo. 
Iš padilbų pažvelgė į savo suręstas ir darbą atlikusias kartuves. 

“Tai per šitą mergą reikalai pakrypo taip netikusiai...“ - pa- 
mąstė jis. 

Vėjas plaikstė negyvos merginos plaukus, šiureno drabužių 
klostes. Atrodė, kad Milda tuoj nuskris tarsi didelis pilkas paukštis. 

“Pirma nukabinsiu ją, - lėtai galvojo Fiodoras. - O paskui...“ 

Kreivasprandis nepastebėjo, jog vyresnioji belaisvė jau spėjo 
atsigauti. Medeina pasirausė savo drabužių klostėse, suradusi, ko 
ieškojo, suspaudė delne sidabru žvilgančią strėlę ir palengva, 
nenuleisdama akių nuo Fiodoro, ėmė šliaužti Jundos link. 

Pėdsakai dar yra!.. - suriko Mediveiša. Jis baksnojo kulnais 
savo rambų arklį, bet negalėjo pavyti nekantraujančio Einiaus. Vėjas 
kedeno žilus plaukus, akys įdėmiai tikrino kelią. —- Atrodo, kad 
jota vakar... Va, žiūrėkite, ar ne moteriškos skepetaitės kampas? 

Einiui teko sugrįžti. Iš tiesų, ant krūmo šakos, plazdėdama kaip 
įkliuvusi į spąstus paukštė, kybojo drobės skiautė. Ryškūs arklių 
kanopų pėdsakai suko už didelio rausvo riedulio, apaugusio 
šiurkščiomis viksvomis. 

Einius pavartė skiautę rankoje. Ją dengė dulkės, tačiau raštas 
buvo pažįstamas. 

— Nejaugi Jundos?..- sumurmėjo jis. - Dievai, kas jai nutiko? 
Greičiau... Ar negali jie greičiau?.. 

Kaimiečiai per daug nesiskubino. Barzdočius Rimkus su dviem 
savo sūnumis, pasausęs ilgšis, moteriškė ir dar trys vyrai ramiai 
jojo iš paskos. Ginkluoti jie buvo kirviais ir ietimis, keli turėjo už 
balnų pritvirtintus lankus. Vienas lankas akivaizdžiai rusų darbo. 

— Kad pėdos suka, tai ten ir joja, - nusprendė barzdočius 
Rimkus. Į drobės skiautę jis nekreipė dėmesio. 

— Taip, regis... Nedaug ką ten bus radę, - pritarė kitas ir niūriai 
nusijuokė. ) 

— Kur suka? Kur joja? — nekantravo Einius. - Čia gi mano 
sesers skepetos skiautė... 

— Kur? Nagi į tą atsibasčiusių rusų lizdą... 

— Buvusį lizdą... - pataisė ilgšis. 

— Kur jis? 

— Egi kai užkopsi į kalvą, tai ir pamatysi... - paaiškino Mediveiša. 
— Tik atsargiai... 

Tačiau Einius neklausė. Jis jau apgręžė savo Sartį ir, plakdamas 
jį pavadžiu, privertė kopti beveik statmenu šlaitu. Lengvas kalvos 
smėlis, išjudintas kanopų, slinko žemyn, bet arklys su raiteliu visgi 
judėjo į viršų. 

— Palauk gi! - pavymui riktelėjo senis. Jis irgi vytele peršniojo 
savąjį, tačiau rambus kaimiečio arklys 17 nemanė nešti raitelio į 

kalną. Beliko nulipti nuo arklio ir jį veste vesti. Kaimiečiai joti 
net ir nebandė. 

Sartis šnopuodamas pasiekė kalvos viršų ir prieš Einių atsivėrė 
slėnis. Iš pradžių ne visiškai suvokdamas, ką regi, jis apžvelgė juo- 
das nuodėgulių krūvas, išvartytas tvoras, ir tolėliau dar stovinčią, 
vietomis sudegintą, vietomis išverstą gynybinę sieną. Nuo jos da- 
bar tolo keliolika raitelių. 

— Dievai!.. Mums reikia skubėti. Jie iškeliauja, - sušnibždėjo 
jis. 

Garsiai švokšdamas, į kalvą užsiropštė Mediveiša. Netardamas 
nei žodžio, jis žvelgė į raitelių vorą, kuri lėtai suko į šiaurės rytus. 

— Egi kalavijų turi sočiai... Ir tų kryžminių lankų, - įvertino 
padėtį nuo skardžio pasivijęs juos barzdočius. — Per daug jų. 
Neįveiksim... 

Einius nenustygo vietoje. Būtų puolęs žemyn, tačiau ir jam buvo 
aišku, jog Žemyn stačiu skardžiu net ir jo Sartis nenusileis. 

— Nusiramink. Seksim iš paskos, — uždėjo jam ranką ant peties 
Mediveiša. - Bet pažvelk... Ne visi išjoja. Negi ten kokia moteriškė? 

— Ne Junda... - įsižiūrėjo Einius. 

Ir iš toliau matėsi, jog prie išgriautų sutvirtinimų vartų pasirodė 
neaukšta ir apkūni moteris. Ji tarsi pabandė bėgti tolstantiems 
raiteliams iš paskos, bet netrukus sustojo. Iškėlė rankas, pakratė 
jas ir nuleido. 

— Grįžta... - sumurmėjo Mediveiša. — Matyt, ji ne viena... Ten 
už tos tvoros bus ir daugiau pasilikę. 

— Tai ko laukiam? 

— Nelauksim! - sutiko Mediveiša. — Bet ir skubėt nėr ko. 
Nepabėgs. Net arklių jie, atrodo, neturi. Todėl dabar reikia veikti 
atsargiai... 


Junda tūnojo sukniubusi prie stulpelio su kryžlankiu. Atsi- 
spirdamas į sieną, Fiodoras pasilypėjo, kol pasiekė kartuvių skersinį 

ir užsimojo kirviu. Perkirto virvę, ir suglebęs Mildos kūnas atsitren- 
kė į žemę. Nukrito minkštai, beveik be garso. Netoli jam buvo 
likę kristi. 

— Čia, dukrele... - sušnibždėjo visai šalia Medeina. Jos balsas 
buvo ramus, panašiai, kaip būdavo rytmetį, kai ją žadindavo. — 
Imk. Suspausk delne. Priglausk prie krūtinės. 

Jos rankoje blausiai sublizgėjo sidabrinė strėlė. 

— Sakyk. Laima, likimo motina, atleisk, - ramiu balsu tęsė 
motina. - Atleisk, kadangi suklydome mes. Dievai neklysta. 

— Laima, likimo motina, atleisk... - sušnibždėjo Junda ir dešine 
ranka sugniaužė strėlę. Strėlė buvo tarsi gyva, joje tarsi tvinksėjo 
gyvastingas kraujas, skleidžiantis šilumą ir jėgą. Junda prispaudė 
strėlę prie krūtinės ir pajuto, kaip stiprybė sruvena iš strėlės ir ap- 
gaubia ją lyg šiltas vasaros vakaro vėjas. Praskaidrėjo akys, silpnumo 
neliko nei ženklo. 

Ji atsistojo ir akies mirksniu įvertino padėtį. Kreivasprandis 
Fiodoras, pamatęs, kad ji pakilo, pasilenkė ir stvėrė kirvį, kurį buvo 
pasidėjęs ant žemės, kai tikrino, ar Milda nerodo gyvybės ženklų. 
Nuo vartų grįžtanti Marfa ją taip pat pastebėjo. 

— Ta ragana! Žiūrėk, ta ragana atsikvošėjo! — šaukė ji iš tolo. 

Junda dantimis suspaudė sidabrinę strėlę ir abiem rankom 
griebė pritvirtintą prie Stulpelio kryžlankį. Ginklas pririštas virve, 
kuria iš apačios Fiodoras apsuko pagražinimo tikslams išdrožtą 
šerno galvą. Junda truktelėjo taip stipriai, jog medinė galva 
supleišėjo ir virvė nuslydo. Įtempti plieninį lanką dabar buvo vaiko 
darbas. Sidabrinė strėlė tarsi pati įsirangė į jai skirtą guolį. 

Dar prieš pakeldama ginklą Junda jau žinojo, kad dabar vėl 
regės šaunamos strėlės likimą. 

Strėlės taką rodanti gija nusidriekė erdve aiški kaip niekad. Tar- 
si žvilgantis, įtemptas voratinklio siūlas, ji nusidriekė per degėsių 
prisodrintą orą nuo strėlės smaigalio iki pat Martos tarpuakio. 

Matė tai ir Marfa ir pajuto šaltą mirties dvelksmą. 

— Kirsk! Kirsk! Tvok tai prakeiktai raganai! - sukliko ji. 

Akies krašteliu Junda matė, jog Fiodoras pakėlė kirvį, tačiau 
tai nesutrikdė jos ramybės. Akimirkai ji sustingo, apmirė kryžlankio 

buožė, sunkiai trenkė plieninis lankas. Ji nežiūrėjo, ar kliudė strėlė. 
Dėl to jokių abejonių būti negalėjo, tad vos nuspaudus svirtelę, ji 
staigiai pasisuko ir iš visų jėgų kryžlankio buože kirto Fiodorui į 
veidą. Tas kimiai sustenėjo, susverdėjo, iš jo rankų išslydo smūgiui 
pakeltas kirvis ir ištikimas Marfos Kuntienės tarnas sukniubo prie 
kryžlankiui skirto stulpelio, susiimdamas rankomis už veido. 

— Šį kartą klaidų nebebus... — atšiauriai sumurmėjo Junda, 
paleisdama kryžlankį ir griebdamasi iškritusio iš Fiodoro rankų 
kirvio. 

Pakėlusi akis, tarsi naujai pamatė motiną. Jos dulkėtą prijuostę 
rausvom dėmėm aptaškė Fiodoro kraujas, tačiau motinos veidas 
liko visiškai ramus. 

— Tai aš klydau, dukrele, — tyliai tarė ji. - Dievai žinojo, ką 
daro. Ta dovana yra tavo lemtis. 

Junda linktelėjo. Dabar ir ji tai pagaliau suprato. Ji pažvelgė į 
vartų pusę. Marfa griūdama užkliuvo už apanglėjusios sijos ir da- 
bar viena jos koja kyšojo keistai pakelta į viršų. Veido nesimatė, 
bet jo matyti ir nereikėjo. Junda ir taip žinojo, jog tarpuakyje tūno 
sidabrinė strėlė. 

— O strėlė? - paklausė Junda. 

— Ji rado savo vietą, — tyliai tęsė Medeina. - Jėgos joje jau 
nebėra. Visą jėgą turi tu; o strėlėje liko prakeikimas. 

Ji taip pat pažvelgė išgriautų vartų pusėn, ir plati, džiaugsminga 
šypsena staiga nušvietė jos rimtą veidą. 

Nusišypsojo ir Junda. 

Pro vartų angą, plevėsuodamas išsitaršiusiais plaukais ir 
džiaugsmingai mojuodamas, ant savo Sarčio jų link skriejo Einius. 

“  SKOMANTAS 


VENTĖS KALVIS 


Kitoje Skomanto knygoje pasakojama, kaip 
Ventės pilies kalvis Kernius kartu su Uviu 
vyksta į Rygą išgauti iš Ordino kalvių plieno 
grūdinimo paslapties. 


SKOMANTO 
KNYGOS 


Skomanto apysakose veikia tie patys pagrindiniai personažai: 
žemaičių rikis Žybartas, jo žmona Medeina ir penki vaikai: 
Daubaras, Junda, Uvis, Einius ir Gailė. Apysakų veiksmas aprėpia 
ne tik Lietuvą, bet ir latvių, rusų žemes, kitas šalis, su kuriomis 
lietuvių ir žemaičių gentys XIII šimtmetyje kariavo, bičiuliavosi ir 
prekiavo. 

Apysakose “TEUTONŲ BELAISVIS“ ir “PELKIŲ VILKĖ" 
pasakojama, kaip rikio Žybarto sūnus, dešimtmetis Uvis, patenka 
į teutonų nelaisvę, kelerius metus vargsta žvakių meistro namuose 
Rygoje, paskui parduodamas klajojantiems cirkininkams, pabėga 
ir po ilgų klajonių Žiemgalos miškais ir pelkėmis, prisijaukinęs 
vilkę, pagaliau pasiekia gimtąją Žemaitiją. 

“ATPILDO STRĖLĖS" veiksmas vyksta Deltuvos žemėje, kur turi 
ištekėti Uvio sesuo Junda, aukšta, graži, išdidi, puikiai šaudanti 
iš lanko ir kryžlankio mergina. Tačiau vestuvės išyra, nes, 
pasinaudoję jomis, kalavijuočiai kartu su pskoviečiais norėjo 
išžudyti žemaičių ir lietuvių didžiūnus. 

“PLĖŠIKŲ PILYJE" Uvis su savo draugu žiemgaliu Zerviu randa 
nukautus prie Nemuno pirklius iš Gotlando salos ir bando 
išaiškinti, kas įvykdė šią žmogžudystę. 

Apysakose “UŽKEIKTAS LOBIS“ ir “DIEVŲ VALIA" Uvis su 
jaunesniuoju broliu Einium ieško senelio Žvelgotės lobio, kuris 
jiems reikalingas išpirkai už kalavijuočių pagrobtą motiną ir seserį, 
o radęs jį su savo bičiuliu Zerviu nugabena Dauguvos upe į 
Kuoknesę, kur Ordino pilyje įkalintos Medeina ir Gailė. 


“MĖLYNOJO VARNO PASLAPTYJE" Uviui pavyksta išnarplioti 
nusikaltimą, įvykdytą jo vaikystės draugo Sirpučio tėvo rikio 
Algimanto pilyje. 

Apysakose “POLOCKO RANKA" ir “ŠARVAI NAUGARDO 
KUNIGAIKŠČIUI" pasakojama apie tai, kaip Uviui, Daubarui, 
Einiui ir Jundai pavyksta pasiekti, kad būtų nutrauktos Ordino 
ir Didžiojo Naugardo derybos. 

Jaunimui skirta apysaka iš XIII a. pradžios apie žemaičių rikio Žybarto dukrą Jundą, 
likimo apdovanotą stebuklinga taiklumo dovana. 

